ބުދަ ދުވަހުގެ ރައްޔިތުންގެ މަޖިލިސް\nމަޖިލިސް މެދުކަނޑާ ލައިފި\nކޮމެޓީތަކުން ހުށަހަޅާ ކަންކަން\nމަތިވެރި ދާއިރާގެ މެމްބަރު ހުސައިން މުހައްމަދު\n12 އޭޕްރިލް 2017 | ބުދަ 14:07\nކޮމެޓީތަކުން ހުށަހަޅާފައިވާ ރިޕޯޓްތަށް ހުށަހަހެޅުމަށްފަހު، އަދި އިމާޜާތްކުރުމުގެ ގާނޫނަށް ބަހުސް ކުރުމަށް އެދިލައްވާފައިވާ ފަރާތްތަކަށް ފުރުސަތު ދިނުމަށްފަހު، އެބިލަށް ބަހުސް ކުރުން ވެސް ނިންމާލައިފި.\nދެން ޖަލްސާ ފެށޭނީ 13:30ގައި\n12 އޭޕްރިލް 2017 | ބުދަ 13:50\nމަޖިލީހުގެ 30 މިނިޓެގެ ހުސްވަގުތު ކޮޅަށްފަހު، ޖަލްސާފަށައިފި. މިހާރު ކުރިއަށްދަނީ ކޮމެޓީތަކުން ހުށަހަޅާފައިވާ ކަންކަން.\nއެގޮތުން، ޤާނޫނު ނަންބަރު 2016/11 (ދައުލަތުގެ މުސާރައިގެ ސިޔާސަތުގެ ޤާނޫނު)ގެ5ވަނަ މާއްދާގައި ބަޔާންކޮށްފައިވާ "ނޭޝަނަލް ޕޭ ކޮމިޝަން" ގެ މެންބަރުންގެ މުސާރައާއި ޢިނާޔަތްތައް ކަނޑައެޅުމުގެ މައްސަލަ، މާލިއްޔަތު ކޮމިޓީން ދިރާސާ ކުރައްވައި ނިންމެވިގޮތުގެ ރިޕޯޓް. އިއްވައިފި.\nގާނޫނު ނަންބަރު 2008/11 (އިންތިޚާބުތަކާބެހޭ ޢާންމު ޤާނޫނު)އަށް އިޞްލާޙު ގެނައުމުގެ ބިލު، ޤައުމީ ސަލާމަތުގެ ކޮމިޓީން ދިރާސާކުރައްވައި ނިންމެވިގޮތުގެ ރިޕޯޓް އިއްވައިފި.\n"ބޭން އެމެންޑްމަންޓް ޓު ދަ ބ ޒަލް ކޮންވެންޝަން" އަށް ދިވެހިރާއްޖެއިން ޢަމަލުކުރުމުގެ މައްސަލަ، ޤައުމީ ސަލާމަތުގެ ކޮމިޓީން ދިރާސާ ކުރައްވައި ނިންމެވިގޮތުގެ ރިޕޯޓް އިއްވައިފި.\nޤާނޫނު ނަންބަރު 2010/7 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު) އަށް އިޞްލާޙު ގެނައުމުގެ ބިލު، ޤައުމީ ސަލާމަތުގެ ކޮމިޓީން ދިރާސާ ކުރައްވައި ނިންމެވިގޮތުގެ ރިޕޯޓް އިއްވައިފި\nގާސިމް އިބްރާހީމް ހައްޔަރުކޮށްފައިވަނީ އިންތިޔާޒުގެ ގާނޫނާ ހިލާފަށް، ގާސިމް ހާޒިރު ނުކޮށް މަޖިލިސް ކުރިއަށް ގެންދަވަޏީ މަޖިލީހުގެ ގަވާއިދާ ހިލާފަށް. އިމާރާތް ކުރުމުގެ މިފަދަ ބޮޑު ބިލެއް ހުށަހެޅި ބަހުސް ކުރަމުންދާއިރު، މަޖިލީހުގެ ގަވާއިދާ އެއްގޮތަށް އަމަލު ކުރުމަށް ގޮވާލަން.\n12 އޭޕްރިލް 2017 | ބުދަ 10:31\nމިބޮޑު ބިލް މިއަދު މަޖިލީހަށް ހުށަހަޅާ، އެއްމަރުހަލާ ދޫކޮށް އަނެއް މަރުހަލާއަށް ގޮސް މިއަދު ބަހުސް ވެސް މިކުރަނީ. ދެން މިއަދު ކޮމެޓީއަށް ފޮނުވާ 24 ގަޑިއިރުތެރޭގައި މިބިލް ފާސްކުރުމަށް ތިޔަދަނީ މަސައްކަތް ކުރަމުން. މިއީ ވަރަށް ކަންބޮޑުވާކަމެއް. މިބިލުން އިމާރާތްކުރާ ފަރާތްތައް 50000ރ އާއި އެއް މިލިއަން ރުފިޔާއާ ދެމެދުގެ އަދަދުން ޖޫރިމަނާ ކުރެވޭނެ ކަމަށް އެބަބުނޭ. މިއީ ކިހާދެރަ ކަމެއްތޯ. މިފަދަ ބޮޑެތި ބިލްތައް ދިރާސާ ކުރުމެއްނެތި ފާސްކުރަމުންދާތީ ވަރަށް ކަންބޮޑުވޭ.\nވިލިމާލެ ދާއިރާގެ މެމްބަރު އަހުމަދު ނިހާނު ހުސައިންމަނިކު\nމިބިލަކީ ވަރަށް މުހިއްމު ބޮޑު ބިލެއް. މިއީ ރާއްޖޭގެ ތަރައްގީގެ އޮޅިގަނޑަށްޓަކާއި ވަރަށް މުހިއްމު ބިލެއް. ހާއްސަކޮށް މާލޭ މިވަނީ ކޮންސްޓްރަކްޝަން ސައިޓަކަށް ބަދަލުވެފަ. އަލިފާނުގެ ހާދިސާއެއްފަދަ ހާދިސާއެއް ހިނގައިފިނަމަ، އެތަނަކަށް ދެވޭނެ ރަަނގަޅު ނިޒާމެއްގެ އިތުރުން، އިމާރާތްތަކަށް ވަދެވޭ ރަނގަޅު ގޮތްތަކެއް ހުންނަންޖެހޭ.\nމިއީ ވަރަށް މުހިއްމު ބިލެއް. މިބިލް މިހާރުން މިހާރަށް ފާސް ނުކުރިނަމަވެސް ދިރާސާ ކުރުމަށްފަހު، ފާސްކުރުން ވަރަށް މުހިއްމު ބިލެއް.\nމިބިލަކީ ވަރަށް ބޮޑު ބިލެއް. މި ބިލް މިވަގުތު އޮތް ގޮތުން އިމާރާތްކުރުމުގައި އުޅޭ ކުދި ކުންފުނިތަކަށް ވަރަށް ބޮޑު ގޮންޖެހުންތައް އެބަހުރި. ނަމަވެސް ސަރުކާރުން ނުވަތަ އަމިއްލަ ބޮޑެތި ކުންފުނިތަކުން އިމާރާތްކުރާ ފެންވަރަށްވުރެ މާ ފެންވަރު ރަނގަޅުކޮށް ކުދި ކުންފުނިތަކުން ނުވަތަ އަމިއްލަ ފަރާތްތަކުން އިމާރާތް ކުރޭ.\nމިބިލްގެ ސަބަބުން އިމާރާތްތަކުރާ ކުދި ކުންފުނިތަކަށް ޖާގަ ގެއްލި، ބޭރު ފަރާތްތަކަށް ފުރުސަތު ފަހިވެގެންދާނެ. މި ބިލް މިހާރު އޮތްގޮތަށް ފާސްކުރުމަކީ ގަބޫކް ކުރެވޭ ކަމެއް ނޫން. މިބިލް ދިރާސާކޮށް، މަޝްވަރާކޮށް، ރައްޔިތުންނަށް ރަނގަޅު ގޮތްތަކެއް ހަދަންޖެހޭ. ބޮޑެތި ޖޫރިމަނާތައް ކުރުމުގެ ބަދަލުގައި ކަންކަން ރަނގަޅު ކުރުން މުހިއްމީ.\nމިއީ ވަރަށް ބޮޑު މުހިއްމު ބިލެއް. މިބިލް ވަރަށް ރަނގަޅަށް ދިރާސާ ކުރަންޖެހޭ. ކަމާބެހޭ ފަރާތްތައް ހާޒިރުކޮށް މައުލޫމާތުވެސް އޮޅުންފިލުވަންޖެހޭ. ނަމަވެސް މިހާރަކަށް އައިސް މަޖިލީހުން އަމަލު ކުރަމުންދަނީ ސަރުކާރުން ފޮނުވާ ކޮންމެ ބިލެއް ފޮނުވިގޮތަށް ފާސްކުރުމުގެ އުސޫލެއް. މިއީ އެއްގޮތަކަށް ވެސް ބަލައިގަނެވޭނެ ކަމެއް ނޫން.\nމަޖިލީހުގެ ރިޔާސަތު ބެލެހެއްޓުން މަޖިލީހުގެ ރައީސް އަބްދުﷲ މަސީހު، ނައިބު ރައީސް މޫސާމަނިކުއާ ހަވާލުކުރައްވައިފި\nނާޒިމް: މިބިލަކީ ވަރަށްބޮޑު ބިލެއް. މިބިލް ދިރާސާ ކުރުމަށް ވަގުތު ބޭނުންވާނެ. މިބިލްގައި ވަރަށް ބޮޑެތި ޖޫރިމަނާތައް ހިމަނާފައިވޭ. މި ބިލް މިހާރު އޮތްގޮތުން ކޮންސްޓަރަކްޝަން އިންޑަސްޓްރީގައި ކުދި އަދި މެދު ފަންތީގެ ވިޔަފާރިތަކާއި އާއްމު ރައްޔިތުންނަށް ބޮޑެތި ގޮންޖެހުންތައް އެބަހުރި.\nއާއްމު ރައްޔިތަކު އިމާރާތްކުރާ އިމާރާތް، އިމާރާތް ކުރާގޮތަކުން، ބޮޑެތި އަދަދުތަކުން ޖޫރިމަނާކުރެވޭ ގޮތަށް އޮތުމަކީ ބަލައިގަނެވޭނެ ކަމެއް ނޫން. މިބިލް މިއޮތްގޮތަކަށް ބަލައިގަންނަން އަދި ފާސްކުރުމަށްވެސް ނުފެނޭ.\n12 އޭޕްރިލް 2017 | ބުދަ 10:24\nވިލުފުށި ދާއިރާގެ މެމްބަރު ރިޔާޒު ރަޝީދު\nމިބިލަކީ ވަރަށް މުހިއްމު ބިލެއް. މީގެކުރިންވެސް މިބިލް މަޖިލީހަށް ވެއްދި، ނަމަވެސް އޭރު އެބިލް މަޖިލީހުން ބޭރުކޮށްލީ މައްސަލަތަކެއް ހުރުމުން. އެހެންކަމުން އަލުން އެކަންކަން ރަނގަޅު ކުރުމަށްފަހު މިއަދު މިވަނި މަޖިލީހަށް ހުށަހެޅިފަ.\nމިބިލްގެ 30 ވަނަ މާއްދާގައި ރައްކާތެރިކަމާއެކު ސިއްހީ ގޮތުންވެސް ރައްކާތެރި ގޮތަކަށް އިމާރާތް ކުރާ ވާހަކަ އެބަބުނޭ، އަދި އެއާ ހިލާފުވާ ފަރާތްތަކަށް ބޮޑެތި ޖޫރިމަނާތައް އެބަހުރި ކަނޑައަޅާފަ. އެކަމަކު މިއީ ކޮންސްޓަރަކްޝަން އިންޑަސްޓްރީގައި މަސައްކަތް ކުރާ ކުދި އަދި މެދު ފަންތީގެ ވިޔަފާރިވެރިންނަށް ބޮޑު ގޮންޖެހުމެއް. ކުރީގެ ރައީސް މައުމޫންގެ ސަރުކާރުން ނަގާފައިވާ ލޯނަށްވުރެ، ރައީސް ޔާމީންގެ މިތިން އަހަރު ނަގާފައިވާ ލޯނުތައް އިތުރު. ތަރއްގީގެ މަޝްރޫއުތައްވެސް ގިނަ. އަދި ކޮރަޕްޝަންގެ އަމަލުތައް ހިންގާ. ވަކިބަޔަކު ހިންގާ ކޮރަޕްޝަންގެ އަމަލުތައް މުޅި ސަރުކާރުގެ ބޮލުގަ އެޅެނީ.\nކޮރަޕްޝަނާ ނުލާ ތަރައްގީއެއް ނާންނާނެ. މިއީ ހަގީގަތަކީ. ދުނިޔޭގެ އެއްވެސް ގައުމެއް ނޯންނާނެ ކޮރަޕްޝަނާ ނުލާ ތަރައްގީ ވެފައެއް.\n12 އޭޕްރިލް 2017 | ބުދަ 10:23\nމި ބިލަކީ ވަރަށް މުހިއްމު ބިލެއް. އިއްތިފާގުންވިޔަސް މިވަގުތު އެންމެ ބޮޑު އިމާރާތްކުރުުގެ މަސައްކަތް ކުރެވެމުންދަނީ އަޅުގަނޑު ނިސްބަތްވާ ދާއިރާގައި. އެހެންކަމުން ސަރުކާރަށް ޝުކުރު ދަންނަވަން.\nކޮންސްޓްރަކްޝަން މިގާނޫނުގެ ދަށުން ހަދާ ބޯޑަށް ކުނޫޒަށް ދާ މީހުންގެ ތެރެއިން ބަޔަކު އައްޔަން ކުރުން ރަނގަޅުވާނެ.\n12 އޭޕްރިލް 2017 | ބުދަ 10:19\nކޮންސްޓްރަކްޝަން އިންޑަސްޓްރީއަކީ މިއަދު ރާއްޖޭގެ ދެވަނަ އިންޑަސްޓްރީ. ނަމަވެސް މިހާތަނަށް ކޮންސްޓްރަކްޝަން ކަންކަން މޮނީޓަރކޮށް ރެގިއުލޭޓް ކުރާނެ ބޮޑީއެއްް ނެތް. ޒުވާނުންނަށް ލިބޭ ފުރުސަތުވެސް މަދު. މިކަންކަން ބަދަލު ކުރަންޖެހޭ. މި ގާނޫނުގެ ސަބަބުން މިކަންކަމަށް ހައްލެއް ލިބިގެންދާނެ.\nރެގިލޭޓް ކުރާނެ ބޮޑީއެއް މުހިއްމު، ޒުވާނުންނަށް ފުރުސަތު ލިބެންޖެހޭ. ހުރިހާ ބޯޑުތަކެއްގައި ތިބެންޖެހޭނީ ތައުލީމާއި އިލްމީ ގާބިލް ޒުވާނުން. އެފަދަ ޒުވާނުންނަށް ފުރުސަތު ލިބޭގޮތަށް ގާނޫނުގައި ލިޔެފައި އޮންނަންޖެހޭ.\n12 އޭޕްރިލް 2017 | ބުދަ 10:09\nމި ބިލްގައި ކަންބޮޑުވާ ކަންތައްތަކެއް އެބަހުރި، މި ބިލްގެ 19 ވަނަ މާއްދާގައި އެބުނާ ފީ ކޮންމެވެސް އަދަދެއް ހިމެނުމަކީ މުހިއްމު ކަމެއް. މިއީ ވަރަށް ބޮޑު ބިލެއް. މި ގާނޫނުގައި ބިލްޑިންގ ކޯޑެއް ހިމަނާފައިވާތީ އެއީ ރަނގަޅު ކަމެއް.\nނަމަވެސް ވިސްނާލަންޖެހޭ ކަމަކީ މިފަދަ ގާނޫނެއް ވުޖޫދުވުމުން، އެގާނޫނަށް އަހުލުވެރިކުރުމާއި ގާނޫނުގައި ބުނާ ގޮތަށް ކަންކަން ހިނގަމުންދޭތޯ މޮނީޓަރ ކުރަމުންދޭތޯ ބެލެންޖެހޭ. ގާނޫނެއް ވުޖޫދަށް ގެެސް އެއަށް އަމުލުކުރާނެ ރައްޔިތުން ނެތީ ވިއްޔާ ގާނޫނެއް މުހިއްމު ކަމެއް ނެތް. ގާނޫނާ އެއްގޮތަށް ކަންކަން ތަފިޒު ނުކުރާނަމަ ގާނޫނުގެ ބޭނުމެއް ނެތް. ގާނޫނުތައް ތަންފީޒު ކުރަންޖެހޭ.\n12 އޭޕްރިލް 2017 | ބުދަ 10:03\nއިއިމާރާތް ކުރުމުގެ ބިލް\nއެބިލްގެ ފުރަތަމަ ކިޔުން އިއްވުމަށްފަހު، އެބިލަށް މިއަދުގެ ޖަލްސާގައި ބަހުސްކުރުމަށް 22 މެމްބަރުން އިއްތިފާގުން.\nސައުދުﷲ ހިލްމީ އެބިލް މަޖިލީހަށް ހުށަހަޅައިފި. އަދި އެބިލަށް ބަހުސް ކުރުމަށް ފުރުސަތު ހުޅުވާލައިފި.\n12 އޭޕްރިލް 2017 | ބުދަ 10:01\nރައްޔިތުންގެ މަޖިލީޙުގެ ބުދަ ދުވަހުގެ ޖަލްސާ\nރައްޔިތުންގެ މަޖިލީހުގެ ބުދަ ދުވަހުގެ ޖަލްސާއަކީ މަޖިލީހުގެ މިއަހަރުގެ ފުރަތަމަ ދައުރުގެ 13 ވަނަ ޖަލްސާ އެވެ.\nސަރުކާރުގެ ފަރާތުން، ތިނަދޫ އުތުރު ދާއިރާގެ މެންބަރު ސަޢުދު الله ޙިލްމީ ހުށަހަޅުއްވާފައިވާ، ޢިމާރާތްކުރުމުގެ ބިލުގެ އިބްތިދާއީ ބަހުސް ރައްޔިތުންގެ މަޖިލީހުގެ ގަވާއިދުގެ 75 ވަނަ މާއްދާގެ (ނ) ގައިވާގޮތުގެމަތިން ކުރިއަށް ގެންދިއުމުގެ ފުރުޞަތު ދިނުމަށްޓަކައި، މަޖިލީހުގައި ވޯޓު ނެގުން އަދި ބިލުގެ އިބްތިދާއީ ބަހުސް ކުރިއަށް ގެންދިއުމަށް މަޖިލީހުން ފާސްވެއްޖެނަމަ އެ ބިލުގެ އިބްތިދާއީ ބަހުސް ފެށުން.\nމިހާރު ކުރިއަްދަނީ ވޯޓަށް އެހުމުގެ މަސައްކަތެވެ.\n12 އޭޕްރިލް 2017 | ބުދަ 09:07


Diesel Ge Agu Bodu Kohfi - Vaguthu\nއެސްޓީއޯ އިން ވިއްކާ ޑީސަލްގެ އަގު ބޮޑުކޮށްފިއެވެ.\nއެސްޓީއޯއިން ބުނީ ޑީސަލްގެ އަގު ބޮޑުކުރުމަށް ނިންމީ ދުނިޔޭގެ ބާޒާރުގައި ތެލުގެ އަގު އުފުލެމުންދިޔުމާއި ގުޅިގެން ކަމަށެވެ. ކޮންމެ ޑީސަލް ލީޓަރަކުން 20 ލާރި ބޮޑުކުރަން ނިންމާފައިވާ ކަމަށް އެސްޓީއޯ އިން ބުނެއެވެ.\nއެސްޓީއޯއިން ބުނިގޮތުގައި ޑީސަލްގެ އަގު ބޮޑުކުރުމަށް ނިންމި ނިންމުމަށް އަމަލުކުރަން ފެށުމަށް ހަމަޖެހިފައިވަނީ މާދަމާ އިން ފެށިގެންނެވެ. އަގަށް ގެނެވުނު ބަދަލަށް ފަހު ޑީސަލް ލިޓަރެއް ލިބޭނީ 10:41 ލާރިއަށެވެ.\nއެސްޓީއޯ އިން ތެލުގެ އަގު ބޮޑުކުރިއިރު ތެލުގެ އަގު ހިފެހެއްޓުމަށް ތެޔޮ އުފައްދާ މިންވަރު މަދުކުރަން އޯޕެކްގެ ގައުމުތަކުން ނިންމުމާއި ގުޅިގެން ތެލުގެ އަގު ވަނީ އުފުލިފައެވެ. އަދި މެދުރިއިރުމަތީގެ ސިޔާސީ މައްސަލަތައް ހާއްސަކޮށް ޔަމަނާއި އީރާންގެ މައްސަލައިގެ ސަބަބުން ވެސް ތެލުގެ އަގު ވަނީ އުފުލެން ފަށާފައެވެ. އެމެރިކާ ހިމެނޭ ގޮތައް ދުނިޔޭގެ ބާރުތަކުން އީރާން އާއި އެކު ސޮއި ކޮށްފައިވާ ނިއުކްލިއާ އެއްބަސްވުމުން އެމެރިކާ ވަކިވުމާއި މެދު ކުރިއަށް އޮތް މަސް ދުވަސް ތެރޭގައި ގޮތެއް ނިންމާނެ ކަމަށް އެމެރިކާގެ ރައީސް ޑޮނަލްޑް ޓްރަމްޕް މިދިޔަ ހަފްތާގައި ބުނުމުން ވެސް ތެލުގެ އަގު ވަނީ އުފުލެން ފަށާފައެވެ.\nއަގުހުރި އިނާމުތަކަކާއެކު އެސްޓީއޯ "ރަމަޟާން ބާޒާރު" ފަށައިފި\nމިފްކޯގެ އެމްޑީގެ މަގާމުގައި ހުންނެވި އިސްމާއިލް، ސީއީއޯ ކަމަށް ބަދަލުކޮށްފި


Leymathi Meehunnah Covid Ge Nurakkaa Bodu – adduLIVE\nލޭމަތި މީހުންނަށް ކޮރޯނާވައިރަސް ވަރަށް ނުރައްކާ!\nMay 21, 2020, 19:05 މުހައްމަދު ސައީދު މޫސާ ވަޖުދީ\nލޭމަތި މީހުންނަށް ކޮރޯނާވައިރަސްގެ ނުރައްކާ ވަރަށް ބޮޑުކަމަށާއި އެފަދަ މީސްމީހުން ބަލިން ރައްކާތެރިވުމަށް ޚާއްޞަ ސަމާލުކަން ދިނުމަށް ސައުދީ އަރަބިޔާގެ ހެލްތު މިނިސްޓްރީގެ ތަރުޖަމާން ވިދާޅުވެއްޖެއެވެ.\nތަރުޖަމާނު ޑޮކްޓަރ މުޙައްމަދު އަލްޢަބްދުލް ޢާލީ ރިޔާޟުގައި ބޭއްވި ނޫސްވެރިންގެ ބައްދަލުވުމެއްގައި ވިދާޅުވީ ކޮރޯނާވައިރަސް ޖެހޭ މީހުންނަށް ބަލާއިރު ލޭމަތި މީހުންނަކީ ބަލީގެ ނުރައްކާ އެންމެބޮޑުވާ މީހުންގެތެރޭގައި ހިމެނޭ ބައެއްކަމުގައެވެ.\n"އެމީހުން ވަރަށް ނުރައްކާތެރި ހާލަތެއްގައި އުޅެންޖެހޭ." ޑޮކްޓަރ މުޙައްމަދު ވިދާޅުވިއެވެ. "ލޭމަތި މީހުން ވަރަށް ބޮޑަށް ކޮރޯނާވައިރަހުން ރައްކާތެރިވުމުގެ ފިޔަވަޅު އަޅަންޖެހޭ."\nލޭމަތި މީހުންނަކީ ނާޒުކު ބަޔަކަށްވާތީ އެފަދަ މީހުން ސިއްހީ ވުޒާރާގެ އެންގުންތަކަށް ވަރަށް ބޮޑަށް އިހުތިރާމު ކުރުމަށް އޭނާ އެދިވަޑައިގަތެވެ. އަދި ގަވައިދުން ބަލީގެ ބޭސް ބޭނުންކުރުމަށާއި ބްލެޑް ޕްރެޝަރ ގަވައިދުން ބެލުމަށާއި ހާސްވެ ކަންބޮޑުވާކަންތަކުން ދުރުހެލިވުމަށް ވެސް އޭނާ އިލްތިމާސް ކުރެއްވިއެވެ.\nޑރ. މުޙައްމަދު ވިދާޅުވިގޮތުގައި ކޮރޯނާ ވައިރަހުން ރައްކާތެރިވުމުގެ ގޮތުން ލޭމަތި މީހުން ގެއިން ބޭރަށް އެއްގޮތަކަށް ވެސް ނުނިކުމަށާއި ބަލީގެ އަލާމާތެއް ހަމަ ފެންނައިރަށް ސިއްހީދާއިރާގެ ކަމާބެހޭ ފަރާތްތަކަށް އެންގުމަށް ވެސް އޭނާ އެދިވަޑައިގަތެވެ.\n"ބަލިޖެހޭތަނުން ބޭސްފަރުވާ ކުރެވެން ފަށައިފިނަމަ ނުރައްކަލާ ކުރިމަތިނުވެ ބަލިން ސަލާމަތްވުމުގެ ފުރުސަތު ބޮޑު." އޭނާ ވިދާޅުވިއެވެ.


Anna aharuge furathama film akah "Nivairoalhi" | Mihaaru\nއަންނަ އަހަރުގެ ފުރަތަމަ ފިލްމަކަށް ނިއުމާގެ "ނިވައިރޯޅި"\n04 ނޮވެމްބަރ 2018 - 15:084comments\nމިދިޔަ މަހު އަޅުވަން ނިންމުމަށް ފަހު އަންނަ އަހަރަށް ފަސްކޮށްފައިވާ، ނިއުމާ މުހައްމަދުގެ ވަދާއީ ފިލްމު "ނިވައިރޯޅި" އަންނަ އަހަރު އޮލިމްޕަހަށް ގެންނަ ފުރަތަމަ ފިލްމަކަށް ހަމަޖައްސައިފި އެވެ.\nނިއުމާ އާއި އޭނާގެ ދަރިފުޅު ޒޯޔާ ހަސަންގެ ނަމުގައި ހަދާފައިވާ ފިލްމު ކުންފުނި ނިއުޒޯ އިން ގެނެސްދޭ ފިލްމު ސިނަމާ އަށް ގެންނަން ނިންމާފައި ވަނީ އަންނަ އަހަރުގެ ޖެނުއަރީ މަހުގެ ތިން ވަނަ ދުވަހުގެ ރެ އެވެ.\nފިލްމު އަޅުވާ ތާރީހު އަލުން އިއުލާންްކޮށްފައި ވަނީ އައިސް ޓީވީން މިއަދު މެންދުރު ފަހު ގެނެސް ދިން "ވަރަށް ވާހަކަ" ޕްރޮގްރާމްގައި "ނިވައިރޯޅި" ގެ ޕްރޮޑަކްޝަން މެނޭޖަރު އަދި ފިލްމުގެ މުހިއްމު ރޯލެއް ވެސް ކުޅެފައިވާ ޒީނަތު އައްބާސް އެވެ.\nއޭނާ ބުނި ގޮތުގައި ފިލްމުގެ ޕްރިމިއާ އަށް މިހާރު އަންނަނީ ވަރަށް ބޮޑަށް ތައްޔާރުވަމުންނެވެ. އެގޮތުން ވަރަށް ހާއްސަ ކަންތައްތަކެއް ހުންނާނެ ކަމަށް ޒީނަތު ބުންޏެވެ.\nމޫމިން ފުއާދު ލިޔެ، ޑައިރެކްޓްކޮށްފައިވާ "ނިވައިރޯޅި" ގެ ހާއްސަވާ ކަންކަމުގެ ތެރޭގައި ނިއުމާގެ ވަދާއީ ފިލްމަށްވުމާއި ދަރިފުޅު ޒޯޔާގެ އަޑުން ކިޔާފައިވާ ލަވައެއް ވެސް ފިލްމުގައި ހިމެނުން ފާހަގަކޮށްލެވެ އެވެ.\nފިލްމުގެ ޕްރޮމޯޝަނަލް ލަވައެއްގެ ގޮތުގައި ވަނީ ޒޯޔާ ކިޔާފައިވާ ލަވަ ވެސް އައިސް ޓީވީން ދެއްކި އެވެ.\n"ނިވައިރޯޅި" ގެ އެންމެ ފަހުގެ އަޕްޑޭޓްތައް.\n"ނިވައިރޯޅި" އަކީ 2011 ގެ "ލޫދިފާ" އަށް ފަހު ސިނަމާ އަށް އަންނަ މޫމިންގެ ފުރަތަމަ ފިލްމެވެ. އޭނާ ބުނި ގޮތުގައި މި ފިލްމަކީ މިހާތަނަށް އެއްވެސް ފިލްމަކުން ފެނިފައި ނުވާ ކަހަލަ ވަރަށް ތަފާތު އަަދި ހައިރާންކޮށްލާ ވަރުގެ ކޮންސެޕްޓަކަށް ހަދާފައިވާ ފިލްމެކެވެ.\nއިތުރު ލިޔުންތައް މޫމިން ފުއާދު ދިވެހި ފިލްމް އިންޑަސްޓްރީ ނިއުމާ މުހައްމަދު ޔޫސުފު ޝަފީއު (ޔޫއްޕެ) އޮލިމްޕަސް ސިނަމާ


Council Inthihaabu Ge Campaign MDP In Ehkkoh Medhu Kandaalaifi\nކައުންސިލް އިންތިހާބުގެ ކެމްޕެއިން އެމްޑީޕީން އެއްކޮށް މެދުކަނޑާލައިފި\nއެމްޑީޕީގެ ބައްދަލުވުމުގެ ތެރެއިން/ ފޮޓޯ- އެމްޑީޕީ ޓުވީޓާ\nލޯކަލް ކައުންސިލްތަކުގެ އިންތިހާބަށް ވެރިކަންކުރާ އެމްޑީޕީން ހިންގަމުން އައި ކެމްޕޭނުގެ ހުރިހާ ހަރަކާތެއް އެއްކޮށް މެދުކަނޑާލައިފިއެވެ.\nކުރިންވެސް އެމްޑީޕީން އެޕާޓީގެ ކެމްޕެއިން މެދުކަނޑާލިއެވެ. ނަމަވެސް އެފަހަރު މެދުކަނޑާލީ ރާއްޖޭގެ ހާލަތަށް ބެލުމަށްފަހު އަލުން ކެމްޕެއިންގެ ހަރަކާތްތައް ފަށަން ޖެހިއްޖެ ނަމަ ފަށާ ގޮތަށެވެ. އަދި ރާއްޖޭގެ ހާލަތު ރަނގަޅު ވަންދެން ސޯޝަލް މީޑިއާގައި ކެމްޕެއިންގެ ކަންކަން ކުރިޔަށް ގެންދިއުމަށް އެޕާޓީން ނިންމިއެވެ. ނަމަވެސް މިދިޔަ ބުރާސްފަތި ދުވަހު ރާއްޖޭގައި ކޮވިޑް19 ފެތުރެމުންދާ ހަލުވި މިނަށް ބަލާ ސަރުކާރުން ވަނީ ރާއްޖޭގައި އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކޮށްފައެވެ.\nއެމްޑީޕީން ނެރެފައިވާ ބަޔާނެއްގައި ބުނެފައިވަނީ ކެމްޕޭނުގެ ހުރިހާ ހަރަކާތެއް އެ ޕާޓީން މިހިސާބުން އެއްކޮށް މެދުކަނޑާލާފައިވާ ކަމަށެވެ. އެޕާޓީން ވަނީ އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކޮށްފައިވާ މިދަނޑިވަޅުގައި ކެންޑިޑޭޓުންނާއި ކެމްޕޭނު ޓީމުތަކުން ވެސް ކެމްޕެއިންގެ އެއްވެސް ކަމެއް ކުރިޔަށް ނުގެންދިއުމަށް އިލްތިމާސްކޮށްފައެވެ. އެ ޕާޓީން ބުނީ އިންތިހާބު ފަސްކުރުމުގެ ސަބަބުން ކެމްޕޭން ކުރުމަށް ކެންޑިޑޭޓުންނަށް ލިބޭ މުއްދަތު ކުރުވާ ކަމަށެވެ.\nއެމްޑީޕީގެ ބަޔާނުގައި ކެމްޕޭނު ކުރުމުގެ ފުރުސަތު ބަންދުވެފައި އޮތުމަށްފަހު އިންތިޚާބާ ދެމެދަށް ކެންޑިޑޭޓުންނަށް ލިބެނީ އެންމެ6ދުވަސްކަމަށްވާތީ، މިއީ ކެމްޕޭނެއް ކުރުމަށް އެކަށީގެންވާ މުއްދަތެއް ނޫންކަމަށް ވަނީ ބުނެފައެވެ. އަދި އެ މުއްދަތަކީ ކެންޑިޑޭޓުންނަށް ކެމްޕޭންކުރުމަށް ދިނުމަށް ޤާނޫނުގައި ލާޒިމުކޮށްފައިވާ މުއްދަތައްވުރެ އެތައް ގުނައަކަށް ކުޑަ މުއްދަތެއްކަން އެނގޭ ކަމަށްވެސް އެމްޑީޕީން ބުންޏެވެ.\nއެމްޑީޕީގެ ބަޔާނުގައި ބުނީ އެ ޕާޓީއަކީ ފުޅާ މިނެއްގައި ކެމްޕޭނު ހަރަރަކާތް ހިންގައި، ރައްޔިތުންނަށް ފުރިހަމަ މައުލޫމާރު ފޯރުކޮށްދީ، އެ މައުލޫމާތަށް ބިނާކޮށް ރައްޔިތުންނަށް ވޯޓުލުމުގެ ފުރުސަތު ހޯދައިދޭން ތާއީދުކުރާ ޕާޓީއެއް ކަމަށެވެ. އެހެންކަމުން ކެމްޕޭނު ކުރުމަށް ގާނޫނުގައި ބުނާ މުއްދަތު ކެންޑިޑޭޓުންނަށް ލިބޭނެކަން ކަށަވަރުކޮށްގެން ލޯކަލް ކައުންސިލް އިންތިހާބު ބާއްވަން އެ ޕާޓީން ގޮވާލާ ކަމަށް އެ ބަޔާނުގައި ވެއެވެ.\nމިދިޔަ ބުރާސްފަތި ދުވަހު އިލެކްޝަންސް ކޮމިޝަނުން ބޭއްވި ނޫސްވެރިންގެ ބައްދަލުވުމުގައި އެ ކޮމިޝަނުގެ ރައީސް އަހްމަދު ޝަރީފް ވިދާޅުވީ އޭޕްރިލް 18 ވަނަ ދުވަހަކީ މި އަހަރުގެ ލޯކަލް ކައުންސިލް އިންތިހާބުގެ ވޯޓުލާ ދުވަސް ފަސްކުރެވޭ އެންމެ ފަހު ތާރީހު ކަމަށެވެ.


"Juventus Akee Ronaldo Kulheyne Emme Fahu Club" - Vaguthu\n"ޔުވެންޓަސް އަކީ ރޮނާލްޑޯ ކުޅޭނެ އެންމެފަހު ކްލަބު"\nޔުވެންޓަސް އަކީ ކްރިސްޓިއާނޯ ރޮނާލްޑޯ ކުޅޭނެ އެންމެފަހު ކްލަބު ކަމަށް، އޭނާގެ އެޖެންޓް ޖޯޖް މެންޑޭސް ބުނެފިއެވެ.\nރެއާލް މެޑްރިޑް ދޫކޮށްލުމަށްފަހު މިދިޔަ އަންގާރަ ދުވަހު ރޮނާލްޑޯ ޔުވެންޓަސް އަށް ބަދަލުވެފައިވާއިރު އޭނާ އެ ކްލަބަށް ބަދަލުވީ 105 މިލިއަން ޔޫރޯގެ އަގަކަށް ހަތަރު އަހަރު ދުވަހުގެ އެއްބަސްވުމެއްގެ ދަށުންނެވެ.\nއުމުރުން 33 އަހަރުގެ ރޮނާލްޑޯ ކުޅުން ހުއްޓާލުމުގެ ކުރިން އެމެރިކާ ލީގުން ފެނިދާނެ ކަމުގެ އަޑުތަކެއް މީގެކުރިން ފެތުރިފައިވީ ނަމަވެސް އޭނާގެ އެޖެންޓް ވަނީ ޔުވެންޓަސް އަކީ ރޮނާލްޑޯގެ އެންމެފަހު ކްލަބު ކަމަށް ބުނެފައެވެ.\n"ޔުވެންޓަސް އަކީ ރޮނާލްޑޯ ކުޅޭނެ އެންމެފަހު ކްލަބު. މި ނިންމުން ރޮނާލްޑޯ ނިންމީތީ އެކަމާ އުފާކުރަން. މި ކްލަބާއެކު ރޮނާލްޑޯގެ ކާމިޔާބު ކެރިއަރު ނިންމާލާނީ" މެންޑޭސް ބުންޏެވެ.\nމީގެއިތުރުން މެންޑޭސް ވަނީ ރޮނާލްޑޯ ގެނައުމަށް ޔުވެންޓަސްގެ ރައީސާއި ޖެނެރަލް މެނެޖޭރު ކުރި މަސައްކަތަށް ވެސް ތައުރީފުކޮށްފައެވެ.\nރެއާލް މެޑްރިޑުން ރޮނާލްޑޯ ޔުވެންޓަސް އަށް ވިއްކާލީ އޭނާގެ އެދުމުގެ މަތިންނެވެ. ނަމަވެސް ރޮނާލްޑޯ ރެއާލް ދޫކޮށްލަން ނިންމީ ކޮން ސަބަބަކާއި ގުޅިގެންކަމެއް މިހާތަނަށް ހާމަކޮށްފައެއް ނުވެއެވެ.\n2009 ވަނަ އަހަރު މެންޗެސްޓަރ ޔުނައިޓެޑުން ރެއާލް އަށް ބަދަލުވި ރޮނާލްޑޯ އަކީ އެ ކްލަބުގެ ތާރީހުގައި ވެސް އެންމެ ގިނަ ލަނޑު ކާމިޔާބުކޮށްދީފައިވާ ކުޅުންތެރިޔާއެވެ. އެގޮތުން ރޮނާލްޑޯ ވަނީ ރެއާލް އަށް ކުޅެދިން 438 މެޗުގައި 451 ލަނޑު ކާމިޔާބުކޮށްދީފައެވެ.\nމީގެއިތުރުން ރޮނާލްޑޯ ވަނީ ރެއާލްއާއެކު ގިނަ ކާމިޔާބީތަކެއް ވެސް ހޯދާފައެވެ. އޭގެތެރޭގައި ހަތަރު ފަހަރެއްގެ މަތިން ޗެމްޕިއަންސް ލީގު، ދެ ފަހަރެއްގެ މަތިން ސްޕެނިޝް ލީގު، ސްޕެނިޝް ކަޕް އަދި ސްޕެނިޝް ސުޕަރ ކަޕް ކާމިޔާބުކުރުން ހިމެނެއެވެ.\nރޮނާލްޑޯ އަކީ ދުނިޔޭގެ މޮޅު ކުޅުންތެރިއާގެ މަގާމު ފަސް ފަހަރެއްގެ މަތިން ހޯދާފައިވާ ކުޅުންތެރިއެކެވެ.\nޖުލައި 12, 2018 08:16\nމެސީއަށް ބާސާއިން އަހަރަކު 30 މިލިއަން ދޭތީ ރޮނާލްޑޯ ޕެރޭޒްބެޔަށް އެދުނީ އަހަރަކު 40 މިލިއަން ދިނުމަށް. އެކަމާ ޕެރޭޒްބޭ ދެކޮޅުހެދީމާ ބޮޑަދައްކާފައި ދިޔައީ.\nޖުލައި 12, 2018 09:17\nމެސީއަށް އެހެން ކްލަބަކަށް ދާން ނުކެރެނީ ކީއްވެ. ފެށީސްސުރެ ބާސާގައި.\nޖުލައި 17, 2018 01:21\nޝަކީބަށް. މެސީމެން ކަހަލަ ކުޅުންތެރިން ދުނިޔޭގަ މަދުވާނެ. އޭނާއަށް ބާސާ ކޮށްދިން ޚިދުމަތުގެ ސަބަބުން ބާސާގައި އެހުންނަނީ. އެއީ ލޯޔަލް ކުޅުންތެރިންނަކީ. ވަރަށް ވެދުން.


Afraasheem ge gathulu reyvi meehunge thafseel haama kuraanan: Suood\nމަރުތައް ބަލާ ރިޔާސީ ކޮމިޝަނުގެ ރައީސް ހުސްނުއް ސުއޫދު-- ފޮޓޯ: މިހާރު\nއަފްރާޝީމްގެ ގަތުލު ރޭވި މީހުންގެ ތަފްސީލް ހާމަކުރާނަން: ސުއޫދު\nއުނގޫފާރު ދާއިރާގެ ކުރީގެ މެމްބަރު ޑރ. އަފްރާޝީމް އަލީ އަވަހާރަކޮށްލުމުގެ ފަހަތުގައިވާ ގިނަ ތަފްސީލުތަކެއް ވަރަށް އަވަހަށް ހާމަކުރައްވާނެ ކަމަށް މަރުތައް ބަލާ ރިޔާސީ ކޮމިޝަނުގެ ރައީސް ހުސްނުއް ސުއޫދު މިއަދު ވިދާޅުވެއްޖެ އެވެ.\nޑރ. އަފްރާޝީމް އަވަހާރަކޮށްލާފައި ވަނީ މީގެ ހަތް އަހަރު ކުރިންނެވެ. އެކަމުގައި ހުސެއިން ހުމާމު މެރުމަށް ހުކުމް ކޮށްފައިވީ ނަމަވެސް، ހަގީގީ އިންސާފު ނުލިބޭ ކަމަށް އަފްރާޝީމްގެ އާއިލާއިން ގަބޫލުކުރެ އެވެ.\nއެއީ އެކަން ރޭވުމާއި ފަންޑު ކުރުމުގައި ބަޔަކުވާ ކަމަށް ފުލުހުން ކުރިން ބުނެފައި ވާއިރު، އަދިވެސް އެ ފަރާތްތަކަކީ ކޮބައިކަން ތަހުގީގަށް ހޯދިފައި ނުވާތީ އެވެ.\nއެކަމާ ގުޅިގެން ހުސްނުއް ސުއޫދު މިއަދު ކުރެއްވި ޓްވީޓެއްގައި ވިދާޅުވީ އެ ބިރުވެރި ގަތުލުގެ ތަފްސީލް ކުރިއަށް އޮތް ހަފްތާތަކުގެ ތެރޭގައި ހާމަކުރެވޭނެ ކަމުގެ ޔަގީންކަން އެބަ އޮތް ކަމަށެވެ.\n"... އޭގެ ތެރޭގައި އެ ކުށް ކުރި މީހުންގެ ތަފްސީލާއި، އެކަން ރޭވި މީހުންގެ ތަފްސީލް ހިމެނޭ،" ސުއޫދު ވިދާޅުވި އެވެ.\nޑރ. އަފްރާޝީމް އަވަހާރަކޮށްލީ ދިރިއުޅުއްވާ ގޭގެ ސިޑިގޮޅި ކައިރީގަ އެވެ. އެ ގަތުލުގެ އިތުރުން ފާއިތުވި އަހަރުތަކުގައި ހިނގާފައިވާ ބޮޑެތި މިފަދަ މައްސަލަތައް މަރުތައް ބަލާ ކޮމިޝަނުން ދަނީ ތަހުގީގު ކުރަމުންނެވެ.\nނުކެރޭނެ ޕާޓީއައް ނިސްބަތްވާ މީހެއްގެ ނަންބުނާކައް ހަދާނީ ދޮގެއް ގެރެންޓީ


އަޅުގަނޑު ގެއަކަށް ގޮސް އުޅުނީމެވެ. އެއީ އަޅުގަނޑާއިއެކު ކިޔެވި އެކުވެރިންގެ ތެރެއިން އެންމެ ގާތް އެކުވެރިޔާގެ ޢާއިލީގެއެވެ. އޭނާގެ މައިންބަފައިންނަށް5އަންހެންދަރިން ލިބިފައިވެއެވެ. އެއިގެ ތެރެއިން އެންމެ ދޮށީ ދަރިފުޅަކީ ބަލައިލަން އެހައި ރީތިކުއްޖެއް ނޫނެވެ. ހަގަށް ތިބި4އަންހެންކުދިންގެ ކައިވެނިކުރެވުނުއިރުވެސް އޭނާއާއި ކައިވެނިކުރަން އެއްވެސް މީހަކު ޝައުޤުވެރިއެއް ނުވެއެވެ.\nދެސަބަބަކާއިހުރެއެވެ. ފުރަތަމަ ސަބަބަކީ އޭނާގެ މޫނުމަތީގެ ސިފައެވެ. ދެވަނަ ކަމަކީ އެ ޢާއިލާއަކީ އެހާ ތަނަވަސް ޢާއިލާއަކަށް ނުވުން ކަމަށްވެދާނެއެވެ. އެއީ މިޒަމާނުގައި ތަނަވަސްކަން ހުރިނަމަ ސިފައަށް މީހުން ނުބަލާތީއެވެ.\nއެކަމާ އޭނާ ވަރަށް ހިތާމަކުރެއެވެ. އެކަމުގެ ވާހަކަތައް އަޅުގަނޑާއި ހިއްޞާވެސް ކުރެއެވެ. އޭނާޢަކީ ގެވެހި، ކިޔަމަންތެރި އަދި އަޚްލާޤްވެސް ރަނގަޅު ކުއްޖެކެވެ. ހަމައެކަނި މައްސަލައަކީ ޢޭނާގެ މޫނުމަތީގެ ސިފައެވެ.\nއޭނާ އަޅުގަނޑަށްވުރެ5އަހަރު ދޮށްޓެވެ. އެހެންކަމާއިއެކުވެސް ބައެއް ފަހަރު ޢޭނާ އާއި ކައިވެނިކުރަން ވިސްނެއެވެ. އެއީ ކޮއްކޮމެން ކައިވެނިކޮށް އޭނާއަށް ކައިވެނިނުކުރެވިގެން ކުރާ ހިތާމަ އެނގޭތީއެވެ. ނަމަވެސް ހިތަށް އަރަނީ އަޅުގަނޑަށްވުރެ އުމުރުން ދުވަސްވީ އަދި ސިފަހުތުރު އަންހެނަކާއި ކައިވެނިކޮށްފިނަމަ މީހުން މަލާމާތްކުރާނެ ވަރެވެ. އެހެންވެ އެކަމާއި ކުރިމަތިލާން ފަސްޖެހެވެނީއެވެ.\nއެހެން އުޅެމުން ގޮސް ގޮތެއް ނިންމީމެވެ. އެއީ އޭނާ އާއި ކައިވެނިކުރާށެވެ. ހަމަގައިމުވެސް އޭނާ، އޭނާގެ ފިރިމީހާ ދެކެ ލޯބިވާނެއެވެ. ތެދުވެރިވާނެއެވެ. އަޅައިލާނެއެވެ. އެކަންކަމަށް ވިސްނާފައި އަޅުގަނޑު އޭނާ އާއި ކައިވެނިކުރަން އޭނާގެ މައިންބަފައިންގެ ގާތުގައި އެދުމުން ވަރަށް ފަސޭހައިން ކައިވެނިކޮށްދީފިއެވެ.\nއަޅުގަނޑު މިދަންނަވަނީ ހަމަ ތެދަށެވެ. އޭނާ އަޅުގަނޑާއިމެދު ކަންކަން ކުރާ ގޮތަށްވުރެ ރަނގަޅަށް ހަމަ އެއްވެސް އަންތބަކަށް އޭނާގެ ފިރިމީހާއަށް ކަންކަން ކޮށްދެވޭނެ ކަމަކަށް އަޅުގަޑަކަށް ނުބުނެވޭނެއެވެ. އެހައިވެސް ރަނގަޅެވެ. ހެޔޮކަމުގެ ވާހަކަ ދައްކަން ލަދުގަންނަހައިވެސް ހެޔޮކަންބޮޑެވެ.\nކައިވެނިކުރިތަނުން ބަލިވެ އިނދެ ދުވަސްފުރައި ވިހައިފިއެވެ. ވިހެއުމަށްފަހު ހަށިގަނޑަށް އައި ބަދަލުތަކާއިއެކު މޫނުމަތީގެ ސިފަވެސް މުޅިން ބަދަލުވެއްޖެއެވެ. ބުނަން ބޭނުންނުވާ މީހާއަށްވެސް ބުނަން ޖެހޭނީ އޭނާގެ ކޮއްކޮމެންނަށްވުރެ އޭނާ މާރީތިވިކަމަށެވެ. އޭނާގެ ސިފަ ރީތިވިނަމަވެސް އަޅުގަނޑާއިމެދު ކަންކަން ކުރާ ގޮތަށް އެއްވެސް ބަދަލެއް ނުގެނެއެވެ.\nކައިވެންޏަށް މިހާރު މިއޮތީ 13 އަހަރަށެވެ.3ކުދިން ލިބިއްޖެއެވެ. ކޮންމެފަހަރަކުވެސް ވިހެއުމުން އިތުރަށް ރީތިވެއެވެ.\nއަދިވެސް އެއްކަމެއް ފާހަގަކޮށްލާނަމެވެ. ކައިވެނިކުރިފަހުން އަހަރުދުވަހުގެ ތެރޭގައި އަޅުގަނޑަށް ވަޒީފާގެ ކުރިއެރުން2ފަހަރު ލިބުނެވެ. ލިބެމުން އައި މުސާރަ ދެގުނަވިއެވެ. އަދި ކައިވެނީގެ3ވަނަ އަހަރު އަމިއްލަ މަސައްކަތެއް ފެށުނެވެ. މަސައްކަތް ދަނީ ކުރިއަރަމުންނެވެ. އިން ޝާ ﷲ\nމިއަދުނޫހުގެ ކިޔުންތެރިންނަށް ބުނެލަން ބޭނުމީ ކައިވެނިކުރުމުގައި ސިފައަށް ނުބަލާށެވެ. އޭނާގެ އަޚްލާޤަށް ބަލާށެވެ. އަދި ﷲ އަށް ލޯބިން ކައިވެނިކުރާށެވެ. އަޅުގަނޑު ކައިވެނިކުރީ އެގޮތުންނެވެ. އެކަލާނގެ ރަޙްމަތަށް އެދެމުންނެވެ. އަޅުގަނޑަށް މެދުވެރިވީ އެންމެ ހެޔޮ ރަޙްމަތެވެ. މިހާރު ބަލާބެލުމުގައި އަޅުގަނޑު ފެންނަނީ މާމުސްކުޅިކޮށެވެ. ވީމާ ސިފައަކީ އަބަދުވެސް ބަދަލުވާނެއެއްޗެކެވެ. އެއީ ކަންބޮޑުވާންވީ ކަމެއް ނޫނެވެ.\n--ޙުސައިން އިރުޝާދު / މިއަދުނޫހުގެ ކިޔުންތެރިއެއް.\nޙަޤީޤީ ޙާދިސާ: ސޯޅަ އަހަރުގެ އަންހެން ދަރިފުޅު ބަލިވެއިން ކަމުގެ ލިޔުން ފެނުމުން މަންމަ ހޭނެތުނު- ނަމަވެސް ލިބުނީ ބޮޑު ފައިދާއެއް!\nޙަޤީޤީ ޙާދިސާ: ދަރިން ކުރިމަތީގަ ނުބައިބަސްތައް ބުނުމުން2ފިރިހެން ދަރިންގެ ޢާއިލީ ދިރިއުޅުން ހަލާކުވި ގޮތުގެ ވާހަކަ އަސަރާއެކު މަންމަގެ ދުލުން-\nޙަޤީޤީ ހާދިސާ: ތަނަވަސްކަން ކުޑަކަމުން ކައިވެނިނުކުރަންހުރި މީހަކު މާބަނޑު އަންހެނަކަށް ކުރި ޞަދަޤާތުން ލިބުނު ބޮޑު ތަނަވަސްކަމުގެ ވާހަކަ\nޙަޤީޤީ ޙާދިސާ: ފިރިމީހާ ޖަހައިގަންނަން އުޅުމުން ކައިވެނި ސަލާމަތްކުރަން ބުއްދިވެރި އަންހެނަކު ބޭނުންކުރި މޮޅު އުކުޅުގެ ވާހަކަ-\nޙަޤީޤީ ޙާދިސާ: މަރުބަލީގަ ފަތަމުން ދިއަ ފިރިއަކު އަނބިމީހާއަށް ހެޔޮކޮށް ހިތުމުން ޢަޖައިބެއްފަދަ ގޮތަކުން ބަލިން ސަލާމަތްވި ގޮތުގެ ވާހަކަ-


ބިޒް ފައިބަރ ބްރޯޑްބޭންޑް ޕެކޭޖްތަކަށް ބޮޑު ބަދަލެއް، ދިރާގު ކަސްޓަމަރުންނަށް އަނެއްކާވެސް އުފާވެރިކަން! | Atoll News\nބިޒް ފައިބަރ ބްރޯޑްބޭންޑް ޕެކޭޖްތަކަށް ބޮޑު ބަދަލެއް، ދިރާގު ކަސްޓަމަރުންނަށް އަނެއްކާވެސް އުފާވެރިކަން!\nޝާއިޢުކުރީ: މުޙައްމަދު އަފްރާޙް ޖުލައި 5, 2021, 12:39\nރާއްޖޭގެ މުވާސަލާތީ އެންމެބޮޑު ކުންފުނި، ދިރާގުގެ ކަސްޓަމަރުންނަށް އަނެއްކާ ވެސް އުފާވެރި ޚަބަރެއް އެ ކުންފުނިން ދީފި އެވެ.\nއެގޮތުން އެ ކުންފުނިން ވަނީ ބިޒް ފައިބަރ ބްރޯޑްބޭންޑް ޕެކޭޖްތަކަށް ޖުލައި މަހުން ފެށިގެން ބޮޑެތި ބަދަލުތަކެއް ގެނެސްފަ އެވެ.\nދިރާގުން ބުނީ މި ބަދަލުތަކާއެކު މިހާރު ބިޒް ފައިބަރ ޚިދުމަތުން ކުރިއަށްވުރެ ގިނަ ކަންތައްތައް ކަސްޓަމަރުންނަށް ކުރެވޭނެ ކަމަށެވެ.\nއެގޮތުން އިތުރު ޚަރަދަކާ ނުލާ 40 އިންސައްތަ އާއި 15 އިންސައްތަ އާ ދެމެދުގެ ޢަދަދަކަށް އިތުރު ޑޭޓާ އަދި ބައެއް ކަސްޓަމަރުންނަށް 100 އިންސައްތަ އާ ހަމައަށް އިތުރު ސްޕީޑް ވެސް ލިބޭނެ ކަމަށް ދިރާގުން ބުނެ އެވެ.\nދިރާގު ބިޒް ފައިބަރ ބްރޯޑްބޭންޑް ގެންގުޅުއްވާ ކަސްޓަމަރުން ޕެކޭޖަށް އައިސްފައިވާ ބަދަލުތައް ދިރާގު ވެބްސައިޓުގައިވާ “ޕެކޭޖް ޗެކަރ” އިން ބަލައިލެވޭނެ ކަމަށް އެ ކުންފުނިން ބުނެ އެވެ.\nދިރާގު ބިޒް ފައިބަރ ޚިދުމަތަކީ ވިޔަފާރިތަކަށް ޚާއްސަކޮށްގެން އެންމެ ރަނގަޅު ސްޕީޑް، އެންމެ ގިނަ އެލަވަންސް އަދި އެ އެލަވަންސަށް ލިބޭ އެންމެ ހެޔޮ އަގުގައި ފޯރުކޮށްދޭ އިންޓަރނެޓް ޚިދުމަތެވެ.\nއެގޮތުން ދިރާގު ބިޒް ފައިބަރ ބްރޯޑްބޭންޑް ޕެކޭޖްތަކަކީ އެންމެ ކުދި ވިޔަފާރިތަކުން ފެށިގެން އެންމެ ބޮޑު ވިޔަފާރިތަކުގެ އިންޓަރނެޓް ބޭނުންތަކަށްވެސް އެކަށީގެންވާ ގޮތަށް ފަރުމާކޮށްފައިވާ ޕެކޭޖެތައް ހިމަނާފައި ވެއެވެ.\nދިރާގު ފައިބަރ ބްރޯޑްބޭންޑް ޚިދުމަތަކީ ރާއްޖޭގައި ވިޔަފާރިތަކަށް ފޯރުކޮށްދެމުންދާ އެންމެ ގިނަ އެލަވަންސް އަދި އެންމެ މަތީ ސްޕީޑްގެ ޕެކޭޖްތައް ހިމެނޭ ޚިދުމަތެވެ. އަދި ދިރާގު ފައިބަރ ބްރޯޑްބޭންޑް ނެޓްވޯކަކީ ރާއްޖޭގެ އެންމެ ބޮޑު ފައިބަރ ނެޓްވޯކް ވެސް މެއެވެ.\nއެގޮތުން ރާއްޖޭގެ ގޭބިސީގެ 80 އިންސައްތައަށް މިހާރު މި ޚިދުމަތް ދިރާގުން ވަނީ ފޯރުކޮށްދީފަ އެވެ.\nދިރާގުގެ މަޤްސަދަކީ ޑިޖިޓަލް ވަސީލަތްތައް މެދުވެރިކޮށް ދިރިއުޅުމަށް ފާގަތިކަމާއި ތަނަވަސްކަން ގެނެސްދީ، ކަސްޓަމަރުންގެ ބޭނުންތަކާއި އެއްގޮތަށް ޕެކޭޖްތައް ފުރިހަމަކުރަމުން ގެންދިޔުން ކަމަށް އެ ކުންފުނިން އަންނަނީ ބުނަމުން ނެވެ.


އަފްގާނިސްތާނުގެ ރީތި ބިނާތަކާއި ޕާކުތަކުގެ ވާހަކަ\n13 ސެޕްޓެންބަރު 2021 - 10:20 1\nއަފްގާނިސްތާނުގައި ހުންނަ ބްލޫ މިސްކިތް.\nމި ވަގުތު މުޅި ދުނިޔޭގެ ސަމާލުކަން ހުއްޓިފައި ވަނީ އަފްގާނިސްތާނަށެވެ. ނޫސްތަކުގެ ފަލަ ސުރުހީގައި އޮންނަނީ އެ ގައުމުގެ ނަމެވެ. އަފްގާނިސްތާނުން އެމެރިކާ ސިފައިން ފޭބުމާ އެކު، ސަރުކާރު ވެއްޓި، ތާލިބާނުން މިވަނީ އެ ގައުމުގެ ކޮންޓްރޯލް އަނެއްކާ ވެސް ނަގައިފަ އެވެ. އެއާ އެކު އެ ގައުމާ މެދު ދެކެވެމުން އަންނަނީ ނެގެޓިވްކޮށެވެ. ސިޔާސީ އަދި ދާހިލީ ހަމަނުޖެހުންތަކެއް އޮތް އެ ގައުމަކީ ގުދުރަތީ ގޮތުން ރީތި ގައުމެކެވެ. މުއްސަނދި ސަގާފަތެއް އޮތް ގައުމެކެވެ. އަފްގާނިސްތާނުގެ އާސާރީ މުހިއްމު ބިނާތަކަށް ބަލާލަމާތޯ އެވެ.\nއަފްގާނިސްތާނުގެ އުތުރުން މަޒާރް-އައި ޝަރީފްގައިވާ ނޫކުލައިގެ މި މިސްކިތަކީ އަފްގާނިސްތާނަށް ޒިޔާރަތްކުރުމުގެ ނަސީބު ލިބިފައިވާ ކޮންމެ މީހެއްގެވެސް އެންމެ ފުރަތަމަ އެއް މަންޒިލެވެ. ގާތްގަނޑަކަށް 22،000 އަކަފޫޓޫގެ (ސްކޮޔާ ފުޓް) ގެ މި ތަނަކީ ބޮޑު ކޮމްޕްލެކްސް އެކެވެ. ނަމާދުކުރާ ބަޔެއްގެ އިތުރުން ކުޑަ ދާރުލް އާސާރަކާއި އެއްވެ އުޅެވޭނެ ޖާގައެއްގެ އިތުރުން ގިނަ އަދަދެއްގެ މަގުބަރާތަކެއްވެސް މިތަނުގައި ހުރެ އެވެ.\nހުދު ކަަފަކޮޅެއްހާ ސާފު ރީތި ކޮތަރުތަކުން މުޅި މި ސަރަހައްދު ފަޅުފިލުވައިދޭއިރު މި ތަނަށް ހަޒްރަތު އަލީ މަޒާރްގެ ނުވަތަ އަލީގެފާނުގެ މަގްބަރާގެ ނަންވެސް ދެވިފައިވެ އެވެ. ބުނެވޭ ގޮތުގައި އަލީގެފާނުގެ ހަށިކޮޅު ވަނީ އިސްލާމީ ތާރީހުގެ ކުރީކޮޅު އިރާގުން އުތުރު އަފްގާނިސްތާނުގެ މި ސަރަހައްދަށް ބަދަލު ކުރެވިފަ އެވެ. މި މިސްކިތް އެންމެ ފުރަތަމަ ބިނާކުރެވުނީ 12 ވަނަ ގަރުނުގައި ކަމަށްވެ އެވެ.\nއަފްގާނިސްތާނުގެ ހުޅަނގުގައިވާ ސިޓީއެއް ކަމުގައިވާ ހެރާތު އަކީ އެގައުމުގެ އެންމެ ހިތްގައިމު އެއް ސިޓީ އެވެ. އަދި ތިން ވަނަ އަށް އެންމެ ބޮޑު ސިޓީވެސް މެ އެވެ. މިއީ 330 ބީސީ ގައި އެލެކްސެންޑާ ދަ ގްރޭޓް އޭނާގެ ލަޝްކަރާއި އެކު އަފްގާނިސްތާނަށް އައިސް ބިނާކުރި ތަނެކެވެ.\nފާއިތުވި ގަރުނުތަކުގައި އެތަކެއް ފަހަރު މަތިން މި ސިޓަޑެލް އަށް ގެއްލުންތައް ލިބި އަލުން ބިނާކުރެވިފައިވާއިރު މިހާރު ފެންނަން ހުރި އިމާރާތުގައި 18 ޓަވަރު ބިނާކުރެވިފައިވެ އެވެ. އިޚްތިޔާރުއްދީނުގެ ގަނޑުވަރުގެ ނަމުން ވެސް ނަންދެވިފައިވާ މިތަނުން އެލެކްސެންޑާ ދަ ގްރޭޓް އަށް ނިސްބަތްވާ ގިނަ އަދަދެއްގެ އާސަރުތައްވަނީ ފެނިފަ އެވެ. ފަހުގެ ޒަމާންތަކުގައި ވެސް އެތަކެއް ރަސްކަލުންނެއް މިތަން ބޭނުންކޮށްފައިވެ އެވެ. މިއީ ޔުނެސްކޯއިން ހިމާޔަތްކޮށްފައިވާ ތަނެކެވެ.\nހެރާރުގެ ޖަމާ މަސްޖިދު\nހެރާތު ހުކުރު މިސްކިތް\nހެރާތުގައި ހުންނަ ހުކުރު މިސްކިތަކީވެސް ނޫކުލައިން ޖަރީވެފައިވީ ގަދީމީ އިސްލާމީ މަސައްކަތްތެރިކަމުގެ ނަމޫނާ އެކެވެ. 13 ވަނަ ގަރުނުގައި މިތަން ބިނާ ކުރީ ތިމިރުޑްސް އޭ ކިޔުނު ބައެކެވެ. ހެރާތުގެ ޖަމާ މަސްޖިދުގެ ނަމުން މަޝްހޫރު މި މިސްކިތް އެންމެ ފުރަތަމަ ބިނާކުރެވުނީ 1200 ގައި ގަޔާސުއްދީން ގޯރީ އެވެ. މިއީ ހެރާތުގައި ބިނާކުރެވުނު ފުރަތަމަ މިސްކިތް ކަމުގައި ބެލެވޭއިރު މި މިސްކިތުގައި 8 މުންނާރު ހުރެ އެވެ.\nހާޖީ ޕިޔާޑާ މިސްކިތް\nއަފްގާނިސްތާނުގެ އެންމެ އުތުރު އެއް ސަރަހައްދުގައި ބިނާކުރެވިފައިވާ ހާޖީ ޕިޔާދާ މޮސްކް ނުވަތަ ފެހި މިސްކިތުގެ ނަމުން ނަންދެވިފައިވާ މި މިސްކިތަކީ އަފްގާނިސްތާނުގައިވާ އިސްލާމީ ހަޟާރާތަށް ނިސްބަތްވާ އެންމެ ދުވަސްވީ އިމާރާތެވެ. މި މިސްކިތް ބިނާކުރީ މި ސަރަހައްދަށް އިސްލާމް ދީން ފެތުރުނު ދުވަސްވަރު ކަމަށް ބެލެވޭ ނުވަ ވަނަ ގަރުނުގަ އެވެ. މުސްލިމް އާކިޓެކްޗާ އާއި އިންޖިނިއަރިންގެ ފަންނުވެރިކަން ވަރަށް ފުރިހަމައަށް މި މިސްކިތުން ދައްކުވައިދެ އެވެ.\nބަންޑޭ އަމިރު ނެޝަނަލް ޕާކް\nބަންޑޭ އަމިރް ނެޝަނަލް ޕާކް\nރީތި ޕާކުތަކަކީ އަފްގާނިސްތާނުގައި ހުރެދާނެ ކަމަށް ފަހަރެއްގައި ގަބޫލުކުރަން ވެސް ދަތިވެދާނެ ފަދަ ތަންތަނެވެ. ނަމަވެސް 2009 ވަނަ އަހަރު އަފްގާނިސްތާނުގެ ގައުމީ ޕާކުގެ ގޮތުގައި ހުޅުވުނު މި ތަނަކީ އެއް އިރެއްގައި ފަތުރުވެރިންގެ މެދުގައި މަގުބޫލު މަންޒިލެއް ވެސް މެ އެވެ. ސީއެންއެން ފަދަ ބޮޑެތި މީޑިއާއަތަކުން ވެސް މިތަނުގެ ހިތްގައިމުކަމާއި ފުރިހަމަ ކަމުގެ ވާހަކަތައް ގެނެސްފައިވެ އެވެ. ބާމިޔާން ޕްރޮވިންސްގައިވާ މި ޕާކުގައި 600 ސްކެޔާ ކިލޯމީޓަރު ހުރެ އެވެ.\nމި ސަރަހައްދު އެންމެ ފުރަތަމަ ދުނިޔޭގެ ސަމާލުކަމަށް އައީ 2001 ގައި ތާލިބާނުން މިތަނުގައި ހުރި6ވަނަ ގަރުނުގެ ބުދެއް ތަޅާލުމުންނެވެ.\nފަރުބަދަތަކުން ވަށާލެވިފައިވާ މި ސަރަަހައްދުގައި ހަ ފެންގަނޑެއް އޮވެ އެވެ. ގައުމީ ޕާކުގެ ގޮތުގައި މިތަން އިއުލާނުކުރި ފުރަތަމަ އަހަރުތެރޭގައި ވެސް ދުނިޔޭގެ އެކި ހިސާބުތަކުން 25،000 ފަތުރުވެރިން މިތަނަށް ޒިޔާރާތް ކުރި އެވެ. އަދި ހަމަނުޖެހުންތައް ބޮޑުވުމާއި ހަމައަށް އައިއިރު އަހަރެއްގެ މައްޗަށް އެއް ލައްކައަށް ވުރެ ގިނަ ފަތުރުވެރިން މިތަން ބަލާލުމަށް އަންނަކަމަށް ރިޕޯޓްކުރެވިފައިވެ އެވެ.


ކަރުދާސްކޮޅު – Shafeeu Abdullah\nNovember 6, 2021 ޝަފީޢު ޢަބްދުﷲ\nމާނައީ: “އަދި اللَّه ގެ ޝިޢާރުތަކަށް މާތްކޮށްހިތާމީހާ (ދަންނާށެވެ) ފަހެ، ހަމަކަށަވަރުން، އެކަންތައްވަނީ، ހިތްތަކުގެ ތަޤްވާވެރިކަމުގެ ތެރެއިންނެވެ.”\nމި ކަރުދާސްކޮޅުގައި މިވަނީ ވަރަށް މަތިވެރި އާޔަތެކެވެ. މި އާޔަތުގައި ވަނީ މާތް ﷲ ގެ ޝިޢާރުތައް މަތިވެރި ކުރާ މީހަކު އެކަން ކުރާނީ އޭނާ ހިތުގައި ހިނގާ ތަޤްވާވެރިކަމެއްގެ ސަބަބުން ކަމަށް ބަޔާންކުރައްވާފައެވެ.\nމި ކަރުދާސްކޮޅުގައި މިފަދައިން މާތް ﷲ ގެ އިސްމުފުޅާއި، އެ އިލާހުގެ ކަލާމްފުޅު ހިމެނިފައިވުމުން މުއުމިނަކު ހަމަގައިމުވެސް މި ކަރުދާސްކޮޅު މަގު މައްޗަށް އެއްލައި ނުލާނެވެ. އަދި، ކިޔުމަށްފަހު، ކުނިވަށިގަނޑަށްވެސް އަޅައެއް ނުލާނެއެވެ. ހަމަ އެންމެ ސަބަބަކާ ހެދިއެވެ. މާތް ﷲ ގެ އިސްމުފުޅާއި އެ އިލާހުގެ ކަލާމްފުޅު އޭގައި ލިޔެވިފައި ވާތީއެވެ. އެހެނީ، އޭނައަކީ، މާތް ﷲ އިސްމުފުޅު މަތިވެރި ކުރާ މީހެކެވެ. އެ އިލާހުގެ ކަލާމްފުޅު މަތިވެރި ކުރާ މީހެކެވެ. މާތް ﷲ ގެ ޝިޢާރުތައް މަތިިވެރި ކުރާ މީހެކެވެ. އޭނާ ހިތުގައި ވަނީ މާތް ﷲ އަށް ބިރުވެތިކަމާއި، ތަޤްވާވެރިކަމާއި، ޤަދަރާއި ލޯތްބެވެ.\nނަމަވެސް، ހިތާމައަކީ، ބައެއްފަހަރު، އަޅުގަނޑުމެންގެ މުޖުތަމަޢުން މިއާ ޚިލާފަށްވެސް ކަންކަން ވަމުންދާތަން ފެންނާތީއެވެ. ކަރުދާސްކޮޅެއް އެއްލައިލާއިރު، އެއްވެސް ބަލައިލުމެއް ނެތި އެއްލައިލާތަން ފެނެއެވެ. ނޫސްމަޖައްލާތަކާއި، ފޮތްތަކާއި، ލިޔެކިޔުންތައް އެއްލައިލާއިރު، އޭގައި މާތް ﷲ ގެ އިސްމުފުޅެއް ލިޔެވިފައިވޭތޯ ނުވަތަ އާޔަތެއް ލިޔެވިފައިތޯ ބަލައިނުލާ އެއްލައިލާތަން ފެނެއެވެ. މިއީ ހަމަގައިމުވެސް މުއުމިނެއްގެ ހިތަށް ކެތްވާނެ މަންޒަރެއް ނޫނެވެ.\nމާތް ﷲ ގެ އިސްމުފުޅު ނުވަތަ ޤުރުއާނުގެ އާޔަތްތައް ލިޔެވިފައި ހުންނަ ކަރުދާސްކޮޅެއް، ކޮންމެހެން އެއްލައިލަން ޖެހިއްޖެ ހިނދެއްގައި ކަންތައް ކުރަންވާ ގޮތްތަކެއް ވެސް އެބަހުއްޓެވެ. އެއީ، އެ ކަރުދާސްކޮޅު އަންދައިލުމެވެ. ވަޅުލުމަކީވެސް ޢިލްމުވެރިން ދެއްވާ ޙައްލެކެވެ. އަދި، އޭގައިވާ އިސްމުފުޅުތަކާއި އާޔަތްތައް ނޭނގޭނެ ވަރަށް ޤަލަމަކުން ފަވައި ކަނޑައިލުމަކީވެސް ކުރެވިދާނެ ކަމެކެވެ.\nމިއީ ފަރުވާ ކުޑަ ކުރެވިގެންވާނެ ކަންކަމެއް ނޫނެވެ. އެހެން މީހަކު އެއްލައިލާފައިވާ ކަރުދާސްކޮޅެއް ބިންމަތިން ފެނިއްޖަނަމަ ވެސް ނަންގަވާށެވެ. އެއީ، ތިބާ ސުވަރުއަށް ވައްދައިފާނޭ ސަބަބަކަށްވެސް ވެދާނެއެވެ. އެހެނީ، މާތް ﷲ ގެ އިސްމުފުޅު މަތިވެރި ކުރުމަކީ ކުޑަ ކަމެއް ނޫނެވެ. އެއީ ބޮޑުކަމެކެވެ. އެފަދަ މީހަކު އެ ޙާސިލުކުރަނީ ހިތުގެ ތަޤްވާވެރިކަމެވެ. އަދި، ބޮޑެތި ފަރުބަދަތައް ވަރުގެ ޘަވާބާއި ދަރުމައެވެ.\nމުޖުތަމަޢުގައި ހިނގާ މިފަދަ ކަންކަން ހުއްޓުވޭނީ، އަޅުގަނޑުމެންގެ ތެރެއިން ކޮންމެ މީހަކުވެސް ޢަމަލީގޮތުން ހެޔޮ ނަމޫނާ ދައްކައިގެންނެވެ.\n(ނޯޓު: މި ލިޔުމަކީ5ފެބުރުއަރީ 2021 ގައި ޝާއިޢު ކުރެވުނު ދީނުގެމަގު މަޖައްލާ، ޢަދަދު5އަކަށް ލިޔެފައިވާ ލިޔުމެކެވެ.)


Alia in Yamaha saikalutha hiley service kohdhey programmeefashaifi\nޔަމަހާ ސައިކަލް ހިލޭ ސާވިސް ކޮށްދޭ ޕްރޮގްރާމެއް އެލިއާއިން ފަށައިފި\nޔަމަހާ މޮޓޯސް ކުންފުނިން "އެންމެނަށްވެސް ޔަމަހާ" ނަމުގައި އެކުންފުނީގެ ސައިކަލުތަށް ހިލޭ ސާވިސް ކޮށްދިނުމުގެ ޕްރޮގްރާމެއް މިއަދު ފަށައިފި އެވެ. މި ޕްރޮގްރާމް ފަށާފައިވަނީ މިއަދު ހަވީރު ހުޅުމާލޭ ރުށްގަނޑު2ސަރަހައްދުގަ އެވެ.\nއެލިއާ އިންވެސްޓްމެންޓުން މިއަދު ފެށި މި ޕްރޮގްރާމް ކުރިއަށްދާ ވަގުތު ރުށްގަނޑު ސަރަހައްދުން ސައިކަލް ގަތުމުގެ ހިދުމަތް ވެސް ލިބޭނެ އެވެ. އަދި ގަންނަ ކޮންމެ ސައިކަލަކަށް ހެލްމެޓެއް ވެސް ލިބޭނެ އެވެ. މީގެ އިތުރުން ހެލްމެޓް ވަކިންވެސް ގަނެވެން ހުންނާނެ އެވެ. މި ޕްރޮގްރާމް ކުރިއަށް ދަނީ މާދަމާގެ ރޭ 10:00 ޖަހަންދެނެވެ.\nމިއަދުގެ ޕްރޮގްރާމް ފަށާފައިވަނީ ހަވީރު 4:00 ގަ އެވެ. މި ޕްރޮގްރާމްގެ ދެ ވަނަ ބުރުވެސް ކުރިއަށް ގެންދާނީ މާދަމާ ހަވީރު 4:00 ކުން ފެށިގެން ރޭ ގަނޑު 10:00 ޖެހުމާ ހަމައަށެވެ. ޔަމަހާ މޮޓޯސްގެ މި ޕްރޮގްރާމަށް އާންމުގެ ބޮޑު ތަރުހީބެއް ވަނީ ލިބިގެން ގޮސްފަ އެވެ.\nހުޅުމާލޭގައި ކުރިއަށްދާ އެންމެނަވެސް ޔަމަހާ ޕްރޮގްރާމްގައި ސައިކަލު ނަގާ ފަރާތަކުން ދައްކަން ޖެހޭ ޑައުންޕޭމަންޓް ވަނީ އަގުހެޔޮ ކޮަށްފަ އެވެ. މީގެ އިތުރުން ކޭޝް ޑިސްކައުންޓުވެސް ކަސްޓަމަރުންނަށް ލިބޭނެ އެވެ.\nއެލިއާ ކުންފުނިން ޔަމަހާ މޮޓޯސްއާ ގުޅިގެން ރާއްޖޭގައި ވިޔަފާރި ކުރަމުންދާތާ މިހާރު ވަނީ 45 އަހަރު ފުރިފަ އެވެ.


India Ge Foreign Minister Aai Raees Nasheed Bahdhalu Kurahvaifii - Vaguthu\nއިންޑިއާގެ ފޮރިން މިނިސްޓަރާ ނަޝީދު ބައްދަލުކުރައްވައިފި\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އިންޑިއާގެ ފޮރިން މިނިސްޓަރު، ޑރ އެސް.ޖައިންޝަންކަރާ ބައްދަލުކުރައްވައިފިއެވެ.\nރައީސް ނަޝީދު އިންޑިއާއަށް ކުރައްވަމުން ގެންދަވާ ރަސްމީ ދަތުރުފުޅުގެ ތެރެއިން އެގައުމުގެ ފޮރިން މިނިސްޓަރާ ބައްދަލުކުރައްވާފައިވަނީ މިއަދު އެވެ. އެ ބައްދަލުވުމަށްފަހު ނަޝީދު ކުރައްވާފައިވާ ޓުވީޓެއްގައި ވިދާޅުވީ ދެކުނު އޭޝިއާގެ ގައުމުތައް 18 ވަނަ ގަރުނުގެ ތެރޭގައި ދިޔަ ރާސްތާއަށް ދެން ދެވެން ނެތް ކަމަށާއި، ފޮރިން މިނިސްޓަރާ އެކު ބޭއްވުނު ބައްދަލުކުރެއްވުމަކީ ކާމިޔާބު ބައްދަލުކުރެއްވުމެއް ކަމަށެވެ.\nބައްދަލުވުމަށްފަހު އިންޑިއާގެ ފޮރިން މިނިސްޓަރު ކުރެއްވި ޓުވީޓެއްގައި ވިދާޅުވެފައިވަނީ ރައީސް ނަޝީދު ކުރައްވަމުން ގެންދަވާ މަސައްކަތްތަކާއި، އެ މަނިކުފާނު ދެކެވަޑައިގަންނަވަމުން ގެންދަވާ ތަސައްވުރާ ދޭތެރޭ ހިތްހަމަޖެހިވަޑައިގަންނަވާ ކަމަށެވެ. އަދި އިންޑިއާއާ މެދު ރައީސް ނަޝީދު ބާއްވާ ގާތް ގުޅުމާ ގުޅިގެން ނަޝީދަށް އިންޑިއާގެ ފޮރިން މިނިސްޓަރު ވަނީ ޝުކުރު ދަންނަވާފައެވެ.\nރައްޔިތުންގެ މަޖިލީހުގެ ވަފްދު އިންޑިއާއަށް ކުރައްވަމުން ގެންދަވާ ދަތުރުފުޅުގައި އަންނަނީ އިންޑިއާ ސަރުކާރުގެ އިސް ފަރާތްތަކާއި ބައްދަލުކުރައްވަމުންނެވެ. އެގޮތުން އިންޑިއާ ބޮޑު ވަޒީރު ނަރެންދުރަ މޯދީ ވެސް ވަނީ ރާއްޖޭގެ ގާނޫނު ހަދާ މަޖިލީހުގެ ވަފްދާއި ބައްދަލުކުރައްވާފައެވެ.\nރައްޔިތުންގެ މަޖިލީހުގެ ވަފްދު އިންޑިޔާއަށް ކުރައްވަމުން މި ގެންދަވާ މި ދަތުރުފުޅުގައި ވަނީ އިންޑިއާގެ ގާނޫނު ހަދާ މަޖިލީހުގެ ތިރީގެ "ލޮކްސަބާ" އާއި ރާއްޖޭގެ ގާނޫނު ހަދާ މަޖިލީހުގެ ގުޅުން ރަނގަޅު ކުރުމަށް އެއްބަސްވުމެއްގައި ސޮއިކުރައްވާފައެވެ.


Addu in beyni maheh recordakah vedhaane! – adduLIVE\nއައްޑޫން ބޭނި މަހެއް ރެކޯޑަކަށް ވެދާނެ!\n1 Apr 13, 2022, 09:37 މުޙައްމަދު ހަނީފު\nއައްޑޫ ބޭނި މަހެއް ރެކޯޑަކަށްވުމުގެ ފުރުސަތު ބޮޑުވެއްޖެ އެވެ.\nމިއީ އައްޑު އައި އެމެރިކާގެ މީހަކު އައްޑޫގައި ސްޕޯޓްސް ފިޝިންގެ ހިދުމަތް ދޭ، އައްޑޫ ސްޕޯޓްސް ފިޝިންއާ އެކު މަހަށް ގޮސް ބޭނި އެއްޗެކެވެ. މި މަސް ބޭނި ޓްރިސްޓަން ޓްރަރޯޓްއާ އަކީ އެމެރިކާގެ ދޮށި އުފައްދާ ކުންފުންޏެއް ކަމަށްވާ "ޓެމްޕަލް ރީފް" ކިޔާ ދޮށިތަކެއް ޓެސްޓްކޮށް މާކެޓް ކުރުމަށް އައި މަސްވެރިއެކެވެ.\nމިދިޔަ މަހުގެ 15 ގެ އިރާކޮޅު ވަގުތެއްގައި ބޭނި "ބްލެކް ސްނޫކް" ގައި 68.5 އިންޗި (5 ފޫޓް7އިންޗި) ހުރި އިރު ބަރުދަނަކީ 14.06 ކިލޯ އެވެ. މި ބާވަތުގެ މަހަކީ އާންމުކޮށް ކަނޑުއަޑީގެ 400 މީޓަރު އަޑީގައި އުޅޭ އެއްޗެކެވެ. އައްޑޫން "ބްލެކް ސްނޫކް" ބޭނީ 300 މީޓަރު އަޑިންނެވެ.\nއިންޓަނޭޝަނަލް ގޭމް ފިޝް އެސޯސިއޭސަން (އައިޖީއެފް) އިން ބުނެފައިވާ ގޮތުގައި އައްޑޫން ބޭނި މި މަހަކީ މިހާތަނަށް ބޭނި އެންމެ ބޮޑު އެ ބާވަތުގެ މަހަށްވުމުގެ ފުރުސަތު ވަރަށް ބޮޑެވެ. އެހެންވެ އެކަން އިތުރަށް ކަށަވަރުކުރުމުގެ މަސައްކަތް ވެސް ވަނީ ފަށައިފަ އެވެ. އެހެންވެއްޖެ ނަމަ ހަމަގައިމު ވެސް އެއީ އައްޑޫ އަށް ލިބޭ ފަހަރަކަށް ވެސް ވާނެ އެވެ.\nކުރިން ބޭނި އެންމެ ބޮޑު "ބްލެކް ސްނޫކް" ކަމަށ×ް ރެކޯޑްކޮށްފައި ވަނީ 2017 ބޭނި 12.50 ކިލޯގެ މަހެކެވެ.އެ މަސް ބޭނީ ޖަޕާންގެ މަސްވެރިއެއް ކަމަށްވާ ޓޮކުނޮއޮޝިމާ ކިޔާ މީހެކެވެ.\nއައްޑޫގެ މަސްދަތުރާއި ރެކޯޑަކަށް ވެދާނެ މަހާ ބެހޭ ގޮތުން ޓްރިސްޓަން ބުނީ އެ "ބްލޭކް ސްނޫކް" ދޮށީގައި ގަތުމާ އެކު ވެސް އެއީ ބޮޑު އެއްޗެއްކަން އެނގުނު ކަމަށެވެ. އެހެންވެ އެ ފެނުން މައްޗަށް ވެސް ނަގަން ފުދޭ ވަރަކަށް ވަގުތު ނެގި ކަމަށް ބުންޏެވެ.\n"ވަރަށް މަޑުމަޑުން ހަމަޖެހިލައިގެން އިނދެ މިކަން ކުރީ. ގާތްގަނޑަކަށް ފަންސަވީސް ވަރަކަށް މިނިޓް ނެގި މަސް ފެނުން މައްޗަށް ނަގަން." އެމެރިކާގެ ފްލޮރިޑާ އަށް އުފަން ޓްރިސްޓަން ބުންޏެވެ.\nއޭނާ ކިޔައިދިން ގޮތުގައި މަސް އެ މީހުން ތިބި އުޅަނދަށް ނެގުމާ އެކީ އެންމެން އެކަމާ ފޯރި ނަގަން ފެށި އެވެ. އަދި މަހުގެ ސައިޒު ފެނިފައި އެއީ ރެކޯޑަކަށް ވެދާނެ އެއްޗެއް ކަމަށް އެ މީހުން ވެސް ބުނަން ފެށި ކަމަށް ބުންޏެވެ.\n"މި މަސް ބޭނި ވާހަކަ އަހަންނާ އެކު މަހަށް ދިޔަ މީހުން ރަށުގެ ބައެއް މީހުން ގުޅާފައި ބުނީމަ އަހަރެމެން ބަނދަރަށް ލެފި އިރު ވަރަށް ގިނަ ބަޔަކ މަސް ބަލާލަން ވެސް ޖަމާވެފައި ތިބި. ދެން އަަސްލި ވަރަށް ހާއްސަ ކަމަކަށް މި ދަތުރުވެގެން ދިޔައީ." ރާއްޖެ އަށް ކުރި ނުވަ ދުވަހުގައި މުޅިން ވެސް މަސްވެރިކަމަށް ވަގުތު ހުސްކުރި ޓްރިސްޓަން ބުންޏެވެ.\nއައްޑޫން ބޭނި މަހާ ބެހޭ ގޮތުން އައްޑޫ ސްޕޯޓް ފިޝިން މޯލްޑިވްސްގެ ވެރިޔާ އަބްދުﷲ އާނިފް ޕީއެސްއެމަށް ވިދާޅުވީ އެ މަސް ރެކޯޑަކަށްވެއްޖެ ނަމަ އެއީ ރާއްޖޭގެ މަސްވެރިކަން އިތުރު ހަރުފަތަކަށް ވެސް ގެންގޮސްދޭނެ ކަމެއް ކަމަށެވެ. އަދި މިއީ ރާއްޖޭގެ ރާއްޖޭގެ ސްޕޯޓްސް ފިޝިން ޗާޓާ ހިންގާ މީހުންނަ މިމަސްވެރިކަން މާކެޓްކުރަން ވެސް ލިބުނު ރަނުގެ ފުރުސަތެއް ކަމަށް ވިދާޅުވި އެވެ.\nއަހަރެންނާ އެކު ގޮސް މި މަސް ބޭނުނަސް މިއީ މައެކަނި އަހަރެންނަށް ލިބުނު އުފަލެއް ކަމަކަށް ނުދެކެން. މިއީ ރާއްޖޭގައި މިމަސްވެރިކަން ކުރާ ހުރިހާފަރާތްތަކަށް ލިބުނު ރަނުގެ ފުރުސަތެއް ގޮތައް މިކަން ސިފަކުރާނީ،" މިހާތަނަށް ބޭރުގެ އެތައް ބަޔަކު ގސްވައިގެން މަސްވެރިކަން ތަޖުރިބާކޮށްފައިވާ އާނިފް ވިދާޅުވި އެވެ. "އެއީ ރާއްޖޭގެ މަސްވެރިކަން މިކަމާ ގުޅިގެން ވަަރަށް ބޮޑަށް އިސްތިހާރުވެގެން ދާނެ."\nޓްރިސްޓަންގެ އިންސްޓަގްރާމްގައި ރާއްޖޭގެ މަސް ދަތުރުގެ ފޮޓޯތަކާއި އެކަމުގެ ތަޖުރިބާ ހިއްސާކޮށްފައިވެ އެވެ.


Meehunge Samaalukan Hoadhan Ehme Bodah Ulheny December Mahu Ufanvaa Meehun - Vaguthu\nމީހުންގެ ސަމާލުކަން ހޯދަން އެންމެ ބޮޑަށް އުޅެނީ ޑިސެމްބަރު މަހު އުފަންވާ މީހުން\n11 މަސް ކުރިން ( މާޗް 7, 2018 )\nއަހަރެމެން ރަހުމަތްތެރިންނާއި އެކު ވަގުތު ހޭދަ ކުރާ އިރުގައި ބައެއް ރައްޓެހިންގެ ފަރާތުން ވަރަށް ބޮޑަށް ފާހަގަވާ ކަމެއް އޮވެއެވެ. އެއީ އެމީހުން އެހެން މީހުންގެ ސަމާލުކަން ހޯދަން މަސައްކަތް ކުރާ ކަމެވެ. ރައްޓެހިންގެ ތެރޭގައި މިފަދަ އެތައް ބަޔަކު އުޅުނު ނަމަވެސް، ދާދި ފަހުން ހަދާފައިވާ ދިރާސާ ތަކުން ދައްކާ ގޮތުގައި މީހުންގެ ސަމާލުކަން ހޯދަން އެންމެ ބޮޑަށް މަސައްކަތް ކުރަނީ ޑިސެމްބަރު މަހު އުފަންވާ މީހުންނެވެ.\nއިނގިރޭސި ވިލާތުގައި ހެދި ދިރާސާ އަކުން ދައްކާ ގޮތުގައި އެ ޤައުމުގައި ދިރިއުޅޭ މީހުންގެ ތެރެއިން އެންމެ ބޮޑަށް ސަމާލުކަން ހޯދަން މަސައްކަތް ކުރަނީ ޑިސެމްބަރު އުފަންވެފައިވާ މީހުން ކަމުގައި ވާއިރު، މިހެން ކަންތައް ވާން ޖެހޭ ވަރަށް ރަނގަޅު ސަބަބެއް އެބައޮތެވެ. އެއީ ޑިސެމްބަރު މަހުގައި އެ ކްރިސްމަސް އާއި ބޮކްސިން ޑޭގެ އިތުރުން ނިއު ޔިއާސް އީވް ވެސް އަންނާތީއެވެ.\nމިފަދަ ޙާއްސަ ދުވަސްތަކަށް ޑިސެމްބަރު މަހުގައި އިނގިރޭސި ވިލާތުގެ ރައްޔިތުންނާއި ކުރިމަތި ލާއިރު، މި ޙާއްސަ ދުވަސްތަކުގެ ސަބަބުން ގިނަ މީހުން އެ މަހުގައި އުފަންދުވަސް އަންނަ މީހުންގެ މަތިން ހަނދާނެއް ނުހުރެއެވެ. މިކަމުގެ ސަބަބުން ކުޑަ އިރުން ފެށިގެން ޑިސެމްބަރު މަހު އުފަންވާ މީހުން އަބަދުވެސް އެހެން މީހުންގެ ސަމާލުކަން ހޯދަން މަސައްކަތް ކުރާކަން ވަނީ ހާމަ ވެފައެވެ.\nމިއީ އިނގިރޭސި ވިލާތުގެ ރައްޔިތުން ހިމަނައިގެން ކޮށްފައިވާ ދިރާސާ އެއް ނަމަވެސް ފާހަގަ ކޮށްލަން ޖެހޭ ކަމަކީ ރާއްޖޭގައިވެސް ގިނަ ފަހަރަށް މީހުންގެ ސަމާލުކަން ހޯދަން އެންމެ ބޮޑަށް މަސައްކަތް ކުރަނީ ޑިސެމްބަރު މަހު އުފަންވާ މީހުން ކަމެވެ. ފަހަރުގައި މިއީ މާ ބޮޑަށް އިނގިރޭސި ވިލާތަށް ލޯބި ކުރާތީ ވާ ކަމެއް ކަމުގައި ވެދާނެއެވެ.\nޢަދުލްވެރިކަމަކީ އިންސާނުންގެ ކަރާމާތްތެރިކަން ދެމެހެއްޓުމުގެ އެއް އަސާސް - ޚުޠުބާ\n5 މިނެޓް ކުރިން\nޗެމްޕިއަން ލެކްރޮސް، މޮޅު ކުޅުންތެރިޔަކަށް އަލީ ހާފިޒް\nސިނަމާލޭ ބްރިޖް މަތިން ކަނޑަށް މީހަކު ފުންމާލައިފި\nމާޗް 8, 2018 00:08\nލިޔުންތެރިޔާގެ ތިރިސާޗުން ފާހަގަވި ދިވެހިންގެ އަދަދު ނޫނީ ނަން ޖަހާލަދިންނަމަ. ޢަނެއްކާ ލިޔުންތެރިޔާ ހިމެނެނީ ޑިސެމްބަރ މަހަށްވީމަ ލަދުން ބުނަން ނުކެރުނީތަ.\nމާޗް 8, 2018 09:29\nކާކު ބުނި ވާހަކައެއް! ވަކި މަހަކު ވިހާ ކުދިން ފޫޅުކަނޑަނީ ވަކުގޮތަކަށްތަ؟\nމާޗް 8, 2018 17:51\nވަގުތު ނޫސް އިން ލިޔާ ޚަބަރުތައް ޤަބޫލުކުރުމަކީ ސިއްޙީގޮތުން ގެއްލުން ހުރި ކަމެއް: ދިރާސާ!


Bodethi Discount Thakaaeku STO Chocolate Fest Fashaifi - Vaguthu\nބޮޑެތި ޑިސްކައުންޓްތަކާ އެކު އެސްޓީއޯ ޗޮކްލެޓް ފެސްޓް ފަށައިފި\nއެސްޓީއޯ ޗޮކްލެޓް ފެސްޓް ފެށުން\nއެސްޓީއޯ އިން ކޮންމެ އަހަރަކުވެސް ކުރިއަށް ގެންދާ "ޗޮކްލެޓް ފެސްޓް" މިއަދު ފަށައިފިއެވެ.\nމީގެ 12 އަހަރު ކުރިން ފަށައިގެން އެސްޓީއޯއިން ކުރިއަށްގެންދާ ޗޮކްލެޓް ފެސްޓް ހަފްތާއެއްގެ މުއްދަތަައް ކުރިއަށްދާނެއެވެ. މިއަދު އެސްޓީއޯ ސުޕާމާޓްގައި ކުރިއަށްދިޔަ ރަސްމިއްޔާތެއްގެ ތެރެއިން މި ފެސްޓް ރަސްމީކޮށް ފައްޓަވައިދެއްވީ އެ ކުންފުނީގެ ބައެއް އިސްވެރިންނެވެ.\nއެ ރަސްމިއްޔާތުގައި ވާހަކަދައްކަވަމުން ނިމާދު ވިދާޅުވީ، އެސްޓީއޯ އިން ކުރިއަށްގެންދާ މި ފެސްޓްގެ ތެރެއިން ޗޮކްލެޓްތައް ރަހަ ބަލާލުމުގެ ފުރުސަތުތަކުގެ އިތުރުން، ޑިސްކައުންޓް ލިބުމުގެ ފުރުސަތު ވެސް ލިބިގެންދާނެ ކަމަށެވެ.\nއެސްޓީއޯ ޗޮކްލެޓް ފެސްޓް ގައި ހުރި ބައެއް ޗޮކްލެޓް – ފޮޓޯ: އެސްޓީއޯ\nރާއްޖެއަށް ޗޮކްލެޓް އެތެރެކޮށް މާކެޓްކުރާ ތިން ކުންފުންޏަކާއި ގުޅިގެން މި ފެސްޓް ކުރިއަށްގެންދާއިރު، އޭގެ ތެރޭގައި ޔޫރޯ، ވީބީ، ސިންކޯ، ހިމެނެއެވެ.\nނިމާދު ވިދާޅުވީ، މިއަދު ފެށި ޗޮކްލެޓް ފެސްޓްގެ ދަށުން ހާއްސަ ޕްރޮމޯޝަނެއް ވެސް ކުރިއަށްދާއިރު، އެ ޕްރޮމޯޝަންގެ ތެރެއިން 250 ރުފިޔާއަށް ވުރެ މަތީގެ ޗޮކްލެޓް ވިޔަފާރި ކޮށްގެން ގިނަ ވައްތަރުގެ ޗޮކްލެޓް އެކުލެވޭ ގިފްޓް ހެމްޕާއެއް ލިބުމުގެ ފުރުސަތުވެސް އޮންނާނެ ކަމަށެވެ.\nއަދި މީސް މީޑީޔާގައި ކުރިއަށްގެންދާ ލައިކް އެންޑް ޝެއާރ ޕްރޮމޯޝަންގެ ދަށުން ގުރުއަތުން ހޮވޭ ފަރާތަކަށްވެސް ގިނަ ވައްތަރުގެ ޗޮކްލެޓް އެކުލެވޭ ގިފްޓް ހެމްޕާއެއް ލިބިގެންދާނެއެވެ.\nބޮޑެތި ޑިސްކައުންޓުތަކާއެކު ކުރިއަށް ގެންދާ މި ޗޮކްލެޓް ފެސްޓްގައި އެންމެ މަޝްހޫރު ބްރޭންޑްތަކުގެ ޗޮކްލެޓްތައް އަދި ފެސްޓަށް ހާއްސަކޮށްގެން އެތެރެކޮށްފައިވާ އާ ބްރޭންޑްތަކުގެ ޗޮކްލެޓްތައް ހެޔޮ އަގުގައި ލިބެން ހުންނާނެކަމަށް އެސްޓީއޯއިން މައުލޫމާތުދެއެވެ.


Goiy Neygey Ethah Veyneh Thahammalu Kuramundha Sujaa ah Dheelathi Ehee akah Beynuvefai | ungoofaaru.com\nބަނޑޭރިގަނޑު/ރިޕޯޓް/ގޮތް ނޭގޭ އެތައް ވޭނެއް ތަހަންމަލު ކުރަމުންދާ ސުޖާއަށް ދީލަތި އެހީއަކަށް ބޭނުންވެފައި\nމުނާޒު މުޙައްމަދު 15 ޖުލައި 2019\n0 640 1 މިނެޓުން ކިޔާލެވޭ\nދުލަހެޔޮ ހަރަކާތްތެރި ދިރިއުޅުމެއް އުޅުމަކީ ކޮންމެ ޒުވާނަކު ވެސް ކުރާނެ އުންމީދެކެވެ. ޒަވާޖީ ހަޔާތެއް ފެށުމާ އެކު ހަމަޖެހިލުމަށް ދިރިއުޅުމަށާއި އާއިލާއެއް ބިނާކޮށް ކުރިއަށް ދިއުމަށް ކޮންމެ މީހަކު ވެސް ފޮނި އުންމީދުތަކެއް ކުރެއެވެ. އެހެން ނަމަވެސް ދިމާވާ ސިއްޙީ ހާލަތެއްގެ ސަބަބުން މިކަން ކަމަށް ބޮޑެތި ގޮންޖެހުންތައް ދިމާވެފައިވާ ޒުވާނުން އަޅުގަނޑުމެންގެ ތެރޭގައި މަދެއް ނޫނެވެ. އޭގެ ތެރެއިން އެކަކީ މާލެއަށް އުފަން އުމުރުން 30 އަހަރުގެ ޒުވާނެއް ކަމުގައިވާ ދަފުތަރު ނަމްބަރު 1140 އަހުމަދު ސުޖާއު (ސުޖާ) އެވެ.\nއަންހެނުންނާ އެކު ގއ.ދާންދޫ ގައި މިހާރު ދިރިއުޅުމުންދާ ސުޖާ ގެ ސިއްޙީ މައްސަލަ އެއް އެންމެ ފުރަތަމަ ކުރިމަތިވީ އޭނާ އެންމެ ކުޑަ އިރުއެވެ. އޭރު ހަށިގަނޑުގައި ބިހިތަކެއް ނަގަން ފެށުމުން ޑޮކްޓަރަށް ދެއްކުމުން ބުނެފައި ވަނީ ލޭގައި އިންފެކްޝަނެއް އުފެދި ދިމާވާ ކަމެއް ކަމުގައެވެ. މީގެ ސަބަބުން ހަށިގަނޑު ދުޅަވާ ކަމަށް އުނގޫފާރު.ކޮމް އަށް މަޢުލޫމާތު ދެމުން ސުޖާގެ އަންހެނުން ބެނެފައިވެއެވެ.


Loafan meehunna braille UNO nerefi | Mihaaru\nލޯފަން މީހުންނަށް "ބްރެއިލް އޫނޯ" ނެރެފި\nބްރެއިލް އޫނޯ ކިޓެއް.\n03 އޮކްޓޯބަރ 2019 - 06:54\nލޯފަން ކުދިންނަށް ދާދި ފަހުން ބްރެއިލް ލެގޯ ނެރެފައި ވަނިކޮށް، މަޝްހޫރު ކާޑް ގޭމް "އުނޯ" ގެ ބްރެއިލް ވާޝަނެއް ވެސް ނެރެފި އެވެ.\nބްރެއިލް އަކީ ލޯފަން މީހުންނަށް، އަތުން އިހްސާސްކުރެވޭ ގޮތަށް ޖަހާ ފާހަގަތަކެކެވެ.\nކުޅޭ ސާމާނު އުފައްދާ އެމެރިކާގެ ކުންފުނި މެޓެލް އިން ބުނިގޮތުގައި ބްރެއިލް އޫނޯ އަކީ ލޯފަން މީހުންނާއި ލޮލުގެ ފެނުމުގައި އެކި މައްސަލަތައް ހުންނަ މީހުންނަށް ބޭނުންކުރެވޭ ގޮތަށް ފަރުމާކޮށްފައިވާ އެއްޗެކެވެ. އެގޮތުން އޫނޯ ކާޑްތަކުގައި ބްރެއިލް އަކުރުން ލިޔެފައިވެ އެވެ. އޭގެ ސަބަބުން ކާޑުތައް ދެނެގަވޭނެ އެވެ.\nމި އުފެއްދުން މެޓެލް އިން ތައްޔާރުކޮށްފައި ވަނީ ނެޝަނަލް ފެޑެރޭޝަން އޮފް ދަ ބްލައިންޑާ ގުޅިގެންނެވެ.\nމެޓެލް އިން ބުނިގޮތުގައި ބްރެއިލް އޫނޯ މިހާރު އޮންލައިންކޮށް ވެސް ގަންނަން ލިބޭނެ އެވެ. އޮންލައިންކޮށް ގޭމް ވިއްކާ ތަންތަނުގެ ތެރޭގައި ޓާގެޓް ހިމެނެ އެވެ.\nގޭމް ގުޅޭނެ ގޮތް ބްރެއިލް ރީޑަބަލް ފައިލް ޑައުންލޯޑްކޮށްގެން ވެސް ކިޔައިލެވޭނެ އެވެ. ނުވަތަ ގޫގުލް އެސިސްޓަންޓާއި އެލެކްޒާގެ އެހީގައި އަޑުން ވެސް ދެނެގަނެވޭނެ އެވެ.\nމެޓެލްގެ ގްލޯބަލް ހެޑް އޮފް ގޭމްސް ރޭ އެޑްލާ ވިދާޅުވީ ބްރެއިލް އޫނޯ ތައްޔާރުކޮށް ބާޒާރަށް ނެރުމަކީ އެ ކުންފުނިން ވަރަށް ވެސް ފަހުރުވެރިވާ މަސައްކަތެއް ކަމަށެވެ.\n"މީގެ ސަބަބުން ފެނުމުން މަހުރޫމުވެފައިވާ އެތައް ބަޔަކަށް އެތައް އާއިލާއަށް ހިނިތުވުން ގެނެސްދޭނެ،" އޭނާ ވިދާޅުވި އެވެ.\nނެޝަނަލް ފެޑެރޭޝަން އޮފް ދަ ބްލައިންޑްގެ ރައީސް މާކް ރިކަބޯނޯ ވިދާޅުވީ މެޓަލް އިންފަހިކޮށްދިން މި ފުރުސަތަކީ ލޯފަން ކޮމިއުނިޓީ އަށް އެތައް ގޮތަކުން ފައިދާކުރާނެ އެެއްޗެއް ކަމަށެވެ. އަދި މިވަރުގެ ކަމެއްކޮށްދިނީތީ އެ ކުންފުންޏަށް ޝުކުރުއަދާ ކުރައްވާ ކަމަށް ވިދާޅުވި އެވެ.


ވެމްޕަޔާ3– Esfiya\nހިތާމަ މަޖާ ލޯބި4mins ago\nއެ އަންހެން ކުއްޖާ ދިޔުމުން އީވާ ކައިޒަން ގެ މޫނަށް ބަލާލިއެވެ. އެވަގުތު ކައިޒަން ގެ މޫނު މަތީގާވަނީ އިންތިހާ ދަރަޖައަށް ފޫހިކަމާއި ހިތްހަމަޖެހޭ ކަމެވެ. ހަމައެކަނި ކައިޒަން ގެ މޫނަށް ބަލާލާފަ ވެސް އީވާއަށް އެގިގެން ދިޔައީ ކައިޒަން އެއަންހެން ކުއްޖާ ބުނީ ވާހަކަތަކައް އެއްވެސް ސަމާލުކަމެއްނެތް ކަމޭ ކުޑަ މިނުން އެކުއްޖާ ބުނިބަސްތަކުން އެއްވެސް އަސަރެއް ނުކުރާ ކަމެކެވެ އެކަމާ އީވާ ހުރީ ހައިރާން ވެފައެވެ. *\n” ކައި ހޫޒް ދެޓް ގާލް ؟ އެންޑް ކީއްވެ އީވީ މީ ކައިގެ ގާލް ފްރެންޑެއޭ ބޫނީ ؟ އޯ އެންޑް ވަން ލާސްޓް ތިގް ކައިގެ ކިތައް ވަނަ ގާލް ފްރެންޑެއެއީ؟” އީވާ ސުވާލަކަށް ފަހު ސުވާލެއް ކުރަމުން ދިޔައެވެ އެވަގުތު ކައިޒަން އީވާ ވީދިމާލައް ބަލާލިއެވެ.\n” އިވީ ހާދަ ސުވާލުގިނަ އޭދޯ އޯކޭ އީވާކާރި ބުނެފާނަން އެއީ ކޮންކުއްޖެއްކަން ހާ ނޭމް އިޒް ލީޔާނާ ސީއިޒް މައި ފިފްޓީންތް ގާލްފްރެންޑް އެންޑް ސީޒް އަ ޓްރާންފާ ސްޓޫޑެންޓް މީގެ އެއް ހަފުތާ ކުރިން “\nކައިޒަން ގެ ޖުމްލަ ނުނިމި ގެން އުޅެނިކޮށް އީވާ ވާހަކަ ދައްކަން ފެށިއެ” އެއީ ޓްރާންފާ ސްޓޫޑެންޓްއެއް މީގެ އެއް ހަފްތާ ކުރިން ދިމާވީ ދިމާވި ތަނުން ކައިއަށް ލީޔާނާ ރީތިވީ އެއަށްފަހު ބްލާ ބްލާ ބްލާ ލީޔާނާއާ ރައްޓެހި ވީ ދެން ކޮންމެވެސް ސްޓުޕިޑް ރީޒަންއަކާ ހުރެ ބްރޭކް އަޕް ވީ ރައިޓް. “\n” ވޯވް އަހަރެން ގެ ސިސް ހާދަހާ އިންޓެލިޖެންޓް ވެއްޖެއޭދޯ ” އެހެން ބުނެފަ އީވާގެ ކޮލުގައި ކައިޒަން ހިފާލިއެވެ. މާ ދުރުނޫން ހިސާބަކުން ކައިޒަން އާ އީވާގެ ބައްޕަ ކަމަށްވާ ނާއިޒް ގޮވާލިއަޑަށް އީވާ އަށް ބަލާލެވުނެވެ. އެއިރު ނާއިޒް ގެ އަތުގައި ފޮއްފޯން އާއި ސްމޫދީ ހުއްޓެވެ. އީވާ ފެނިފަ ނާއިޒް ރުޅިވެރިކަން އިންތިހާއަށް ދިޔައެވެ. އެވަގުތު ކައިޒަން ވާހަކަ ދައްކަން ފެށުމުން ނާއިޒް ހޭވެރިކަންވީ އެވެ.\n” ޑޭޑް ހާދަލަސްވީ ހިންގާ އަވަހަށް ދަމާ މިހާރު މެޗްފައްޓަން އެއުޅެނީ ” އެހެން ބުނުމަށް ފަހު ކައިޒަން ނާއިޒް ގެ އަތުގަހިފާ ދަމަމުން ކަހަލަ ގޮތަކަށް ހިފައިގެން ދިޔައެ އަދި ދަމުން އީވާއާ ދިމާލަށް އެއް ލޯ މުރާލި އެވެ. އެތަން ފެނިފަ އީވާއަށް ހީލެވުނެ އަދި އެހާމެ ދެރަވިއެވެ.\n” ޑޭޑް ކީއްވެތަ އީވާ ފެންނަ އިރަށް ތިހާ ރުޅި އަންނަނީ ” ކައިޒަން ސުވާލު ކުރުމުން ނާއިޒް ކަމެއް ނުވާ ކަމަށް ބުނެލިއެވެ.” އަޅެ ޑޭޑް ޕްލީސް ޕްލީސް ޕްލީސް ” ކައިޒަން އާދޭސް ކުރަން ފެށުމުން ނާއިޒް އަށް ހަގީގަތް ކިޔާ ދޭން މަޖުބޫރު ވިއެވެ.” ދަރިފުޅާ……… ދަރިފުޅު މެންނަށް އެނގޭ ގޮތުގައި ބައްޕަ އާއި މަންމަ ވަރަށް ލޯބި ވޭ ދޯ އެކަކު އަނެކަކު ދެކެ……………. އެއީ ތެދެއް އެކަމް ދަރިފުޅު މެންނަށް ބަނޑުބޮޑު ވިދުވަހުންފެށިގެން ދަރިފުޅު މެނގެ މަންމަ ބައްޕަ ދެކެ ރުޅި އަންނަ ފެށީ ” ނާއިޒް އަށް ބުނެވުނީ އެހިސާބަކަށް އެއިރު ނާއިޒް ގެ މޫނު ހުރީ ވިލުނޫކުލައަށް ދިއްލިފައެވެ. މި މަންޒަރު ފެނިފައި ކައިޒަން ބިރުން ގޮސް ހަލާކުވާވަރުވިއެވެ.” ދެން ކިހިނެއް ވީ ” ކައިޒަން ހިންދިރުވާލުމަށްފަހު ސުވާލު ކުރިއެވެ. ” ދެން ވީގޮތަކީ ބައްޕަ އޮފިސް ކަންކަމުގަ މާ ބޮޑަށް ބިޒީވީމަ ދަރިފުޅު ގެ މަންމަ އަފާ ބުނީ ބައްޕަ އެކްސްޓްރާ މެރިޓެއަފެއާ އެފެއާ އެއްގައޭ މިއުޅެނީ ދެން އަފާ ބައްޕަ ދެކެ ނަފްރަތު ކުރަން ފެށީ ދަރިފުޅު މެން ވިހޭ ދުވަހު އަފާ ބައްޕަ ގާތު ބުނީ އީވާ އާއި ކައިޒަން އަކީ ބައްޕަގެ ދަރިއެއް ނޫން ކަމަށްށާ އަދި އަފާ އަށް ކަމެއް ކޮއްދޭ ނަމަ ދުވަހެއްގެ ކޮޅުން ނަމަވެސް އީވާ އަށާއި ކައިޒަން އަށް ބައްޕަ އެއްގެ ލޯބި ދީގެން ނުވާނެޔޯ އެއަށްފަހު އަފާ މިދުނިޔެއާ އަލްވަދާޢު ކިޔައި “ނާއިޒް ގެ ހުރިހާ ވާހަކައެއް އަޑުއެހުމަށް ފަހު ކައިޒަން މެންނާ ދުރައް ހިނގަމުން ދިޔަ އީވާއަށް ބަލާލިއެވެ.\n” ޑޭޑް ދެޓްމީންސް ކައި އާ އިވީ މީ ބައްޕަގެ ދަރިއެއް ނޫންތަ…………. އަމް ޑޭޑް އަޅުގަނޑު މެން ރިޔަލް ޑޭޑް އަކީ ކާކު ؟………. އަނެއްކާއެއީ ހިޔުމެން އެއްތަ ؟”.ކައިޒަން ސުވާލަކަށް ފަހު ސުވާލެއް ކުރަމުން ދިޔައެވެ ކައިޒަން ގެ މޫނު މަތީގަވާ ސީރިޔަސް ކަން ފެނި ނާއިޒް އަށް ހޭލެވުނީ ވެސް. ވާނީ ވެސް އެހެން ތާއޭ ކައިޒަން އަކީ މީގެ ޒަމާނެއްގެ ކޮޅުން ވެސް ސީރިއަސް ވީ ކުއްޖެއް ނޫނެވެ.” ޔެސް ބައްޕަ ތި ކުދިންގެ ބައްޕައަކީ ކާކުކަން އައްޒާމް ލައްވާ ހޯދާފިން……. އެންޑް އިނގޭތަ އެއީ ކާކުކަން ؟……… އެއީ ސްޓްރައި ހުޑް ގެ ވޭރިޔާ ޒިމާމް “ޒިމާމް ގެ ނަން އިވުމުން ކައިޒަންގެ ދެލޯ ބޮޑުވެގެން ދިޔައެވެ” ވަޓް… ވަޓް ވަޓް ވަޓް…… ވާޓް” ” ވޯވް ކައިޒަން ރިލޭކްސް” ” ޑޭޑް ތިބުނީ ފިންކް ވެމްޕަޔާސް…މި…މިބުނީ އެންމެ ޕަވާފުލް ވެމްޕަޔާސް ގެ ވެރިއަކަށް ހުންނަ ޒިމާމް ތަ ؟ “” ހުމްމް ” ނާއިޒް ފަރުވާ ކުޑަ ގޮތަކަށް އެހެން ބުނުމާއެކު ކައިޒަން ދެލޯ އިހުނަށްވުރެ ބޮޑު ކޮށްލުމަށް ފަހު އީވާ ހިނގާ ފައި ދިޔަ ދިމާލަށް ބަލާލިއެވެ. އެއަށްފަހު ނާއިޒް އާ ދިމާލަށް ބަލާލިއެވެ. އެއިރުވެސް ނާއިޒް ގެ މޫނު މަތީގާވަނީ ފޫހިކަމެވެ. އީވާ އާ ވާހަކަ ނުދެއްކިޔަސް މަދު މަދުން ނަމަވެސް ކައިޒަން އާ ވާހަކަ ދައްކައެވެ.\nހިނގަމުން ހިނގަމުން ގޮސް އެމެމެފަހުން އީވާއަށް ރަސްފަނާ ހަމައަށް އާދެވުނުވެ. އެވަގުތު ވާރޭގެ އަސަރު ކުރަމުން ދިޔައެވެ. މާގިނަ އިރެއް ނުވަނީސް ވަރޭވެހެން ފެށިއެ ވާރޭގެ ޙަމަލާތަކުން ސަލާމަތް ވަމުން ގޮސް އަތިރިމަތީގައި ހުރި ގަހެއްގެ ހިޔަލުގެ ހިމާޔަތް ހޯދުމަށް އީވާ ދުވަމުން ދިޔައެވެ. ކުރު އިންތިޒާރަކައް ފަހު އީވާ ގަހުގެ ހިޔަލައް ވަދެ ނިވާވެލިއެވެ.ވާރޭ އިހުނަށްވުރެ ބޯކުރަމުން ދިޔައެވެ. ކުއްލިއަކަށް އީވާ ސިއްސާގެން ދިޔައީ ކޮންމެވެސް މީހަކު އީވާގެ މެދު ހަށީގައި ހިފަހައްޓާލުމުންނެ އެވަގުތު އިވާ ގެ އަނގައިން ތޫލި ހަޅޭކުގެ އަޑު މުޅި ފަޒާގެ ތެރެއިން ގުގުމަމުން ދިޔަ އެވެ. އީވާ ފަހަތަށް އެނބުރި ބަލާލިއިރު ދެ ފިރިހެނުން އީވާ ގެ މޫނާ ޖެހޭ ނުޖެހޭ ހިސާބުގައި ތިއްބެވެ.\nރޭޕް ޝިކާރައެއްގެ އިހުސާސް\nލޯބި February 6, 2021\nލޯބިވާ މަންމާ މަގޭ.. 7\nއެކުއްޖާ2– 17\nހިތާމަ އެހެނިހެން ލޯބި January 14, 2021\nހަޤީޤީ ހިތާމަ December 7, 2015\nހިތާމަ އެހެނިހެން ލޯބި July 1, 2021


Raajje ah beynun vefaivaa dhaairaa thakun meehun thamreenu kurumaai gulheygothun mashvaraa kohffi\nރާއްޖެއަށް ބޭނުންވެފައިވާ ދާއިރާތަކުން މީހުން ތަމްރީން ކުރުމާއި ގުޅޭގޮތުން މަޝްވަރާކޮށްފި\n09 ސެޕްޓެމްބަރ 2020 - 15:03:23\nރާއްޖެއަށް އެންމެ ބޮޑަށް ބޭނުންޖެހިފައިވާ ދާއިރާތަކުން އިންސާނީ ވަސީލަތް ތަރައްގީ ކުރުމާއި ގުޅޭގޮތުން ނައިބު ރައީސް ފައިސަލް ނަސީމު ވަޒީލުންނާއި މަޝްވަރާ ކުރައްވައިފި އެވެ.\nމިއަދު ހެނދުނު ކުރިއަށްގެންދިޔަ ބައްދަލުވުމުގައި ނައިބު ރައީސް ވަނީ، ބައެއް މުހިންމު ދާއިރާތަކުން ތަމްރީނާއި ތަޖުރިބާ ލިބިފައިވާ މަސައްކަތްތެރިންގެ އަދަދު އެކަށީގެންވާ މިންވަރަށްވުރެ މަދުކަން ފާހަގަކުރައްވައި، އެ ދާއިރާތަކަށް ހާއްސަ ސަމާލުކަމެއް ދީގެން މަސައްކަތްތައް އިތުރަށް ހަރުދަނާ ކުރަންޖެހޭ ކަން ފާހަގަކުރައްވާފައެވެ.\nއެގޮތުން އިންޖިނިއަރިން ފަދަ ޓެކްނިކަލް ދާއިރާތަކާއި، އެ ނޫން ވެސް ރާއްޖެއަށް ބޭނުންތެރި މުހިންމު ދާއިރާތައް ދެނެގަތުމަށް ޤައުމީ ފެންވަރެއްގައި މަސައްކަތް ކުރުމުގެ މުހިންމުކަމުގެ މައްޗަށް ނައިބު ރައީސް އަލިއެޅުއްވިކަމަށް ރައީސް އޮފީހުން މައުލޫމާތުދެ އެވެ. އަދި ސަރުކާރުގެ އަމާޒުހުރީ ދިވެހިންނަށް މިހާރަށްވުރެ ބޮޑަށް ފުރުސަތުތައް ތަނަވަސްކޮށްދިނުމަށް ކަން ނައިބު ރައީސް ފާހަގަކުރެއްވި އެވެ.\nމި ބައްދަލުވުމުގައި ބައިވެރިވި ވަޒީރުންވަނީ ހާއްސަ ތަމްރީނު ލިބިފައިވާ މުވައްޒަފުންގެ އަދަދު މަދުވުމުގެ ސަބަބުން ކުރިމަތިވާ ގޮންޖެހުންތަކުގެ ވާހަކަ ނައިބު ރައީސަށް ހިއްސާކުރައްވާފައެވެ.\nމި ބައްދަލުވުމުގައި ޖެންޑާ މިނިސްޓަރު އައިޝަތު މުހައްމަދު ދީދީއާއި، އެންވާރަމެންޓް މިނިސްޓަރު ޑރ. ހުސައިން ރަޝީދު ހަސަންގެ އިތުރުން ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން އާއި، ފިޝަރީޒް މިނިސްޓަރު ޒަހާ ވަހީދުގެ އިތުރުން ޓޫރިޒަމް މިނިސްޓަރު ޑރ. އަބްދުﷲ މައުސޫމް އަދި އިސްލާމިކް މިނިސްޓަރު ޑރ. އަހުމަދު ޒާހިރު ބައިވެރިވެވަޑައިގެންނެވި ކަމަށް ރައީސް އޮފީހުން މައުލޫމާތު ދީފައިވެ އެވެ.\nރައީސް އޮފީސްނައިބު ރައީސްފައިސަލް ނަސީމް\nފަރުވާ ކުޑަކޮށްފިނަމަ ކޭސްތައް އިތުރުވެދާނެ


ގަދަ ވަޔާ ވިއްސާރައިގައިވެސް މުކުރިމަގު ޒުވާނުން އެހީވުމުގައި! – Faanooz\nގަދަ ވަޔާ ވިއްސާރައިގައިވެސް މުކުރިމަގު ޒުވާނުން އެހީވުމުގައި!\nMay 31, 2019 | ފާނޫޒް.ކޮމް\nރާއްޖޭގެ ދެކުނަށް މިހާރު ކުރަމުންދާ ގަދަ ވިއްސާރައިގަ އެންމެ ބޮޑަށް ގެއްލުންލިބުނު އެއް އަތޮޅަކީ ލާމު އަތޮޅެވެ. ލާމު ގަމު މުކުރިމަގުގެވެސް ބައެއް ގޭގެއަށް ފެންވަދެ ހިފާގެންގުޅޭ ތަކެއްޗަށް ވަނީ ގެއްލުންވެފައެވެ. ފެންވަދެފައިވާ ގެތަކަށަށް އެހީތެރިކަން ފޯރުކޮށްދެން ސިފައިންނާ ފުލުން ނުކުތް ނަމަވެސް މުކުރިމަގު ޒުވާނުން މިވަނީ ތަފާތު ދައްކާފައެވެ.\nރޭގެ އަރާމު ނިދި ނަގާލާ އަތުގުޅާލައިގެން މުކުރިމަގު ޒުވާނުން ނިކުތީ ހާލުގައި ޖެހިފައިވާ ރައްޔިތުންނަށް އެހީތެރިކަން ފޯރުކޮށްދޭށެވެ. މުކުރިމަގު ޒުވާނުން އިސްނަގައިގެން ފެންބޮޑުވެފައިވާ ގެތަކަށްގޮސް ވަނީ އެހީތެރިކަން ފޯރުކޮށްދީފައެވެ.\n“އެމްއެންޑީއެފްއިން ބުނީ އަތޮޅުތެރޭގެ ރަށްރަށަށް މާ ބޮޑުވަރުވެފަ ހުރީމަ މިވަގުތަކު ނެތޭ މި އަވަށަށް އެހީވެދެވޭކަށް. ދެން އަހަރުން ވިސްނީ ޒުވާނުން ޓީމެއް ނިކުންނަން ރަށުތެރެޔަށް. މުކުރިމަގު ވައިބާރ ގުރޫޕްގަ ޖަހާލީ ވިއްސާރައިގެ ސަބަބުން ގެއްލުންވަންޏާ މެސެޖް ކޮއްލާށޭ. ” މުކުރިމަގު ޒުވާނަކު ފާނޫޒައަށް މައުލޫމާތުދެމުން ބުންޏެވެ.\nމުކުރިމަގު ޒުވާނުން ވެލިގޯނި ޖެހުމުގައި — ފޮޓޯ: ކަންމަތީ އެސްސީ ފޭސްބުކް ޕޭޖް\nމުކުރިމަގު ޒުވާނުން ނިކުމެ ވަނީ ފެން ވަންނަ ގެތަކުގައި ވެލިބަސްތާ ޖަހާ، އަދި މީގެ އިތުރުން ފެން ވަދެފަވާ ގެތަކުން ފެންހިއްކަދީ، ފެންބޮޑުވެފާވާ ގެތަކުގަ ހުރި ހިފާގެންގުޅޭ ސާމާނު ސަލާމަތްކޮށްދީ އަވަށު ބައެއްހިސާބު ތަކުން ފެން ހިންދަން ކޯރު ކޮނެ ހަދާފައެވެ. އެ ގަދަ ވިއްސާރައިގަ ރައްޔިތުންގެ ހައްގުގަ ނުކުމެ މުކުރިމަގު ޒުވާނުން ދައްކަދީފަވަނީ ވަރަށްވެސް ރީތި ނަމޫނާއެކެވެ. މުކުރިމަގު ޒުވާނުންގެ މަގުސަދަކީ އަވަށު ރައްޔިތުން އެކުވެރިކަމާއެކު އަދި މިފަދަ ހާދިސާ ތަކުގަވެސް ޒުވާނުން އިސްނަގައިގެން ރައްޔިތުންނަށް އެހީތެރިކަން ފޯރުކޮށްދިނުމެވެ.\nމުކުރިމަގު ޒުވާނުންނަކީ މީގެ ކުރިންވެސް ނަމޫނާ ދައްކަމުން އަންނަ ބައެކެވެ. މި ގޮތުން އެހީއަށް ބޭނުންވެފައި ތިބި ބަލި މީހުނަށް ފަންޑް ރެއިސް ކުރުމުގެ ގޮތުން ތަފާތު ފަންޑު ރެއިސިންގް ޕްރޮގުރާމްތަށްވެސް ވަނީ ހިންގާފައެވެ. މީގެ އިތުރުން މާހެފުމާ އީދުސައި ކަހަލަ ބޮޑެތި ހަރަކާތްތަށް މުކުރިމަގު ޒުވާނުން އިސްނަގައިގެން ދަނީ ކުރަމުންނެވެ. މި ރޯދަމަސް ފެށުމުގެ ކުރިން “މުކުރިމަގު ބޮޑަ މާހެފުން” ގެ ނަމުގައި މުކުރިމަގު ޒުވާނުން އިސްނަގައިގެން ވަނީ ބޮޑު މާހެފުމެއް ބާއްވާފައެވެ.\nމުކުރިމަގު ޒުވާނުން ކުރިޔަށް ގެންދިޔަ ބޮޑު މާހެފުމުގެ ތެރެއިން — ފޮޓޯ: މަތީން\n” މިހާރު އީދަށް ތައްޔާރުވުމުގެ ވާހަކަތައް މިދައްކަނީ. އީދު ސައިން ފެށިގެން ބޮޑު ފެސްޓިވަލްއެއްގެ ގޮތު ޖެއްސޭތޯ މިބަލަނީ” ކުރިޔަށް ރާވާފަ ހުރި ކަންތަކާ ބެހޭގޮތުން ވަންމުކުރިމަގުގެ އިސްކޮށް އުޅޭ ޒުވާނަކު ބުންޏެވެ.\nމި ފަހަކަށް އައިސް ޒުވާނުންގެ ފަރާތުން ނަމޫނާ ކަންތައްތަކެއް ފެންނަމުން ދާކަން ފާހަގަކުރެވެއެވެ. އެގޮތުން އެކުވެރިކަމާއި އެއްްބައިިވަންތަކަމާއެކު އިޖުތިމާޢީ ކަންކަން ހިންގާ ކުރިއަށް ގެންދިޔުމުގައި ޒުވާނުން ވަރަށް ގަދަޔަށް ހަރަކާތްތެރިވާކަން ފާހަގަކޮށްލެވެއެވެ،\nވިއްސާރަ މުކުރިމަގު ޒުވާނުން ލ.އަތޮޅު


France ge kulhuntherin ge agu maa bodu: Klopp\nފްރާންސްގެ ކުޅުންތެރިން މާ އަގުބޮޑު: ކްލޮޕް\nފްރާންސްގެ އެންމެ މުހިންމު ތިން ތަރިން، އެމްބާޕޭ، ޕޮގްބާ، ގްރީޒްމަން\nލިވަޕޫލަށް ގެނެވޭ ވަރަށް ވުރެ، ފްރާންސްގެ ކުޅުންތެރިންގެ އަގު ބޮޑު ކަމަށް ލިވަޕޫލްގެ ކޯޗް ޔާގަން ކްލޮޕް ބުނެފި އެވެ.\nމިހަފުތާގައި، ކުަލބު ވޯލްޑް ކަޕްގެ ޗެމްޕިއަންކަން ލިވަޕޫލުން ހޯދިއިރު، އެ ކުލަބުގެ ސީނިއާ ޓީމުގައި ފްރާންސްގެ ކުޅުންތެރިޔެއް ނެތެވެ. ލިވަޕޫލަށް އެންމެ ފަހުން ކުޅުނު ފްރާންސްގެ ކުޅުންތެރިޔަކީ 2017 ވަނަ އަހަރު ކްރިސްޓަލް ޕެލަސްއަށް ބަދަލުވި، މަމަޑޫ ސަކޯ އެވެ. އޭގެ ފަހުން އެ ގައުމުގެ އެއްވެސް ކުޅުންތެރިޔެއް ލިވަޕޫލްގެ ޖޯޒީގައި ކުޅެފައެއް ނުވެއެވެ.\nޕީއެސްޖީގެ ތަރި ފްރާންސްގެ ކިލިޔަން އެމްބާޕޭ އަށް ލިވަޕޫލުން ވަނީ ކުރިން ޝައުގުވެރިކަން ފާޅު ކޮށްފަ އެވެ. އެހެންނަމަވެސް ކްލޮޕް ބުނީ އޭނާގެ އަގު ބޮޑު ކަމަށެވެ.\n"ކިލިޔަން [އެމްބާޕޭ] ކުޅެމުން އެ ދަނީ ޕީއެސްޖީގައި، ގުރީޒްމަން ގުޅުނީ ބާސެލޯނާ އާ، އެންމެންނަށްވެސް އެނގޭނެ ފްރާންސްގެ ޓީމު ވަރުގަދަކަން،" ފްރާންސްގެ ކެނަލް ފުޓްބޯޅަ ކުލަބުގެ ވެބްޒައިޓަށް ދިފައިވާ އިންޓަވިއުގައި ކްލޮޕް ބުންޏެވެ. "އަހަރެމެންވެސް ފްރާންސްގެ ކުޅުންތެރިޔަކާ މެސު ޝައުގުވެރިވި، ނަމަވެސް އޭގެ ތެރެއިން ބައެއް ކުޅުންތެރިންގެ އަގު މާ ބޮޑީ."\nއަންނަ ބުދަ ދުވަހު ހުޅުވޭ ފިނި މޫސުމުގެ ޓްރާންސްފާ ޕީރިއަޑްގައި ލިވަޕޫލްގެ ސްކޮޑަށް އާ ކުޅުންތެރިޔަކު އިތުރު ވެގެންދާނެ އެވެ. ލިވަޕޫލުން ވަނީ ޖަރުމަންގެ ސަލްޒްބާގަށް ކުޅެމުން އަންނަ ޖަޕާންގެ ވިންގާ، ޓަކްމީ މިނާމިނޯ ސޮއި ކުރުވާފަ އެވެ.


02 hours 29 mins agoޕުޓިން އިސްތިއުފާ ދިނުމަށް ގޮވާލައި ގިނަ ބައަކު މުޒާހަރާކޮށްފި02 hours 34 mins agoއުތުރު ކޮރެއާގެ ރައީސް އުޅެނީ ދުނިޔެ ނިންމައި ޤިޔާމަތްކުރަން: ރޮޑްރިގޯ އަމިއްލައަށް މަރުވާން ވިސްނާ މީހުން ސަލާމަތް ކުރަމާ!\nއާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް, 34 ސިކުންތު ދިރިއުޅުމުގައި ދިމާވާ އެކިއެކި ކަންތައްތައް ތަޙައްމަލު ކުރަން ދަތި ވެގެން، ނުވަތަ އެނޫން ކޮންމެވެސް ސަބަބަކާއި ހެދި، އަމިއްލައަށް މަރުވާ މީހުންގެ އަދަދު މިދަނީ ދުވަހުން ދުވަހަކަށް އިތުރުވަމުންނެވެ. އަމިއްލައަށް މަރުވާ މީހުންނާއި މެދު ގިނަ ފަހަރަށް އެހެން މީހުން ދެކޭ ގޮތް ވަރަށް ތަފާތެވެ. އެއްބަޔަކު ބުނާ ގޮތުގައި "އެމީހުން އެކަން ކުރަނީ މޮޔަވެގެން"، "ހަމައިން ނެއްޓިގެން" ނުވަތަ "އީމާން ތެރިކަން ކުޑަވެގެން" އެވެ. މިއީ ތެދަކަށްވެސް ވެދާނެއެވެ.\nނަމަވެސް މިފަހަރުގެ ލިޔުމުގައި ދައްކަން މިއުޅެނީ އަމިއްލައަށް މަރުވެގެން ގޮސްފައި ތިބި މީހުންގެ ވާހަކައެއް ނޫނެވެ. އެމީހުން ސަލާމަތް ނުކުރެވުނު ކަމުގައި ވިޔަސް، މިހާރު އެކަން ކުރަން ވިސްނަމުންދާ މީހުން ސަލާމަތް ކުރެވިދާނެ ގޮތްތަކެއްގެ ވާހަކައެވެ. ދިރިއުޅުމުުގައި ކަންތައްތަކެއް ދިމާވެފައިވާ މީހަކު އެހީތެރިކަމެއް ބޭނުން ވެގެން ގިނަ ފަހަރަށް އަމިއްލައަކަށް ނުބުނާނެއެވެ. އެކަން ޖެހޭނީ ކޮންމެވެސް ގޮތަކުން އަމިއްލައަށް ދެނެގަނެ ޙައްލެއް ދެވޭތޯ ބަލާށެވެ. -\tއޭނާއާއި ވާހަކަ ދެއްކުން\nއާއްމުގޮތެއްގައި އަމިއްލައަށް މަރުވާން ވިސްނަނީ ދިރިއުޅުމުގައި ތަފާތު އެކިއެކި ކަންތައްތަކާއި ދިމާވެ، އެކަންކަމާއި މާބޮޑަށް ހިތުގައިޖެހި، ނަފްސާނީ ގޮތުން އެކިއެކި ގެއްލުންވެފައިވާ މީހުންނެވެ. ޙަޤީޤަތުގައި އެމީހުން ބޭނުންވަނީ ދިރިއުޅުން ދޫކޮށްލާކަށް ނޫނެވެ. އެމީހުން ބޭނުންވަނީ އެވޭނުން ސަލާމަތްވާށެވެ. އެކަން ކުރަން ނެގެނީ އެއަށްވުރެ މާބޮޑު ވޭނެއް ލިބޭނެ ފިޔަވަޅެއްކަން އެފަދަ މީހުންނަށް ނުވިސްނެނީއެވެ. އެހެންކަމުން ތިމާގެ އާއިލާ މީހެއް ނުވަތަ ގާތް ރަޙްމަތްތެރިއެއް ވިޔަސް މާބޮޑަށް ހިތްދަތިވެފައި ހުރިހެން އިޙްސާސް ކުރެވޭނަމަ، އެމީހަކާއި ރީތިކޮށް ވާހަކަ ދައްކާށެވެ. އޭނާ އަކީ އެކަނިވެރިއެއް ނޫން ކަމާއި، ތިމާ އޭނާއަށް އަޅާލާނެކަންވެސް އިޙްސާސް ކޮށްދޭށެވެ. އޭނާ ދައްކާ ވާހަކަ ކަނުލާ އަޑުއަހާށެވެ. އެއްވެސް ފޫހި ކަމެއް ނެތި އޭނާއަށް ވީހާވެސް ގިނައިން ޝައުޤުވެރިކަން ދޭށެވެ. -\tއަމިއްލައަށް މަރުވާން ވިސްނާކަމަށް އޭނާ ބުނެފިނަމަ، ލަސްނުކޮށް ތަފްސީލު ހޯދާ\n"އަހަރެން މިއުޅެނީ އަމިއްލައަށް މަރުވާން" ބައެއް ފަހަރަށް މީހުން ޖޯކަކަށްވެސް މިހެން ބުނެއެވެ. އަނެއްބައި ފަހަރަށް އެހެން މީހުން ހާސްކޮށްލުމަށާއި ޝައުޤުވެރިކަން ހޯދަން ވެސް މިހެން ބުނެއެވެ. އާއިލާ މީހަކު ނުވަތަ ރަޙްމަތްތެރިއަކުވެސް މިހެން ބުނެފިނަމަ، އެކަމާއި އަޅާނުލާ ދޫކޮށްނުލާށެވެ. އެއީ ޙަޤީޤަތެއް ކަމާއިމެދު ޝައްކެއް އޮތް ކަމުގައި ވިޔަސް، އެކަމާއި އޭނާއާއި ވާހަކަ ދައްކާ ތަފްސީލު ހޯދާށެވެ. އޭނާ އެކަން ކުރަން ވިސްނާފައިވަނީ ކިހިނެއްތޯ (ޕްލޭން) އަހާށެވެ. އެކަން ކުރަން ނިންމާފަ ހުރި ވަގުތާއި ތަންވެސް އޮޅުންފިލުވާށެވެ. މިސުވާލުތައް ކުރުމުން އޭނާ، ވަކި ޕްލޭނެއް އަދި ރާވާފައި ނެތް ކަމަށާއި އެހެން ހިތަށް އެރީ ކަމަށް ބުނެފިނަމަ، އޭނާ އަމިއްލައަށް މަރުވާން މަސައްކަތް ކުރުމަށްވުރެ ނުކުރުން ގާތެވެ. އެލެވެލްގައި އޭނާއަށް ހަމަ ވިސްނުން ވިސްނާދޭން ފަސޭހަވާނެއެވެ. ނަމަވެސް އޭނާ ވިސްނާފައިވާ ގޮތް ކުޑަކޮށްވިޔަސް ކިޔާދީފިނަމަ، އެކަން އޭނާ ކޮށްފާނެ ކަމުގެ ޗާންސް ވަރަށް ބޮޑެވެ. އެފަދަ ވަގުތުތަކުގައި އޭނާއާއި އެކު ވީހާވެސް ގިނަ ވަގުތު އުޅުން ބުއްދިވެރި އެވެ. އޭނާ ކުރަން ވިސްނާފައިވާ ކަމަކީ މޮޔަ ކަމެކޭ، އެންމެ ފުރަތަމަވެސް ބުނުން ބުއްދިވެރިއެއް ނޫނެވެ. އޭނާއަކީ އެކަނިވެރިއެއް ނޫންކަމާއި ކަންކަމާއި އޭނާއަށް ކުރިމަތިލެވޭނެކަން އަންގާދިނުން ބުއްދިވެރިއެވެ. އޭނާ އުޅޭ ނޫޅޭ ގޮތް ގާތުން ބަލާށެވެ. އަދި ވެގެންވާނަމަ ތިމާއާއި އެކުގައި ދިރިއުޅެންވެސް އޭނާ ގެންނާށެވެ.\n-\tރަނގަޅު، އުފާވެރި އަދި މަޖާ ކަންތައްތައް ކުރަން އޭނާ ބައިވެރިކުރޭ\nއަމިއްލައަށް މަރުވާން ވިސްނާ މީހަކު އެންމެ ބޮޑަށް އެކަން ކުރަން ވިސްނަނީ ދިރިއުޅުމާއި މެދު ފޫހިވެ އެކަނިވެރި ވުމުގެ ސަބަބުންނެވެ. ވީމާ އެކަމުން އޭނާ ސަލާމަތް ކުރަން ބޭނުންނަމަ، އެންމެ ފުރަތަމަ އޭނާގެ އެ އެކަނިވެރިކަން ފިލުވާދޭށެވެ. ރަނގަޅު ކަންކަން (މިސާލަކަށް ނަމާދު ކުރުން ފަދަ ކަންކަން) ކުރާއިރު އޭނާވެސް އެކަންކަމުގައި ބައިވެރި ކުރާށެވެ. މީގެ އިތުރުން އޭނާ އުފާކޮށްދީ ހެއްވޭތޯ ވެސް ބަލާށެވެ. އޭނާގެ ދިރިއުޅުމުގައި ގެއްލިފައިވާ "ސެލްފް ކޮންފިޑެންސް" އެއިރުން އޭނާއަށް އަލުން ލިބުން ވަރަށް ގާތެވެ. ދިރިއުޅުގައި މަޤްސަދެއް ފެނި، ދިރިއުޅުމަކީ ރަނގަޅަށް އުޅެފިނަމަ ވަރަށް ފަސޭހަ އެއްޗެއްކަން އޭނާއަށް އިޙްސާސްވުމުން، އަމިއްލައަށް މަރުވާންވީ ސަބަބެއް ނެތްކަން ވެސް އޭނާއަށް އެއިރުން ޤަބޫލުކުރެވޭނެއެވެ. ކޮމެންޓް ކުރެއްވުމަށް\nމި ވަގުތު އެއްވެސް ކޮމެންޓެއް ކިޔުންތެރީން ފާޅުކޮށްފައި ނެތް. މަރިޔަމް ވަހީދާ 18 މާޗް 2017


މުލީ އެއަރޕޯޓް އެޅުމަށް އެމްޓީސީސީ އާ ހަވާލުކޮށްފި | Sandhaanu\nމުލީ އެއަރޕޯޓް އެޅުމަށް އެމްޓީސީސީ އާ ހަވާލުކޮށްފި\nމ. މުލީގައި އެއާޕޯޓެއް ހެދުމުގެ މަޝްރޫއު ޕްލޭނިން މިނިސްޓްރީ އިން އެމްޓީސީސީ އާއި ހަވާލު ކޮށްފި އެވެ.\nމުލީގައި ހަދާ އެއާޕޯޓުގެ މަސައްކަތް ހަވާލު ކުރުމުގެ އެއްބަސްވުމުގައި އިއްޔެ ވަނީ ސޮއިކޮށްފައެވެ.\nމި އެއްބަސްވުމުގައި ޕްލޭނިން މިނިސްޓްރީގެ ފަރާތުން ސޮއި ކުރެއްވީ ޑިރެކްޓާ ޖެނެރަލް ފާތުމަތު ޝާނާ ފާރޫގެވެ. އެމްޓީސީސީގެ ފަރާތުން ސޮއި ކުރެއްވީ ކުންފުނީގެ ސީއީއޯ އާދަމް އާޒިމެވެ.\nސޮއިކުރުމުގެ މި ރަސްމިއްޔާތުގައި ބައިވެރިވެ ވަޑައިގެންނެވި ޕްލޭނިންގ މިނިސްޓަރު މުހައްމަދު އަސްލަމް ވިދާޅުވީ މުލީހެ އެއަރޕޯޓް މަސައްކަތް އަންނަ އަހަރު ނިމޭނެކަމަށެވެ.\nމި މަޝްރޫއުގައި އެއާޕޯޓު ހެދުމަށް ބޭނުންވާނެ އިތުރު ބިން ހިއްކުމާއި ރިވެޓްމެންޓް ޖެހުން މާއި 1200 މީޓަރުގެ ރަންވޭއެއް ހެދުމުގެ އިތުރުން ޓާމިނަލް އިމާރާތް ހަދުން ހިމެނެއެވެ. އަދި މީގެ އިތރުން އެއާޕޯޓަށް ބޭނުންވާ އިތުރު ވަސީލަތްތައް ގާއިމު ކުރުން ވެސް މި މަޝްރޫއުގެ ތެރޭގައި ހިމެނެއެވެ.\nރާއްޖޭގެ މީހުްނ ދިރިއުޅޭ ކޮންމެ ރަށަކުން 30 މިނިޓްތެރޭގައި ދަތުރުކޮށް ދެވޭހާ ކައިރީގައި އެއަރޕޯޓެއް އެޅުމަކީ މި ސަރުކާރުގެ ވައުދެކެވެ. މި އަހަރުގެ ރިޔާސީ ބަޔާންގައި ރައީސްވަނީ މުލީގެ އެއަރޕޯޓްގެ އެއަރޕޯޓްގެ އިތުރުން ހަތަރު ރަށެއްގައި އެއަރޕޯޓެއް ހެދުމަށް ވެސް އިއުލާން ކޮށްފައެވެ. އެއީ ހދ. މަކުނުދޫއާއި ބިލެތްފަހި އަދި ބ. ތުޅާދޫއާއި ތ. ވިލިފުށީގައެވެ.\nމުހައްމަދު މުސާ މާރޗް 1, 2021 At 12:18 ޕމ\nތިޔަހެން ބިޑް ނުކޮށް އެތަނުން ފައިދާ ދެއްކުމަށް ޕްރޮޖެކްޓްތަށް އެކުންފުނިން ހުށަހަޅާ އަގަކަށް ދެއްވަންޏާ މިގައުމުގައި އެންމެ ފައިދާ ދެއްކޭނެ ކުންފުނީގެ ތެރޭގައި އެތަން ހިމެނިދާނެއެވެ. އެހެނަސް ބިޑްކޮށްގެން ދީފިނަމަ ރައްޔަތުންގެ ފައިސާއިން ބޮޑު އަދަދެއް ސޭވެ ކުރެވިދާނެކަމަށް ފެނެއެވެ. އެހެނީ ގިނަބަޔަކު ކުރިމަތިލާ ކޮމްޕެޓިޝަނެއްގެ ތެރެއިން ހޮވޭ ބަޔަކު އަގުހެޔޮކޮށް ހަދާފާނެތީއެވެ. ބޮޑަށް އެނގޭނީ ބޮޑުންނަށްކަން އެނގިހުރެ މިބުނީ!


Raajjeah anna fathuruverin therey ginaee repeat customeru: Minister Mausoom\nރާއްޖެއަށް 60 ވަނަ ފަހަރަށް ޒިޔާރަތްކުރި ދެމަފިރިންނާއެކު މިނިސްޓަރު މައުސޫމް ---\nރާއްޖެއަށް އަންނަ ފަތުރުވެރިން ތެރޭ ގިނައީ ރިޕީޓް ކަސްޓަމަރުން: މިނިސްޓަރު މައުސޫމް\n14 މާރޗް 2021 - 21:35:16\nރާއްޖެއަށް އަންނަ ފަތުރުވެރިން ތެރޭ ގިނައީ ރިޕީޓް ކަސްޓަމަރުން ކަމަށް ޓުއަރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެއެވެ.\nސީއެންއެމް އަށް މައުލޫމާތު ދެއްވަމުން މިނިސްޓަރު މައުސޫމް ވިދާޅުވީ، ރާއްޖެއަށް އަންނަ ފަތުރުވެރިން އިތުރުވަމުން އަންނަ އައުމުގައި، ތަކުރާކުކޮށް ރާއްޖެ އަންނަ ފަތުރުވެރިންގެ ދައުރު ބޮޑު ކަމަށެވެ.\nއެގޮތުން ހުކުރު ދުވަހު ރާއްޖެއަށް 60 ވަނަ ފަހަރަށް ޒިޔާރަތް ކުރި ފަތުރުވެރި ދެމަފިރިން ފާހަގަ ކުރައްވާ މިނިސްޓަރު ވަނީ، މިފަދަ ގިނަ ފަތުރުވެރިން ރާއްޖެ އަންނަ މިންވަރު އިތުރުވަނީ މި ދާއިރާގެ މުވައްޒަފުންގެ މަސައްކަތުން ކަމަށް ވިދާޅުވެފައެވެ.\nމީގެ އިތުރުން ވަރަށް ގިނަ ފަތުރުވެރިން ދާއިރާގެ ވަކި ވަކި މުވައްޒަފުންނާ "އެޓޭޗް" ވާކަމަށް މިނިސްޓަރު ވިދާޅުވިއެވެ. އަދި ދާއިރާގައި ރިޕީޓް ކަސްޓަމަރުން ގިނައީ މުވައްޒަފުންނާއި އޮންނަ ގާތް ގުޅުމެއްގެ ސަބަބުން ކަމަށް މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ. ބައެއް ހާލަތުގައި، ރިސޯޓް، ސަފާރީ ނުވަތަ ގެސްޓް ހައުސްގައި މަސައްކަތް ކުރާ ރޫމްބޯއި، ވެއިޓަރު ނުވަތަ ބަޓްލާ އެހެން ތަނަކަށް ވަޒީފާ ބަދަލުކުރުމުން، މިފަދަ ރިޕީޓް ކަސްޓަމަރުން އެ މުވައްޒަފުން ބަދަލުވާ ތަނަކަށް އެމީހުންގެ ބުކިންގްސް ބަދަލު ކުރާ ކަމަށެވެ.\nމީގެ އިތުރުން ގެސްޓްހައުސް ފަދަ ކުދި ތަންތަނަށް އަންނަ ފަތުރުވެރިންނަށް ބަލާއިރު، އެތަންތަނުގައި އެވަރެޖްކޮށް އުޅޭނީ %30 ރިޕީޓް ކަސްޓަމަރުން ކަމަށް މިނިސްޓަރު ވިދާޅުވިއެވެ. އަދި އެފަދަ ބައެއް ކުދި ތަންތާގެ %50 އަކީ ރިޕީޓް ކަސްޓަމަރުންކަން މިނިސްޓަރު ފާހަގަ ކުރެއްވި އެވެ.\nމިފަދަ ރިޕީޓް ކަސްޓަމަރުންނަށް ރާއްޖެއަށް ޒިޔާރަތް ކުރުމުގައި އެންމެ ދަތިކަމެއް ދިމާވާއެއް މައްސަލައެއްގެ ގޮތުގައި މިނިސްޓަރު މައުސޫމް ވަނީ ރާއްޖޭގެ ވިސާއެ މައްސަލަ ފާހަގަ ކޮށްފައެވެ.\nއެގޮތުން ރާއްޖެއަށް އަންނަ ފަތުރުވެރިންނަށް ޓުއަރިސްޓު ވިސާ ލިބެނީ ތިން މަހަށްކަން މިނިސްޓަރު ފާހަގަ ކުރެއްވި އެވެ. އަދި އަހަރުގެ އެކި ދުވަސްވަރު ފަތުރުވެރިން ރާއްޖެއަށް ޒިޔާރަތް ކުރާއިރު، ބައެއް ފަހަރު ތިން މަސް ދުވަސް ކުޑަ މުއްދަތަކަށް ވާކަމަށް މިނިސްޓަރު ފާހަގަ ކުރެއްވި އެވެ.\nހާއްސަކޮށް ކޮވިޑްގެ މިހާލަތާއި ގުޅިގެން އަޅާފައިވާ ފިޔަވަޅުތަކާއި ގުޅިގެން، ޗުއްޓީ ބޮޑުތަނުން ކުރު ކުރަން ޖެހޭ ކަން މިނިސްޓަރު ފާޙަގަ ކުރެއްވިއެވެ. އަދި މިކަމަށް ހައްލު ހޯދުމަށް މަޝްވަރާ ކުރަމުން އަންނަ ކަމަށް މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ ވިސާގެ ތަފާތު ވައްތަރު ރާއްޖެއަށް ތައާރަފް ކުރުމަށް މަސައްކަތް ކުރަމުން އަންނަ ކަމަށްވެ. އަދި މިހާރު އޮންނަ ގޮތުން ޓުއަރިސްޓު ވިސާ އެކްސްޓންޑު ކުރެވެން އޮންނަނީ ވަކި ހާއްސަ ހުއްދައެއްގެ ދަށުން ވަކި ހާލަތްތަކެއްގައިކަން މިނިސްޓަރު ފާހަގަ ކުރެއްވި އެވެ. އަދި ފަތުރުވެރިންނަށް ގިނަ ދުވަހު ހުރެވޭ ގޮތަށް ވިސާގެ ކަންކަން ހަމަ ޖެއްސުމަށް އިމިގްރޭޝަނާއެކު މަޝްވަރާ ކުރަމުން އަންނަކަމަށް މިނިސްޓަރު ވިދާޅުވިއެވެ.\nމީގެ އިތުރުން ޓުއަރިޒަމް ބިލަށް ގެންނަ ބަދަލުތަކާއެކު، ތަފާތު ފެނިގެން ދާނެ ކަމަށް މިނިސްޓަރު ވިދާޅުވިއެވެ.\nމިނިސްޓަރު ރިޕީޓް ކަސްޓަމަރުންގެ ވާހަކަ ފާހަގަ ކުރެއްވި އިރު، ހުކުރު ދުވަހު ރާއްޖެއަށް 60 ވަނަ ފަހަރަށް ޒިޔާރަތް ކުރާ ފަތުރުވެރި ދެމަފިރިއަކަށް މަރުހަބާ ކިއުމަށް މިނިސްޓްރީން ހާއްސަ ރަސްމިއްޔާތެއް ބާއްވާފައިވެއެވެ.\nއެގޮތުން އެއާޕޯޓުން މި ދެމަފިރިންނަށް ހޫނު މަރުހަބާއެއް ކިއުއްވީ މިނިސްޓަރު މައުސޫމް އެވެ.


BREAKING - Gasim ge haalu serious ve ICU gai faruvaa dhenee\nގާސިމްގެ ހާލު ސީރިއަސްވެ އައިސީޔޫގައި ފަރުވާދެނީ\nގާސިމް މީގެ ކުރިން ދޫނިދޫއަށް ގެންދަނީ -- އަހުމަދު ޝުރާއު | އަވަސް\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ހާލު ސީރިއަސްވެ އޭޑީކޭގެ އައިސީޔޫގައި މިރޭ ފަރުވާދޭން ފަށައިފި އެވެ. އޭނާ ބޭސްފަރުވާއަށް ސިންގަޕޫރަށް ވަޑައިގަންނަވަން މިރޭ އެއާޕޯޓަށް ދިޔުމުން އޭނާ ޕާސްޕޯޓް ހިފަހައްޓައި ފުރުމަށް ވަނީ ހުރަސް އަޅައިފަ އެވެ.\nއެއާ އެކު ގާސިމް ސީދާ އެއާޕޯޓުން މާލެ ގެނެސް، އޭޑީކޭގައި ވަނީ ފަރުވާދޭން ފަށައިފަ އެވެ. އޭނާއަށް އެންމެ ފުރަތަމަ ފަރުވާ ދިނީ އޭޑީކޭ އޮބްޒަވޭޝަންގަ އެވެ. އެހެން ނަމަވެސް ހާލަތު ނާޒުގުވާން ފެށުމުން އައިސީޔޫއަށް ބަދަލުކޮށް މިހާރު އަންނަނީ ފަރުވާ ދެމުން އެވެ.\nގާސިމްގެ ޝަރީއަތެއް މިއަދު މެންދުރު 2:00 އަށް ތާވަލްކޮށްފައި ވަނިކޮށް ބޮލަށް އެނބުރުން އަރައި ހޮޑުލަވާ ގޮތް ވާތީ ގާސިމް ވަނީ މެޑިކާހޮސްޕިޓަލްގައި އެޑްމިޓްކޮށް ފަރުވާދޭން ފަށައިފަ އެވެ. އެއާ އެކު އޭނާގެ ޝަރީއަތް ވެސް ކޯޓުން ކެންސަލްކުރި އެވެ. އަދި ކޯޓުން ހުއްދަ ދީގެން ގާސިމް ރާއްޖެއިން ބޭރަށް ބޭހަށް ފުރުމަށް އެއާޕޯޓަށް ދިޔުމުން އަނެއްކާ ވެސް ވަނީ އޭނާގެ ޕާސްޕޯޓް ހިފަހައްޓައިފަ އެވެ.


ހާދަހާވޭ ކުރާހިތް ސަމާސާ 20 ވަނަ ބައި | Esfiya - Dhivehi Vaahaka Site\nލޯބި April 14, 2016\nހާދަހާވޭ ކުރާހިތް ސަމާސާ 20 ވަނަ ބައި\nފައުޒާން ގޮނޑީގައި ހަމަޖެހިލި އެވެ. ކަނާއަތް ގެންގޮސް ހިބާގެ ބޮލާ ދިމާލުން ގޮޑީގައި ބާއްވާ ލެގިލި އެވެ. ކުރިމަތީ ތިބި އަޒްކާއާއި މާޒް ހިބާއާއި ފައުޒާންއަކަށް މާ ބޮޑު ސަމާލުކަމެއް ނުދެ އެވެ.\n“އޯކޭތަ، ޒާން މިތާ އިނަސް.” ފައުޒާން ވައަތުން ފޯނު ނަގާ މެސެޖެއް ކޮށްލި އެވެ.\nހިބާ އަތުގައި އޮތް ފޯނަށް މެސެޖެއް އައިސް ގެން ބަލައިލި އެވެ.\n“އާން. މާ ބޮޑަށްވެސް އޯކޭ.” ހިބާ މެސެޖު ކޮށްލި އެވެ. ފައުޒާން ހިބާއާއި ކައިރި ވެލި އެވެ. އެހެން މީހުނަށް ނޭގޭ ގޮތަށެވެ. ދެމީހުން ފޯނުން މެސެޖު ކުރަމުން ދިޔަ އެވެ. އަނގައިން އެއްވެސް ވާހަކައެއް ނުދައްކަ އެވެ. ހަމަ އެކަނި މޫނުމަތިން ހިނިތުން ވުމެއް ފިޔަވާ އިތުރު ވާހަކައެއް ބޭރަކަށް ނޭގެ އެވެ.\n“ބަލާބަލަ ކުރިމަތީ މިތިބަ ދެމީހުން. އެމީހުނަށް ހެޔޮ ދޯ މީހުން ތިއްބަސް.” ޒާން މެސެޖު ކުރި އެވެ.\n“ހިބާ އެމީހުނަކަށް ނުބަލަން.” ހިބާ ވައްކަޅިން މާޒްގެ އަތުތެރޭ ބޮންޑިވެލައިގެން އޮތް އަޒްކާއަށް ބަލައި ލަމުން މެސެޖު ކޮށްލި އެވެ.\n“ހިބާއަށް އޯކޭތަ އެގޮތަށް ހިބާ ގައިގަ ޒާން ހަގް ކޮށްލި އަސް؟” ފައުޒާން މެސެޖު ކޮށްލި އެވެ.\n“ފައުޒާންއަށް ކެރޭނެތަ؟” ހިބާ މެސެޖު ކޮށްލަމުން ފައުޒާންއާއި ދިމާއަށް އެއްބުމަ އަރުވާލި އެވެ.\n“ކެރިދާނެ އެކަމު ހިބާ ލަދު ގަންނާނީ.” ފައުޒާން މެސެޖު ކުރި އެވެ.\nދެމީހުން މެސެޖު ކޮށްލަ ކޮށްލަ ތިބެފައި ބަލައިލި އިރު ކުރިމަތީ ތިބި އަޒްކާއާއި މާޒްއަށް ތިބީ ނިދިފަ އެވެ. ފައުޒާން ހިބާގެ ކޮނޑުގައި އަތް އަޅުވާލާފައި ހިބާ ކައިރި ކޮށްލި އެވެ. ހިބާ ތެޅި ގަނެފައި ދުރަށް ދިޔަ އެވެ. “އޯކޭ ޒާންއަށް ކެރޭ. އެކަމު ދެން ނުހަދާތި.” ހިބާ މެސެޖު ކޮށްލި އެވެ.\nފައުޒާން އެހެން އިނދެ މީހުންގެ ލޯމައްޗަށް ބަލައިލާފައި ހިބާއަށް ކުދި ގޯނާ ކުރަމުން ދިޔަ އެވެ. ހިބާ ބައެއް ފަހަރު ބިރުން ގޮސް ހަލާކު ނުވަނީ ކިރިޔާ އެވެ. އެހެން އިނދެފައި ކުއްލިއަކަށް ކޮލަށް ދޮނެއް ދީފާނެ އެވެ. ހިބާގެ އުނަގަނޑުގައި ކޮށްޓާލާނެ އެވެ. އެހެން އުޅެނިކޮން މާލެ އާދެ ވުނުލެއް ވެސް އަވަސް ވެފައި ތިބީ އެދެމީހުނަށެވެ.\nއެރޭ އެއްގޮތަކަށް ވެސް ނަދުވާ މެންގެއަށް ފިޒާ ދާ ހިޔާލެއް ނުކުރި އެވެ. ފިޒާ ނިދަން ބޭނުން ވަނީ ގޭގައި ކަމުގައި ބުނަމުން ދިޔަ އެވެ. އެންމެ ފަހުން އަލީ ފައުޒާން ކޮޓަރިއަށް ގޮސް ފިޒާ ނިދަން ހަމަ ޖެއްސީ ހަފީޒާ ކައިރީ އެވެ. ހޮޑު ލައި ލައި ފިޒާ އޮތީ މުޅިން ބަލި ވެފަ އެވެ.\nޖެހިގެން އައި ދުވަހު ހެދުނު ހެދުނާ އެންމެން ހޭލައިފި އެވެ. ހަފީޒާއާއި ފައުޒާން ވެސް ޑިއުޓީ އޮތީ ހެދުނު އެވެ. އަލީ ވެސް ފުރަން ހަމަ ޖެހިފައި އޮތީ ހެދުނު އެވެ. އެހެން ކަމުން ހިބާއާއި ރިފާ އަތްމަތި އަވަސް ކޮށްލާފައި ތިބީ އެންމެނަށް ސައި ހަދައި ދިނުމަށެވެ. އެންމެން އެއްކޮން ނާސްތާކޮށް ނިމިގެން އޮފީހަށް ދާ މީހުން ނިކުތުމުން ހިބާ ވެސް ކޮޓަރިއަށް ވަނީ ކުޑަކޮން ފިލާވަޅު ބަލައިލާ ހަދާލާށެވެ. ފިޒާ ފޫހިވެގެން ގޭތެރޭ އެނބުރެނީ އެވެ. ނަދުވާ ކައިރިއަށް ދާހިތެއް ފިޒާ ނުވެ އެވެ. ނަދުވާ ދައްކާފައި ހުރި ދެކޮޅު ނުޖެހޭ ވާހަކައިން ފިޒާ ނަދުވާ ދެކެ ފޫހިވީ އެވެ.\nހިބާ ފިލާވަޅު ދަސް ކޮށް ކޮށް ފޫހިވެގެން ނުކުމެ އެއްޗިހި ދޮންނަން އަޅާލި އެވެ. ދެން ތިރިއަށް ފޭބި އިރު ފިޒާ އިނީ ޓީވީ ބަލާށެވެ. ހިބާ އައިސް ފިޒާ ކައިރީ އިށީނެވެ.\n“ކޯޗެއް ބަލަނީ؟ ކުންނާރު ކޮޅު ހުސްވީތަ؟” ހިބާ އެހެން ބުނުމުން ކުންނާރު މަތިން ފިޒާ ހަދާން ވި އެވެ. އަވަހަށް ދުވެފައި ކޮޓަރިއަށް ވަދެ ކުންނާރު ކޮތަޅު ހިފައިގެން ނުކުތެވެ.\n“ތޭންކްސް ހިބާ. މިހުރީ ހަދާން ނެތިފައޭ މީގެ މަތިން.” ފިޒާ ކުންނާރު ކޮތަޅު ހިބާއަށް ދިއްކޮށްލީ ހިބާ ކުންނާރެއް ބޭނުން ވެދާނެ ކަމަށެވެ. ނަމަވެސް ހިބާ ބޯ ހޫރާލި އެވެ.\n“ކީއްވެ ނަދޫ ކައިރިއަށް ނުގޮސް ތި އިންނަނީ؟ ދެމީހުން ރުޅި ހަދާލީތަ؟” ހިބާ އަހާލި އެވެ.\n“ނަދުއްތަ ދައްކާފަ ހުރި ވާހަކަތައް ދިމާ ނުވާތީ ނަދުއްތަ ދެކެ ފޫހިވެފަ މި އިންނަނީ.” ފިޒާ ބުންޏެވެ.\n“އާން! ބުނީމެއްނު ހިބާގެ ކޮންމެސް ވާހަކައެއް ނަދޫ ދެއްކިޔޭ.” ހިބާ ހަދާން ވެގެން އަހާލި އެވެ.\n“އާން، ނަދުއްތަ ބުނީ ހިބާ ވަރަށް ބަޑި ވާނެޔޯ. ކުރިން އަޒުމީލުބެޔާ ރައްޓެހި ވެސް ވިޔޯ. ދެމީހުން ނުކުރާކަށް ކަމެއް ވެސް ނެތޯ. މިހާރު އުޅެނީ ޒާންބޭގެ ފޫބުޑުން ނުނެއްޓިގެނޯ. އަބަދު ފިރިހެން ކުދިން ކައިރީއޯ ހިބާ އުޅޭނީ.” ފިޒާ ކިޔައިދެމުން ދިޔަ އެވެ. ހިބާ ހައިރާންވެ ދެލޯ ބޮޑުވި އެވެ. ނަދުވާ އެގޮތަށް ހިބާއޭ ކިޔައިގެން ވާހަކަ ދައްކާނެ ކަމަކަށް ހިބާ ހިތަށް ވެސް ނާރަ އެވެ.\n“އަސްލު އެންމެ ކުރިން ފިޒް ގަބޫލު ކުރިން ނަދުއްތަ ދައްކާ ވާހަކަ. އެކަމަކު ރަށަށް ގޮސް ހިބާއާއި އެކު އުޅެން ފެށީމަ އެގިއްޖެ ހިބާގެ ގޮތް.” ފިޒާ ހިބާގެ އަތުގައި ހިފާލި އެވެ. “އަދި އެގޭތަ. ފިޒްއަށް އަޒުމީލުބެގެ އެވާހަކަ އަޑު އިވުނީމަ ދެން އެންމެ ގޮތަކަށް ވެސް ނަދުއްތައާއި ވާހަކަ ވެސް ދައްކާ ހިތް ނުވެފަ މިހުންނަނީ.” ފިޒާ ބުންޏެވެ.\n“އަޒުމީލުގެ ކޮން ވާހަކައެއް؟” ހިބާ ހައިރާން ވެފައި އިނދެ އަހާލިއެވެ.\n“އެރޭ ޒާންބެއާ ހިބާއާ އެރަށުގަ ބަހައްޓާފަ އައި ރޭ އެންމެން ގެއަށް ގޮސް ވަނީމެއްނު. ފިޒާ ވަދެފަ ނަދުއްތަ ނާންނާތީ ބޭރަށް ނުކުންނަނިކޮން ޒާންބެ އައިސްވަނީ. ދެން ފިޒް ނަދުއްތަގެ ވާހަކަ އެހީމަ ބުނީ ދޮރުކައިރީ އެބަ ހުއްޓޭ. އެހެންވެ ދޮރުކައިރިއަށް ދަނިކޮން އަޒުމީލުބެއާއި ނަދުއްތަ ދެއްކި ވާހަކަ ފިޒްއަށް އަޑު އިވުނީ.” ފިޒާ ބުންޏެވެ. އަދި އަޒުމީލުއާއި ނަދުވާ އެރޭ ދެއްކި ވާހަކަ ހިބާއަށް ކިޔައި ދިނެވެ. ހިބާ އިނީ އެކަމާ ދެން ބުނާނެ އެއްޗެއް ނޭގިފަ އެވެ.\n“އެހެން ވީމަ ނަދުއްތަ އަމިއްލައަށް އުޅޭގޮތް މި އުޅެނީ ހިބާގެ މަތި އަޅުވައިލައިގެން. އައި ޑޯންޓް ނޯ ވަޓް ޝީ އިޒް.” ފިޒާ ކައިރިއަށް އިނީ ރުޅި އައިސްފަ އެވެ. ނަދުވާއަށް އެއްޗެކޭ ބުނަން ނުކެރިގެން އެއުޅެނީ ކީއްވެކަން ހިބާ އަށް އެނގުނެވެ.\n“މިހާރު ފިޒް ހިތަށް އަރާ ނަދުއްތަ އާއި ޒާންބެއާ ރުޅި ވާނެ ނަމައޭ. ޒާންބެއަށް އެއްވެސް އުފަލެއް ނުލިބޭނެ ނަދުއްތައާއި މެރީ ކޮށްގެނެއް. އެހާ ކަންނެތް ވެސް ވާނެ.” ފިޒާ ކުންނާރެއް ކޮލަށް ލަމުން ބުންޏެވެ.\n“ދެން އެކަމާ ތިހާ ވަރަށް ނުވިސްނާ. ފަހަރެއްގާ ފަހުން ނަދުވާ ރަގަޅު ވެސް ވެދާނެނު.” ހިބާ ބުންޏެވެ.\n“ނުވާނެ ރަގަޅެއް. ހިބާއަށް ނޭގެނީ ނަދުއްތަގެ ގޮތް.” ފިޒާ ރުޅިގަދަ ވެފައި ބުންޏެވެ. “އެއީ ގޮތްދޫކުރާ އަންހެނެއް ވެސް ނޫން.” ފިޒާ ބުންޏެވެ.\nއެދުވަހު ހިބާއާއި އެކު މުޅި ދުވަސް ފިޒާ ހޭދަ ކޮށްލި އެވެ. ހިބާ އާއި ފިޒާގެ ގުޅުން ބަދަހިވެގެން ދިޔަ އެވެ. ހިބާއާއި އެކު އުޅުނު ވަރަކަށް ފިޒާއަށް ދަސްވަނީ ރަގަޅު ކަންތައް ތަކެވެ. އަދި ހިބާ ދައްކާ ބައެއް ވާހަކަ އެހާ މަޖަލެވެ. ހިބާއާއި އެކު އުޅޭ މީހަކު ފޫއްސެއް ނުވާނެ އެވެ. އެންމެ އިރުކޮޅަކު ވެސް އަނގަ ހުއްޓާލައިގެން ނީދެ އެވެ. ފިޒާ ފިލްމެއް ބަލަން އުޅެ އުޅެ އެވެސް ބެލޭގޮތެއް ނުވި އެވެ. ހިބާ އަނގަ އާއި ހެދި އެވެ. ފިލްމުގަ ވަމުން ދާގޮތް ކިޔައިދޭތީ އެވެ.\n“ހިބާ، ފިޒްއަށް އެގެޔޭ ވާގޮތް ކިޔައި ނުދިނަސް.” ބައެއް ފަހަރު ފިޒާ ހިތްހަމަ ނުޖެހިގެން ބުނެލަ އެވެ. އެދެމީހުން އެހާ ގުޅިގެން އެދުވަހު އުޅުނީމަ ރިފާވެސް ހުރީ ވަރަށް ހިތްހަމަ ޖެހިފަ އެވެ. އޮފީސް ނިންމާފައި އެކިމީހުން އައީ އެކި ގަޑިގަޑީގަ އެވެ. ހަފީޒާ އައިސް ފައްވާޒް އާއި އެއްކޮން ކާން އިންދާ ފައުޒާން އައިސް ވަނެވެ.\n“ޒާން، ދޮންބެ އަށް ކޯސް ލިބިއްޖެ.” ފައުޒާން އައިސް ވަނުމުން ފައްވާޒް ބުންޏެވެ. “ޓޫ މަންތް ތެރޭ ފުރަން ޖެހޭނެ.” ފައްވާޒް އިނީ ވަރަށް އުފާ ވެފަ އެވެ.\n“އެހެންތަ. ކޮންގްރާ!” ފައުޒާން އައިސް ފައްވާޒް ކައިރީ ހުރި ގޮނޑީގައި އިށީންނަމުން ބުންޏެވެ. “ހާދަ ދުވަހެއް ފަހުންނޭ ތި ކޯސް ތި ލިބުނީ. ” ފައްވާޒް އެކޯހަށް އެދިގެން އުޅޭތާ އަހަރެއް ވެދާނެ އެވެ. އެންމެ ފަހުން އެކޯސް ލިބުމުން ފައްވާޒް އިނީ ވަރަށް ހިތްހަމަ ޖެހިފަ އެވެ.\n“ދޮންބަތު ގޮވައިގެން ތަ ދަނީ؟” ފައުޒާން އަހާލި އެވެ.\n“އާން. މަންމަ ބުނެފި ރިފާ ގޮވައިގެނޯ ދާން ޖެހޭނީ. މަންމަ ވެސް ބަޖެޓް ހެލްޕް ވާނަމޯ.” ފައްވާޒް ބުންޏެވެ.\n“ލަކީ ޔޫ.” ފައުޒާން ބުންޏެވެ.\n“ޒާން މެނަށް ވެސް ހީވަނީ ޓްރޭނިން ކޯހެއް ވަރަށް އަވަހަށް ފަށާނެ ހެން. އެކަމަކު އެއީ ދެ މަހުގެ އެއްޗެއް.” ފައުޒާން ބުންޏެވެ.\nއެވަގުތު ބަދިގެ ތެރެއަށް ނަދުވާ ވަނެވެ. އެންމެން ނަދުވާއަށް ސަމާލުކަން ދިނެވެ. އާދައިގެ މަތިން ހުރީ މަޑު މޭކަޕެއް ކޮށްލާފަ އެވެ. ކުރު އިސްތަށި ކޮޅު ވަނީ އައްސާލާފަ އެވެ. ލައިގެން ހުރި އެއްޗިހިން ހީވަނީ ކޮންމެސް ތާކަށް ދާން ތައްޔާރު ވެލައިގެން ހުރި ހެނެވެ.\n“ޒާން، ނަދޫ ތާކަށް ލައިދޭން ދެވޭނެތަ؟” ފައުޒާން ކައިރީ ހުއްޓެމުން ނަދުވާ ބުންޏެވެ.\n“ކައިގެން ދިޔައިމަ ލަސްވާނެތަ؟” ފައުޒާން އަހާލި އެވެ. އޭރު ފައުޒާން ތައްޓަށް ބަތް އަޅަނީ އެވެ.\n“އޭރުން ލަސް ވާނެ. ނަދޫ ލާފަ އައިސް ވެސް ކެވިދާނެނު.” ނަދުވާ ބުންޏެވެ. ފައުޒާން ހަފީޒާގެ މޫނަށް ބަލައިލި އެވެ. ހަފީޒާ އިނީ މާ ހިތްހަމަ ޖެހިފައެއް ނޫނެވެ. ނަމަވެސް ނަދުވާ އެބުނި ތާކަށް ލައިދޭން ދާން ފައުޒާން ތެދުވެގެން ދިޔައީ އެވެ.\nހިބާ ކްލާސް ނިންމާފައި ގެއަށް އައި އިރު އަޒުމާއާއި ގުރޫޕު އެއްކޮން ސޯފާގައި ތިބެގެން ކޮންމެސް އެއްޗެއް ކުޅެމުން ދެއެވެ.\n“ހިބާ، ދޮންތަ ފުރާތީ ހިބާ ކީއްކޮށްދޭނީ؟” އަޒުމާއަށް ހިބާ ފެނުމުން އަހާލި އެވެ.\n“މާދަމާތަ ފުރަނީ؟” ހިބާއަށް އަޒުމާ ފުރަން އުޅޭކަމެއް ނޭގެ އެވެ. އަޒުމާ ބޯ ޖަހާލި އެވެ.\n“އާން! މާދަމާ ރޭ ފުރަނީ.” އަޒުމާ ބުންޏެވެ.\n“ހިބާ ކޮންކަމެއް ކޮށްދޭންވީ؟” ހިބާ ބުންޏެވެ.\n“ހިބާ ދޮންތަގެ އެއްޗިހި އިސްތިރި ކޮށްދޭންވީނު. އަޒްކާ ބުނީ ދޮންތަގެ އެއްޗިހި އަޒްކާ ދޮވެ ދޭނަމޭ. ފައުޒާން ދެނީ ފުރާދުވަހު ލާނެ ހެދުމެކޯ. ނަދޫ ބުނީ ނަދޫ ދޭނަމޯ ފައިވާނެއް. އެންޑް ވާޒް ދޮންބެއާ ދޮންބަތު ބުނީ އެކޮޅަށް ގޮއްސަ ކުރާ ދަތުރުގެ ހަރަދަށް ސަތޭކަ ޑޮލަރ ދޭނަމޯ. ދެން ހުރީ އަޒުމީލު. އޭނަ އަތުން އެދުވަހު ކާނީ. ހެހެހެހެ.” އަޒުމާ ހިނިގަޑެއް ޖަހާލި އެވެ.\n“ދޮންތަ ވަރަށް މޮޅު.” ހިބާ ބުނެލި އެވެ.\n“އެހެންވީމަޔޭ ދޮންތަ ކިޔަނީ.” އަޒުމާ ފޮނިވެލާފައި ބުންޏެވެ.\n“ދެން ފިޒް ކީއްކޮށްދެނީ؟” އަޒުމީލު އެހި އެވެ.\n“ފިޒް ދެން އޯކޭ ކަމެއް ނުކޮށްދިނަސް.” އަޒުމާ ބުންޏެވެ. “އެއީ ފެމިލީގެ އެންމެ ކުޑަ އަންހެނާނު.”\n“މިރޭ ކަމެއް ރާވަން ވީނު.” ފައުޒާން ބުނެލި އެވެ. ބުނުމައި އެކު ކޮންމެސް ކަމެއް ކުރުމަށް އެންމެން އެންމެނަށް ވާހަކަ ދައްކަން ފެށި އެވެ.\nއެރޭ އެންމެފަހުން ރޭވީ އެންމެން ވެގެން އެގޭގައި އެރޭ ކައްކައިގެން ކާށެވެ. އެހެން ކަމުން ބަދިގެއަށް ރިފާއާއި އަޒުމާއާއި ހިބާއާއި އަޒުކާ ވަދެ މީރު ޕާސްތާ ގަޑެއް ހަދާލި އެވެ. އަދި އެންމެން ބަދިގެއިން ނުކުތް އިރު އެހެން އެންމެން ވާހަކައިގައި ތިއްބެވެ. އޭރު ނަދުވާ ވެސް އައިސް ފައުޒާންގެ ކައިރީ ތަތްވެގެން އިނެވެ. ޒެކް ވެސް އައިސް އެކަކަށް އިށީދެވޭ ސޯފާގައި އިށީދެލައިގެން އިނެވެ.\nހިބާ ފައުޒާންއަށް ބަލައިލި އެވެ. ފައުޒާންއަށް ވެސް ހިބާއަށް ބަލައިލާފައި ފާޑެއްގެ ގޮތެއް ވިއެވެ. ނަދުވާ އެހާ ކައިރީގައި އިނުމުން އުނދަގޫވީ އެވެ. އެންމެން ކާން ދާން ތެދުވި އެވެ. ފައުޒާން ވެސް ތެދުވި އެވެ. އެންމެން ބަދިގެއަށް ވަނުމުން ފައުޒާން ހިބާ އަތުގައި ހިފާދަމައި ގަތެވެ.\n“އެއްޗެއް ހިތަށް ނާރުވައްޗޭ އެކަހަލަ ސީންތައް ފެނުނަސް.” ފައުޒާން ސިއްރުން ހިބާ ކައިރީ ބުނެޏެވެ. ހިބާ ފައުޒާންއަށް ލޯ އަޅާލި އެވެ. ހިބާއަށް އެއްޗެއް ނުބުނެވެނީސް ފައުޒާން ބަދިގެއަށް ވެދެއްޖެ އެވެ. ހިބާގެ ހިތަށް އެއްޗެއް ނާރަ ހުންނާނެ ހެއްޔެވެ. ފައުޒާން އެހެން ބުނެލާއިރު ހީވަނީ އެއީ މާ ފަސޭހަ ކަމެއް ހެނެވެ.\n“ހިބާ!” އަޒުމާ ބަދިގެއިން ގޮވާ އަޑު އިވުނެވެ. ހިބާ ބަދިގެއަށް ވަން އިރު އެންމެން އުޅެނީ ކާން ފައްޓައި ގެނެވެ.\n“އާދޭ ކާން!” އަޒްކާ ހިބާއަށް ބުންޏެވެ. އެވަގުތު ހަފީޒާ ވެސް އައިސް ބަދިގެއަށް ވަނެވެ.\n“މަންމާ އާދޭ ކާން، ވަރަށް މީރު.” ފިޒާ ބުންޏެވެ. ހަފީޒާވެސް ތައްޓަކަށް ޕާސްތާ އަޅައިގެން ގޮނޑިއެއް ހިފައިގެން އައިސް މޭޒު ކައިރީ ޖައްސާލި އެވެ.\n“ކާކު ކެއްކީ؟” ހަފީޒާ އަށް މީރުވެގެން އަހާލެ ވުނެވެ.\n“ކެއްކީ އަހަރެން. އެކަމަކު އެއަށް އެއްޗިހި އެޅީ ދޮންބަތު.” އަޒުމާ ބުންޏެވެ.\n“އާން، އެއީ ތެދެއް. އެއްޗިހި ތައްޔާރުކޮށްދީފަ ހުރީ ހިބާއާއި އަޒްކާ. އެހެންވީމަ އެންމެން ވެގެން ކެއްކި ކަމަށް ވާނީ.” ރިފާ ބުންޏެވެ.\n“ކޮންމެ މީހަކު ކެއްކިއަސް މިރޭ މި ވަރަށް މީރު.” ޒެކް ބުންޏެވެ.\n“އެއީ ތެދެއް. ރަހަތައް ވެސް ވަރަށް ހެޔޮ ވަރު.” ފައްވާޒް ބުންޏެވެ. އަޒުމީލު ވެސް ބޯ ޖަހާލަމުން އެއީ ތެދެކޭ ބުންޏެވެ. ފައުޒާންއާއި ނަދުވާ ވެސް ކާން ފެށި އެވެ. އެ މީހުނަށް ވެސް މީރު ވި އެވެ.\nއެރޭ އެންމެން ދިއުމާއި އެކު ހިބާ އައިސް ކޮޓަރިއަށް ވަދެ ތަޅުލި އެވެ. ނިދި ނައިކަމުގައި ވިއަސް ކޮޓަރިއަށް ވަނީ ފައުޒާންއާއި ކުރިމަތިލާން ނުކެރޭނެ ތީ އެވެ.\nޖެހިގެން އައި ދުވަހު އަޒުމާ ފުރާތީ ހިބާ ދިޔައީ އަޒުމާގެ އެއްޗިހި އިސްތިރިކޮށްދޭށެވެ. އަޒުމާ ކޮޓަރީގައި އަޒްކާވެސް އުޅެ އެވެ. ހިބާ އިސްތިރިކޮށްގެން ގެންނަނީ ފަތްވެސް ޖަހާލައިގެނެވެ. އަޒްކާ އެއްޗިހި ފޮށްޓަށް އަޅައި ދެމުން ދިޔަ އެވެ. އަޒުމީލު އެކޮޓަރިއަށް ބޯ ދިއްކޮއްލި އެވެ. ހިބާ ފެނުމުން އައިސް އެނދުމަތީ އިށީނެވެ.\n“ހިބާ، ކިހިނެއް ކަންތައްތައް ދަނީ؟” މާނަވީ ރާގަކަށް އަޒުމީލު އަހާލި އެވެ. ހިބާ އަޒުމީލުއަށް ބަލައިލީ ސުވާލުން ފުރިގެންވަ ނަޒަރަކުން ނެވެ. އަޒުމީލު އެ ބުނަނީ ކޮން ކަންތަކެއްގެ ވާހަކަ ހެއްޔެވެ.\n“ކޮން ކަންތަކެއް؟” ހިބާއަށް އެހެން އަހާ ނުލެވިގެން އުޅެނިކޮން އަޒްކާ އަހާލި އެވެ.\n“ނޮޓް ޔުއަރ ބިޒްނަސް.” އަޒުމީލު ބުނެލި އެވެ. އަޒްކާ ތުން އަނބުރާލި އެވެ.\n“ކޮބާ މަންމަ؟” އަޒުމީލު އަޒްކާއަށް ބުންޏެވެ.\n“ނޭގެ. މަންމަގެ ލޯބިވާ ޕާރޓީގެ ޖަގަހައަށް ގޮސް ވީ.” އަޒްކާ ފޫހި ގޮތަކަށް ބުންޏެވެ.\n“ދޮންތަ ވެއްޖެނު މަންމަ ގޮވައިގެން ދާން. އަބަދު އެއުޅެނީ އެކަމުގަ. ބައްޕަ އެހުންނަނީ އެކަމާ ބޯ ގޮވާވަރު ވެފަ. ހުރިހާ މުޒާހަރާ އަކަށް ދާނެ. ޖަލްސާ ތަކަށް ދާނެ. ނުވިތާކަށް ތާކު ހަމަނުޖެހުމެއް ހިގަންޏާ މަންމަ ގޮސް ހުންނާނެ އެތާކު.” ހިތްހަމަ ނުޖެހިފައި އިން އަޒުމީލު އެނދުމަތީ ފޮށްޓަށް އެއްޗިހި އަޅަން އިން އަޒުމާ ކައިރީ ބުންޏެވެ.\n“އަހަރެން ކީއްތަ ކުރާނީ. މަންމަ ދާހިތް ވާތީ ނު އެދަނީ. ބަހައްޓަބަލަ. ތާކަށް ނުގޮސް ގޭގަ ހުންނަ ދުވަހެއް ވެއްޖެއްޔާ އެންމެނަށް ރޯޅި ބާލައެއްނު.” އަޒުމާ ބުންޏެވެ.\n“ދޮންތާ، އަޒްކޮ ވަރަށް ބިރުގަނޭ. މަންމައަށް އެހެން އުޅެނިކޮން ލަޑެއް ލިބިއްޖެއްޔާޔޯ.” އަޒްކާ ކަންބޮޑު ވެފައި ބުންޏެވެ.\n“އޭރުން ވިސްނޭނެނު. ދެން ނުދާނެނު.” އަޒުމާ އިނީ ހަމަޖެހިލާފަ އެވެ.\nއެދުވަހު އެއްކޮންވެސް ފައުޒާންއާއި ހިބާއާއި ދިމައެއް ނުވެ އެވެ. ފައުޒާން އޮފީހުން އާދެވުނީ ވަރަށް ލަހުންނެވެ. އޭރު ހިބާ ކޮލެޖަށް ހިގައްޖެ އެވެ. އަޒުމާ ފުރުވަން ގޮއްސަ އައިއިރު ހިބާ އުނދޯލީގައި އިށީދެލައިގެން ފޯނާ ކުޅެން އިނެވެ. ފައުޒާން އައިސް ހިބާކައިރީ އިށީނެވެ.\n“ކީއްކުރަނީ؟” ފައުޒާން ފޯނު ޖަހައި ގަންނަމުން އެހި އެވެ.\n“ދެން. ހަމަ ގޭމެއް ކުޅެލަން އިނީ.” ހިބާ ފައުޒާންއަށް ބަލައިލަމުން ބުންޏެވެ.\nފައުޒާން ހިބާގެ ފޯނާ ކުޅެލާފައި ހިބާއަތަށް ފޯނު ދިނެވެ. އަދި ހިބާގެ ކޮނޑުގައި ފަހަތުން އަތްއަޅުވާލާފައި ފައުޒާންއާއި ކައިރި ކޮށްލި އެވެ.\n“ދޮންބަތޫ؟” ހިބާ ތަންކޮޅެއް ބާރަށް ބުނުމުން ފައުޒާން އަވަހަށް ހިބާގެ ކޮނޑުން އަތްނަގާ ބަލައިލި އެވެ. އެކަކުވެސް ފެންނާކަށް ނެތެވެ. ހިބާ ހިނި ފަޅައިގެން ގޮސް ހެމުން ހެމުން އުނދޯލިން ތެދުވެގެން އަވަހަށް ކޮޓަރިއަށް ދިއުމަށް ހިގައި ގަތެވެ. ފައިޒާން ހިބާގެ އަތުގައި ކުއްލިއަކަށް ހިފާ ދަމައިގަތެވެ. އަދި އުނަގަނޑުގައި ހިފާ ފައުޒާންއާއި ކައިރިއަށް ދަމާލި އެވެ. ހިބާގެ ހިތް އަވަސް ވަމުން ދިޔައެވެ.\n“ހިބާ، ފަޅު ރަށުގައި ….. އެއީ ހިބާގެ އެންމެ ފުރަތަމަ ކިސްތަ؟” ހިބާގެ މޫނާ ނުހަނު މޫނު ކައިރި ކޮށްލާފައި ފައުޒާން އަހާލި އެވެ. ހިބާ ލަދުން މޫނު ރަތްވެގެން ދިޔަ އެވެ. އަނގައިން ނުބުނެވިފައި ފައުޒާންގެ ލޮލަށް ބަލަހައްޓައިގެން ހުރެވުނީ އެވެ.\n“ހަމަ ތެދެއްތަ؟” ހިބާއަށް ވީގޮތުން ފައުޒާންއަށް ޖަވާބު ލިބުނު ކަހަލަ އެވެ. ފައުޒާން ހީލި އެވެ. “ކުރިން ރައްޓެހި ވެގެން އުޅުން ކުއްޖާއަށް ކިސްއެއް ނުކުރަންތަ؟” ފައުޒާން އަހާލި އެވެ.\n“ހިބާ،.. ހިބާ..” ހިބާ ލަދުން ވާހަކަ ނުދެއްކިގެން އުޅެނިކޮން ފައުޒާންގެ ތުންފަތް ގޮސް ހިބާގެ ތުންފަގައި ޖެހިއްޖެ އެވެ. ހިބާއަށް ލޯ މަރާ ލެވުނެވެ. ބޭ އިހުތިޔާރުގައި ފައުޒާންގެ ބޮލުގެ އިސްތަށިގަނޑު ތެރެއަށް އަތްކޮށްޕާލެވުނެވެ. ފައުޒާންވެސް އަދިވެސް ބޮޑަށް ހިބާ ކައިރި ކޮށްލި އެވެ. ފައުޒާން ހިބާގެ ބުރަކަށީގައި ފިރުމަން ފެށި އެވެ. އެވަގުތު ކޮޅު ދިގު ދެމިގެން ދާން ފެށުމުން ހިބާ ބިރު ގަންނަގޮތް ވިއެވެ. ނުބައެއް ހިގާފާނެތީ ކުއްލިއަކަށް ދުރަށް ދިޔަ އެވެ.\n“ކިހިނެއްވީ؟” ފައުޒާން ހައިރާން ވެފައި އަހާލި އެވެ.\n“ހިބާ….” ހިބާ ލަދުން މޫނު ހުރީ ރަތް ވެފަ އެވެ. ލިބުނު އަރަމާއި ފޮނިކަމުންހިބާގެ ތުންފަތަށް ވަނީ ރަތްކުލަ އަރާލާފަ އެވެ. “ހިބާ ބޭނުމެއް ނޫން މާ މައްޗަށް މިކަން ގެންދާކަށް….. މިބުނީ ގޯސްގޮތަކަށް ދާކަށް ހިބާ ބޭނުމެއް ނޫނޭ.” ހިބާ ލަދުން ހުރެ މަޑުމަޑުން ބުންޏެވެ.\n“ޔާ. އައި ނޯ.” ފައުޒާން ހިބާގެ އަތުގައި ހިފާލާ ހިބާއާއި ކައިރި ވެލި އެވެ. “ޒާން ވެސް ބޭނުމެއް ނޫނޭ ލިމިޓުން ބޭރު ވާކަށް.” ފައުޒާން ހިބާގެ އަތަށް ފިތާލަމުން ހިބާގެ ލޮލަށް ބަލައިލި އެވެ. “ހިބާ، ޒާން ހިބާގެ އިއްފަތް ރައްކާތެރި ކޮށްދޭނަން. އައި ޕްރޮމިސް!” ހިބާ ގެނެސް ފައުޒާންގެ މޭގައި ޖައްސާލަމުން ފައުޒާން ބުންޏެވެ. “ޒާން ބޭނުން ވަނީ ވެސް އެގޮތް.”\nއަނެއް ދުވަހަކީ ހުކުރު ދުވަހެވެ. ފަތިހުން ފެށިގެން ވާރޭ ވެހެން ފެށި ގޮތަށް އަދިވެސް ކެރި ކަނޑައިގެން ނުދެ އެވެ. ހަފީޒާ އެދުވަހު ޑިއުޓީ އޮވެގެން އަވަސް އަވަސް ކޮށްލައިގެން ކާރެއްގައި ހިގައްޖެ އެވެ. ފައުޒާން ބަދިގެއަށް ކޮފީއެއް ބޯލަން ވަން އިރު، ރިފާ ރޮށީ ފިހަން ބަދިގޭގައި އެކަނިމާ އެކަނި އުޅެ އެވެ.\n“ކޮބާ ހިބާ؟” ފައުޒާން އަހާލި އެވެ. އެހެންޏާ ހިބާވެސް ރިފާއާއި އެކު ބަދިގޭގައި އުޅެ އެވެ.\n“ބަދިގެއަށް އައިމަ ދޮންބަތު އޭނަ ފޮނުވާލައިފިން،” ރިފާ ރޮށިދަމަމުން ބުނެލި އެވެ. “ޓެސްޓް ފެށިގެން އުޅޭއިރު ވެސް އަބަދު ކޮންމެސް ކަމެއް ކުރަން އުޅެނީ އެހެންވެ. މެންދުރަށް ކައްކަން އަންނާށޭ ބުނީމަ ހިގައްޖެ.”\nފައުޒާން އައިސް މޭޒުމަތީ ހުރި ކުޑަ ކޮފީ ޖަގުން ޖޯޑަކަށް ކޮފީ އެޅި އެވެ. އަދި އެ ހިފައިގެން ގޮސް ސޯފާގައި ޖައްސާލި އެވެ.\nއެތަށް އިރަކު ފިލާވަޅު ދަސްކުރަން ހިބާ އޮތެވެ. އެންމެ ފަހުން ހައިވެގެން ތެދުވެގެން ބޭރަށް ނިކުތް އިރު އަދިވެސް ތުނިކޮން ވާރޭ ވެހެމުން ދިޔަ އެވެ. ހިބާ ތިރިއަށް ފޭބި އިރު ފައުޒާންއާއި ފައްވާޒް ސޯފާގައި ތިއްބެވެ.\n“ހިބާ، މިއަދު ސައިގެ ކަންތައް ވަރަށް ލަސްވެއްޖެ،” ފައްވާޒްއަށް ހިބާ ފެނުމުން ބުންޏެވެ. “ހިބާ ތިރިއަށް ނާންނާތީ ސައިފޮދެއް ވެސް ނުލިބިފަ އަހަރުމެން މިތިބީ.”\nހިބާ އެދެމީހުނަށް ބަލައިލި އެވެ. އަދި އެއްޗެއް ނުބުނެ ގޮސް ބަދިގެއަށް ވަނެވެ. އޭރު ރިފާ އެކަނިމާ އެކަނި ސައިހަދަން އުޅެ އެވެ. ހިބާ އައިސް އަވަސް އަވަހަށް ރިފާއަށް އެހީވާން ފެށި އެވެ. އިސާހިތަކު ސައި ތައްޔާރު ވެއްޖެ އެވެ.\nފައުޒާންއާއި ފައްވާޒް އައިސް މޭޒުކައިރީ އިށީދެފައި ހިބާއާއި ރިފާއަށް ވެސް ބައިވެރިވާން އައުމަށް އެދުނެވެ. ހިބާ އައިސް ފައުޒާންއާއި ޖެހިގެން އިން ގޮނޑީގައި އިށީނެވެ. ފައުޒާން އަނގައިން ވެސް ނުބުނެ ކާން އިނެވެ.\n“ދޮންބަތުއާ ހެދި އަސްލު ހިބާ މައްޗަށް ދިޔައީ،” ހިބާ ރޮށްޓެއް ނަގަމުން ބުންޏެވެ. “ހީވަނީ ހިބާގެ މަންމަހެން. ފިލާވަޅު ދަސްކުރަން ދާށޭ ބުނާ އިރު.”\n“ކީއްތަވީ، މަންމަނެތްތާ ހަމަ ރަގަޅެއްނު.” ފައްވާޒް ބުންޏެވެ. އެވަގުތު ބަދިގެއަށް ފިޒާ އައިސް ވަނެވެ. ފިޒާއަށް ހޭލެވުނީ ދާދި ދެންމެގައި ކަން މޫނުމަތިން ފެންނަން ހުއްޓެވެ.\n“ފިޒް، އާދޭ ސައިބޯން.” ރިފާ ފިޒާއަށް ގޮވާލި އެވެ. ފިޒާ އައިސް ފައުޒާން ކުރިމަތީ އިން ފައްވާޒް ކައިރީ އިށީނެވެ.\n“ފިޒް، ޒާންބެއަށް އެންމެ ކުންނާރެއް ވެސް ނުދީ ހުސްކޮށްލައިގެން ތިނީ ދޯ.” ފައުޒާން ފިޒާއަށް ބުންޏެވެ.\n“ދެން ފިޒް ކުންނާރު ކޭ ގަޑީގަ ޒާންބެ ނެތް ވިއްޔަ.” ފިޒާ ޅަ ގޮތަކަށް ބުންޏެވެ. ފައުޒާން އެކަމަކާ އިތުރަކަށް ވާހަކަ އެއް ނުދައްކަ އެވެ. ފައުޒާން ހިބާއަށް ބަލައިލި އެވެ. އަދި މަޑުމަޑުން ވަ އަތުން ހިބާގެ އުނަގަނޑުގައި ކޮށްޓާލި އެވެ. ހިބާ ދިޔައީ ސިއްސައިގެނެވެ. އެވަގުތު ކައިރީގައި އިން ސައިތަށީގައި ޖެހި މޭޒުމައްޗަށް ސައިތަށި ބަންޑުން ވި އެވެ.\n“އަންހަ، ހިބާ ކިހިނެއް ތި ހެދީ؟” ފައްވާޒް ހައިރާން ވެފައި ބުންޏެވެ. ރިފާވެސް ބަލަން އިނީ ވީގޮތެއް ނޭގިފަ އެވެ.\n“އެއީ ފައުޒާން ކަންތައް.” ހިބާ ފައުޒާންއަށް ލޯ އަޅާލަމުން ބުންޏެވެ. އަދި މޭޒު ސާފުކުރުމަށް ތެދުވި އެވެ. ފިޒާ ކައިރިއަށް ލާނެތް ހިންޏެއް އައިސްފައި އިނެވެ. ފިޒާއަށް ވީގޮތް އެނގޭތީ އެވެ.\n“ކީއްވެ ޒާންއާ ހެދި؟ ޒާން ކީއްތަ ކުރީ؟” ފައުޒާން އިނގޭ ކަމަށް ވެސް ނަހަދާ އިނދެފައި ބުންޏެވެ. ހިބާއަށް ފައުޒާން ކުރީ ކީއްކަން ބުނާކަށް ނުކެރުނެވެ. ފައުޒާންއަށް ލޯ އަޅައިލައިގެން ބަލަން ހުރީ އެވެ. ފިޒާ ހިނި އައިސްފައި އިނެވެ.\nރިފާއާއި ހިބާ ވެގެން މެންދުރަށް ކެއްކުމުގެ ހުރިހާ ކަމެއް ހުކުރަށް ނުގޮވަނީސް ނިންމާލައިފި އެވެ. ފިޒާ ސޯފާގައި އަރާމުގައި ފޯނާ ކުޅެލަ ކުޅެލާ އިނެވެ. ހިބާ މައްޗަށް އެރިވަގުތު ފައުޒާން ހުރީ ފަހާނާ ދޮރު ހުޅުވައިގެން ތުނބުޅި ބާލާށެވެ. ހިބާ އެރިތަން ފެނިގެން ފައުޒާން ހިބާއަށް ގޮވާލި އެވެ.\n“ހިބާ، ޒާން ލާނެ އެއްޗެއް އިސްތިރި ކޮށްލަދީ ބަލަ.” ހިބާ ހުއްޓިފައި ބަލައިލުމުން ތުވާލި އަނދެގެން ހުރި ފައުޒާން ބުންޏެވެ.\n“ކޯޗެއް ކުރަންވީ؟” ހިބާ އަހާލި އެވެ.\n“ހިބާއަށް ރީތި އެއްޗެއް.” ފައުޒާން ބުންޏެވެ. ހިބާ ފައުޒާންގެ ކޮޓަރިއާއި ދިމާއަށް ހިގައި ގަތެވެ. އަދި އަލަމާރިން ހިބާއަށް ކަމުދާ ޓީޝާޓަކާއި ޖީންސެއް ނެގި އެވެ. ހިބާ އެ އިސްތިރި ކޮށްގެން ގެންގޮސް ފައުޒާން ކޮޓަރިއަށް ލާފައި ނުކުންނަށް އައި ވަގުތު ތަންކޮޅެއް ކުރީ ދުވަހަކު ހިބާ ބެލި އަލްބަމް އަދިވެސް އެ މޭޒުމަތީ އޮތެވެ. ހިބާ އެ ނަގާ ގަނޑުތަށް އުކަން ފެށި އެވެ. ނަދުވާއާއި ފައުޒާން ގައިގޯޅިކޮން ނަގާފައިވާ ފޮޓޯތައް ފެނުމުން ހިބާގެ ހިތަށް ވަރަށް ތަދުވެ އެވެ. ގިނަ ފޮޓޯގައި ނަދުވާ ވަނީ ނިވާކަންކުޑަ ހެދުމެއް ލައިގެނެވެ. ހީވަނީ އެއީ ކޮންމެސް ރިސޯޓެއް ގައި ނަގާފައިވާ ފޮޓޯ ތަކެއް ހެނެވެ. އެއަށް ބަލަން ގެއްލިފައި ހިބާ ހުއްޓާ ފައުޒާން ކޮޓަރިއަށް ވަދެގެން އައިސް ފުރަގަހަތުން ހިބާގެ ބަނޑުގައި ބައްދާލި އެވެ. ހިބާ ސިހިފައި އަލްބަމް މޭޒުމަތީ ބޭއްވި އެވެ.\n“ހިބާ،” ފައުޒާން ހިބާގެ ކޮނޑުގައި ދަތްދޮޅި ޖައްސާލަމުން ބުންޏެވެ. “ވަރަށް އަވަހަށް ޒާން ނަދޫއާ ރުޅިވާނަން. ޖަސްޓް ގިވް މީ ސަމް ޓައިމް.”\n“ޒާން،” ހިބާ ފައުޒާންއާއި ދިމާއަށް އެނބުރިލި އެވެ. ފައުޒާންގެ އަތުން ހިބާގެ އުނަގަނޑުގައި ހިފަހައްޓާލައިގެން ހުއްޓެވެ. ދެމީހުންގެ ހަތަރު ކަޅި ބައްދަލު ވެގެން ދިޔަ ވަގުތު ދެމީހުންގެ ހިތުގައި އެތަކެއް ލޯތްބަކާ ޖަޒުބާތެއް އުތުރި އަރައި ގަތެވެ. “ނަދުވާއާއި ޒާންއާ ވަރަށް ކްލޯސްކޮންތަ އުޅުނީ؟…. މިބުނީ… އަނެއް..” ހިބާ ބުނަން އުޅޭ އެއްޗެއް ފައުޒާންއަށް އިނގުނެވެ. ފައުޒާން އަލްބަމަށް ބަލައިލި އެވެ. އަދި ހިބާއަށް ކޮށްފައިވާ އަސަރުތައް ދެނެގަންނާކަށް މާގިނަ އިރެއް ނުނެގި އެވެ.\n“ހިބާ، ޒާން ނަދޫއާ އެއްކޮން ވަރަށް ކްލޯސްކޮން އުޅުނިން،” ހިބާއަށް ބަލަން ހުރެ ފައުޒާން ބުނަމުން ދިޔައެވެ. “ޒާން ބޭނުމެއްނޫން ހިބާއަށް އެއްވެސް ކަމެއް ސިއްރުކުރާކަށް. މި އަލްބަމްގަ އެހެރީ ޒާންއާއި ނަދޫއާ ރިސޯޓަކަށް އޯވަރ ނައިޓަކަށް ގޮސް ނަގާފަ ހުރި ފޮޓޯ.” ފައުޒާން ހުރިހާ ވާހަކައެއް ހިބާއަށް ކިޔައިދިނެވެ. ނަދުވާއާއި އެކު ވަގުތު ހޭދަކުރި ގޮތުގެ ހުރިހާ ތަފްސީލެއް ކިޔައި ދިނެވެ. އަދި އެކަމާ މިހާރު ފައުޒާން ދެރަވާ ވާހަކަވެސް ހިބާގާތު ފައުޒާން ބުންޏެވެ. ހިބާ ހުރީ ފެންކަޅި ވެފަ އެވެ. ހިތަށް ކުރި އަސަރުންނެވެ. ފައުޒާން ހިބާ ގެނެސް ބޮޑިކޮށްލި އެވެ. އަދި ވަރަށް ލޯބިން ހިބާގެ ލޮލަށް ގިނަވެފައިވާ ކަރުނަތައް ފޮހެލަ ދިނެވެ. ހިބާގެ ތުންފަތަށް ބޮސް ދިނުމަށްފަހު ހިބާއާއި ދުރުވެލި އެވެ. އަދި އެނދުމަތީ އިސްތިރި ކޮށްފައިވާ ޖީންސް ނެގި އެވެ. ހިބާ ވެސް ކޮޓަރިން ނުކުމެގެން ދިޔައީ ފައުޒާން ތައްޔާރުވާން ދޫކޮށްލާފަ އެވެ.\nހިބާ ފޮތް ހިފައިގެން އޮތް އިރުވެސް ވިސްނަމުން ދިޔައީ ނަދުވާއާއި ފައުޒާންއާއި ދޭތެރޭ އެވެ. އެހާ ކްލޯސް ކޮން އުޅެފައި އެދެމީހުނަށް ދުރުވެވި ދާނެ ހެއްޔެވެ. ފައުޒާންއަށް ނަދުވާ މަތިން ހަދާން ނައްތާލެވި ދާނެ ހެއްޔެވެ.\nއިއްޒަތު މަތިން ހަދާން ނައްތާލަން ހިބާއަށް އެހާ ފަސޭހަވީ ގައިގޯޅިކޮން އުޅެވިފައި ނެތީމަ ކަންނޭގެ އެވެ. އިއްޒަތުގެ އަތުގައި ހިފާލުން ފިޔަވާ އެއަށްވުރެ ބޮޑަކަށް ހިބާ އިއްޒަތުއާއި ކައިރިވެފައެއް ނުވެ އެވެ. ދެން ހަދާން ނައްތާލާކަށް މާބޮޑު ކަމަކަށް ނުވާނެ ނޫން ހެއްޔެވެ. އެކަމަކު ފައުޒާންއާއި ނަދުވާ އެހާ ގާތްކޮން އުޅުމަށް ފަހު އެކަން ހަދާން ނައްތާލަން ފައުޒާންއަށް ފަސޭހަ ވާނެ ހެއްޔެވެ. މިހާރު ވެސް ފައުޒާންއާއި ދުރުގައި ހުންނާކަށް ހިބާ ބޭނުމެއް ނޫނެވެ. ދެން ފައުޒާން މަތިން ހަދާން ނައްތާލުމަކީ ވާނޭކަމެއް ނޫނެވެ. ހިބާއަށް ވިސްނަން އޮވެ ވުނީ ކިހާ އިރަކު ކަމެއް ވެސް ނޭގެ އެވެ. ރިފާ އައިސް ދޮރު ގައި ޓަކި ޖެހާ ހުޅުވި އިރު ހިބާ އޮތީ ފޮތާ ދިމާއަށް ބަލަހައްޓައި ގެނެވެ.\n“ހިބާ، ދެން އާދޭ ކާން. އަނެއްބައި ދަސްކުރާނީ ކައިގެން އައިސް.” ރިފާ ކޮޓަރިއަށް ވަންނަމުން ހިބާ ކައިރީ ބުންޏެވެ. ހިބާ ވެސް އެނދުން ފައިބައިގެން ބޮލަށް ހަރާފައިއިން ދަނޑިކޮޅު ނަގާ އަނެއްކާ ވެސް އިސްތަޑިގަނޑަށް ހުޅިއެއް ޖަހާލަމުން ކޮޓަރިން ނުކުތެވެ.\nއެރޭ އަޒުމީލުއާއި މާޒް ތިބީ ފައްވާޒްއާއި އެކު ސޯފާގައި ފުޓުބޯޅަ މެޗެއް ބަލާށެވެ. ރިފާ އެމީހުނަށް ކާން ހަދަން ބަދިގޭގައި އުޅެ އެވެ. ފިޒާއާއި ފައުޒާން އޮތީ ހަފީޒާ ކޮޓަރި އެނދުގައި ބަންޑުން ފިޒާގެ ލެޕްޓޮޕުން އެނިމޭޝަން ކާޓޫނެއް ބަލާށެވެ.\n“ޒާންބޭ، ވާހަކައެއް އަހަންތަ؟” ފިޒާ އެނދުމަތީ ބަނޑުޖަހައިގެން އޮވެފައި ޖެހިގެން އޮތް ފައުޒާން ކައިރީ އަހާލި އެވެ.\n“ހޫމް.” ފައުޒާން އެ އޮތް ގޮތަށް އޮވެފައި ބުންޏެވެ.\n“ޒާންބެ ނަދުއްތައާ މެރީ އެއް ނުކުރާނަން ދޯ.” ފިޒާ އަހާލި އެވެ. ފައުޒާން ފިޒާއަށް ބަލައިލި އެވެ.\n“ކީއްވެ ތިހެން ތިބުނީ؟” ފައުޒާން އަދިވެސް އޮތްގޮތަށް އޮވެ އަހާލި އެވެ.\n“ނަދުއްތަ އެއީ ޒާންބެ މެރީކުރަން ކަމުދާ ކުއްޖެއް ނޫން. ޕްލީސް ޒާންބޭ މެރީ ނުކުރައްޗޭ ނަދުއްތައާ.” ފިޒާ ތެދުވެ އެނދުގައި އިށީންނަމުން ބުންޏެވެ.\n“ފިޒް،” ފައުޒާން ވެސް ތެދުވެ އެނދުގައި އިށީނެވެ. “އެކަމަކު ފިޒް ވަރަށް ނަދޫއާ އެއްކޮންނު އުޅެނީ. ފިޒްއަށް ނަދޫ ވަރަށް ކަމުދާ ކަމަށް ޒާންބެ ހީކުރީ.” ފައުޒާން ހައިރާން ވެފައި ބުންޏެވެ.\n“ނަދުއްތަ އަކީ ހަމަ ހުރިގޮތަށް ހުރި ކޫޑި އެއް. އައި ހޭޓް ހަރ.” ފިޒާ އިނީ ހިތްހަމަ ނުޖެހިފަ އެވެ.\n“ފިޒް، ކީއްވެ ތިހެން ތިބުނީ؟ ކުރިން ނަދޫ އަކީ ތިހިން އުޅުން ކުއްޖެއްކަން އެނގެޔޭ ޒާންބެއަށް. އެކަމަކު މިހާރު ތިހިން ބުނާކަށް ނުވާނެ.” ފައުޒާން ފިޒާ ކައިރީ ބުންޏެވެ.\n“ޒާންބެއަށް ނޭގެނީ ޔޭ. އަޒްމީލުބެއަށް ހުރިހާ އެއްޗެއް އެނގޭ. އަޒުމީލުބެއާވެސް ނަދުއްތަ ގުޅުން ހިންގި.” ފިޒާ ބުންޏެވެ.\n“ވަޓް؟” ފިޒާ ބުނި އެއްޗަކުން ފައުޒާންއަށް ހީވީ މީހަކު ފައުޒާންގެ ބޮލުގައި ޖެހި ހެންނެވެ. ބޮލަށް އެނބުރުން އަރައިގެން ދިޔަ އެވެ. ފިޒާ އެބުނީ ކީކޭ ހެއްޔެވެ. އަޒުމީލުއާ ނަދުވާއާ ހެއްޔެވެ.\n“އާން، ޒާންބޭ. ފިޒް މިބުނީ ތެދެއް. ޝީ އިޒް އަ ސިންފުލް ޑެވިލް.” ފިޒާ ކައިރިއަށް ރުޅި އަންނަގޮތް ވި އެވެ.\n“ހައު؟ ފިޒްއަށް ކިހިނެއް އެނގުނީ؟ އައި ކާންޓް ބިލީވް ދިސް.” ފައުޒާން ހައިރާންވެފައި އިނީ ގަބޫލު ކުރަން އުނދަގޫ ވެފަ އެވެ.\n“ފިޒްއަށް އެނގުނީ….” އަޒުމީލުއާއި ނަދުވާގެ ދޭތެރޭ އެދުވަހު ދެކެވުނު ވާހަކަ ފިޒާ ފައުޒާންއަށް ކިޔައި ދިނެވެ. އެވާހަކަ ކިޔައި ދިނުމުން ފައުޒާންއަށް ހީވީ ދުނިޔެ ބާރަށް އެނބުރި ގަތް ހެނެވެ. އަދި އަޒުމީލު އެހާ ދުވަހު ވާހަކަ ނުދައްކާ އެހުރި ސަބަބު ކޮންމެސް ވަރަކަށް ފައުޒާންއަށް އޮޅުން ފިލައިގެން ދިޔަ އެވެ. އިތުރަށް އޮޅުން ފިލުވަން ފައުޒާން ބޭނުން ވިއެވެ. އެހެން ކަމުން ކޮޓަރިން ބޭރަށް ނުކުތެވެ. އޭރު އެންމެން ބަދިގޭގައި ކާން އުޅެ އެވެ.\n“އަޒުމީލް،” ފައުޒާން އައިސް އަޒްމީލް ކުރިމަތީ ހުއްޓިލަމުން ބުންޏެވެ. ފައުޒާން ބަލަން ހުރި ގޮތުން އަޒުމީލުގެ ހިތް ހިސާބަކަށް އަވަސް ވެގެން ދިޔަ އެވެ. “ކައި ނިމިގެން ހިގާބަލަ ޒާންއާއި އެކު ތާކަށް ޖައްސާލަން.” ފައުޒާން ފައްވާޒްގެ މޫނަށް ބަލައިލަމުން އަޒުމީލު ކުރިމަތީ މޭޒު ދޮށުގައި އީށީންނަމުން ބުންޏެވެ. އަޒުމީލު އިނީ ޖެހިލުން ވެފަ އެވެ. ނަމަވެސް ހަމަ ޖެހޭ ގޮތް ދައްކާލަމުން އާން އެކޭ ބުނެ އެއްބަސް ވެލި އެވެ. ފައުޒާން ވެސް އަނގައިން ނުބުނެ އިނދެ ކާން ފެށި އެވެ.\nހިބާ ގެއަށް އައި ވަގުތު ފައުޒާންއާއި އަޒުމީލު ބޭރަށް ނިކުމެގެން ދަނީ އެވެ. އަޒުމީލު ފާޑަކަށް ހިބާއަށް ބަލައިލާފައި ދިޔައީ ފޯނު ބެލުމަށް އަތުން އިށާރާތް ކޮށްލާފަ އެވެ.\n“ހިބާ ފޯނު ބަލައިލި އިރު ފޯނުގައި މެސެޖެއް އިނެވެ. “ހިބާ. ހީވަނީ ޒާންއަށް ކޮންމެސް އެއްޗެއް އެގިއްޖެ ހެން. މިދަނީ ޒާން އާ އެއްކޮން ކޮންމެސް ތާކަށް. ނޭގެ ޒާން ކުރަން އެއުޅެނީ ކީއްކަމެއް. ވަރަށް ބިރުން މިހިރީ.” މެސެޖުގައި އަޒުމީލު ލިޔެފައި އޮތެވެ.\n“ހިބާއަށް ފެންނަނީ ފައުޒާންއަށް ދެން ސިއްރު ނުކޮށް ހުރިހާ ވާހަކައެއް ތެދަށް ކިޔައިދޭން. ޕްލީސް. ކޮންމެ ގޮތެއް ވިއަސް ފައުޒާން އަކީ ގޯސް މީހެއް ނޫން. އަޒުމީލު ދެކެ ރުޅިއެއް ނާންނާނެ. ހިބާއަށް ޔަގީން.” ހިބާ މެސެޖެއް އަޒުމީލުއަށް ފޮނުވާލި އެވެ.\nފައުޒާން އަޒުމީލުއާއި އެއްކޮން ގޮސް ވަނީ ސީ ހައުސް ރެސްޓޯރެންޓަށެވެ. ކޮފީއަކަށް އޯޑަރު ދެމުން ޖައްސާލީ މޫދާދިމާލަށް ހުރި މޭޒުތަކުން ކަނުގައި ހުރި މޭޒު ކައިރީ އެވެ.\n“އަޒުމީލް.” ފުންކޮން އަޒްމީލަށް ބަލައިލަމުން ފައުޒާން ބުންޏެވެ. “ޓެލް މީ އެވްރިތިން.”\nMi vaahaka liyuntheriya ah hama saabas dhevey varuvey. Goodwork n keep it up. Konme dhuvahaku update kuraathy kiya hithun kiya levey..\nWow thanks up kohdhey thee avahah. Varah reethi vaahaka eh\nVarah reethi…avaha up koahlahche..v habeys thi gendhaa goi\nAlhey zaan Kahala kujjeh libeyne nama dhw..anyways nice story.. Awahah up kohdhechchey..\nKon irakun tha next part…dying to read next part…\nheskiyaafa salhi. avahah up kohdhehche.. lobi vey aasi dheke.. 🙂 🙂\nAlheh avahaha up kohdhy … hiba yaa zaan aa avahah gulhu vadhy … adhi family vx eh gulhumah ruhey kamah angaa… nadhuvaa kuhveriyakah hadhaan plx plx waiting for the nxt part … keep it up hama bst\nWaow waow. . Thanx aasi\nMirey vara foohi update nuvaathi.ekam mi story vara salhi.v ginain update koba plsssss its my hobby reading dhivehi story.but my first favorite is moosa said\nWOw mibai ves varah reeeeeeeeeethi ingey Aasi 😀 😀 😀\nހިތްދަތި ދުވަސްތައް 9\nލޯބި June 15, 2021\nކުރަމުން ތިދާހާ ގޯނާ..\nލޯބި January 24, 2016\nއިންތިޒާރުގައި ހުރިން… 12\nލޯބި June 30, 2016\nނުވާނަމޭ ބަދަލެއް ހުވާ ޔާރާ – 5\nހިތާމަ އުފެއްދުންތެރި ލިޔުން އެހެނިހެން ލޯބި February 22, 2022\nލޯބި 8 ވަނަ ބައި\nލޯބި December 4, 2018\nމިވާވަރު އަންގާހިތްވޭ 7\nހިތާމަ ލޯބި April 14, 2019


މަގޭ އުނގުގަ ނިދާލާ – Vaahaka\nމަގޭ އުނގުގަ ނިދާލާ\nފޮނިލުނބޯ February 11, 2019\t2 Comments\nViews: 4015\t48\n'ވަޔާ ދިޔުމުން ނިވާލާ، ނަޔާ އަލިކަން އުޖާލާ. ޙަޔާތުގެ ބިން މަތީގާ، މަގޭ އުނގުގަ ނިދާލާ'\nއަހަރެން ތިބާ އަށް ބަލަމެވެ. ހިތުގެ އެންމެ ފުންމިނުންނެވެ. ތިއީ ކާކު ކަން އެނގޭނެ އެންމެ މޮޅު މީހަކީ އަހަންނެވެ. އަހަރެންނަށް ބަލާށެވެ. އަހަރެންގެ ދެލޮލަށް ބަލާށެވެ. ވަރަށް ސާފުކޮށް ތިބާ ބޭނުންވާ ކަންކަން އަހަންނަށް އެނގެއެވެ.\nތިބާ އަހަރެން ދޫކޮށްލާފައި ދިޔަ ދުވަސް ހަނދާން ކުރާށެވެ. އެދުވަހު ރުއީ އަހަރެންނެވެ. އަތުގައި ހިފާ އާދޭސް ކުރީމެވެ. ދަރިފުޅަށްޓަކައި މަޑުކޮށްލަން އެދުނީމެވެ. ވަރި އަކީ އެންމެ ފަހުގެ ނިންމުންކަމުގައި ނެހެދުމަށް ސަލާންވެސް ޖެހީމެވެ. ލޯބިވާތީއެވެ. ލޯބިވަމެވެ. ތިއީ އަހަރެންގެ ދުނިޔެއެވެ.\nނަމަވެސް ތިބާގެ ސިކުނޑި ހުރީ އެހެން ދިމާލަކަށް ހުއްޓިފައެވެ. ފޫހި ވަނީއޭ ބުނެ، ސަވާރީ އަކަށް އަރައިގެން ވަކި މިސްރާބެއް ނެތި ދަތުރު ފެށީއެވެ. ބޭވަފާތެރި ވީއަކީ ނޫނެވެ. އަހަރެން ދޫކޮށްލީ އެހެން ސުވަރުގެއެއް ހޯދަން ކަމަށް ބުނީމެއް ނޫން ހެއްޔެވެ؟ އެޖަންނަތުން ލިބުނީ ކޮން އުފަލެއް ހެއްޔެވެ؟ ކޮން އަރާމެއް ހެއްޔެވެ؟ ހިތާ ހިތުން ދުއާ ކުރެވެނީ ތިބާގެ އަރާމާއި އުފަލަށެވެ. ހިތް ހެޔޮކުރީމެވެ. އަހަރުމެން ދެމައިން ހިތްވަރު ކުރީމެވެ. އުފާވެސް ކުރީމެވެ. ނަމަވެސް އަހަރެންގެ ތަންމަތި އޮތީ ހުހަށެވެ.\nތިދެމީހުން އަތުގުޅައިލައިގެން ޕާކަށްދާ މަންޒަރު ދުށީމެވެ. އިންސްޓަރގްރާމަށް ލީ ފޮޓޯތަށްވެސް ދެކުނީމެވެ. ކުރެވުނުހާވެސް ކަމަކީ ލޮލުން ފޭބި ކަރުނަ ފޮހެލުމެވެ. އެކަނި އަނދިރީގައި، މޮޅިވެރި ސާލެއްގައި ސިކުނޑި ހޭހަން ކުރީމެވެ. ތިބާ އޭނާ އާއި އެކީ ދަތުރުފެށީ ވަރަށް ވެސް އަހަވަށެވެ. އަހަރުމެން ދެމައިން އެކަނި ބޮއްކުރައެއްގެ އެންމެ ކަނޑެއްވެސް ހުރަސް ކުރަން އަހަރެއްހާ ދިގު މުއްދަތެއް ނެގިއެވެ. އެމަންޖެ ހިތް އަދިވެސް ވަރަށް ކުޑައެވެ. ހިތާމަ ކުރައެވެ. އެއައްވުރެ ކުރެވޭ ސުވާލުތައް ގިނައެވެ.\nތިދެމީހުން ރާއްޖެ ދޫކޮށްލި ޚަބަރު އަޑު އެހީ ފޫހި ކަންމަތީގައެވެ. އެކަން ވާނޭކަން އެނގިހުރެއެވެ. ތިބާއަށް ގުޅައި މަރުހަބާ ކިޔަން ވެސް ބޭނުންވިއެވެ. ނަމަވެސް އަހަރެން މަރުހަބާގައި ވާނީ ކޮން ފޮނި ކަމެއް ހެއްޔެވެ؟ ތިބާ އަބަދުވެސް ފެންނަނީ އުފަލުންނެވެ. އެތައް ހާސް މޭލު ދުރުންނެވެ. ފޯނުގެ ސްކްރީންތަކުންނެވެ. މީސްމީހުންގެ ދޫދޫ މަތިން ދެކެވޭ ވާހަކަ ތަކުންނެވެ. އަދިވެސް ހިތް އޮތީ ހެޔޮކޮށެވެ.\nދަރިފުޅުގެ ސުވާލުތައް މަދުވާހެން ހީވެއެވެ. ބައްޕަގެ ވާހަކައެއް ނުދައްކައެވެ. އޭނާ ބައްޕަ އަށް ގުޅަން ބޭނުންނުވެއޭ ކިޔައިގެން އަހަރެންނާ ޒުވާބުވެސް ކުރީމެއް ނޫންހެއްޔެވެ؟ ލޯބިވާއެވެ. ތިބާ ދަރިފުޅު ކައިރީގައި ނެތީމެއް ނޫންހެއްޔެވެ؟ އެމަންޖެއަކަށް މިހާރު ބައްޕަ އެއް ބޭނުމެއް ނުވެއެވެ. ނަމަވެސް ބައްޕައެއް މުހިންމެވެ. ވަރަށް މުހިންމެވެ. އުންމީދެއް ނެތް ހުވަފެނެއް ދެކެން އެމަންޖެވެސް ބޭނުމެއް ނެތެވެ.\nމަސްތަކާއި އަހަރުތައް މާޒީ ވަމުންދާވަރަކަށް ތިބާގެ ހިނިތުންވެސް ގެއްލެމުންދާހެން ހީވެއެވެ. މިހާރަކު އިންސްޓަގްރާމެއް ނުވެސް ފެނެއެވެ. ޓިލީޓްކޮށްލީ ހެއްޔެވެ؟ ޚަބަރެއް ނުވެފައި ހިސާބަކުން އަހަރެންނަށް އަންނަ ކޯލުތަކައި މެސެޖުތައް ގިނަވާން ފެށިއެވެ. ތިބާ އޭނަގެ މަތިން ފޫހިވީ ހެއްޔެވެ؟ އިނގިރޭސިން ބުނާހެން، ތިބާ 'ޕްރިޑިކްޓަބަލް' ވީއެވެ. އަހަރެންގެ ފަހަތުން އަންނާނެ ކަމެއް ނެތެވެ. ތިވަނީ އޭނާއަށް ބޭވަފާތެރިއެވެ.\nތިދެމަފިރިން އަލުން ރާއްޖެ އަށް ބަދަލު ހަފްތާގައި އަހަރެންނާއި ބައްދަލު ކުރީމެއް ނޫން ހެއްޔެވެ؟ ނަމަވެސް އަހަރެން ތިބާ ފައްސާ ފޮނުވާލީމެވެ. ހިތުގައި އެޅި ޒަޚަމްތަކާއި ފޭބި ކަރުތައް އަދި ފޮހެވިގެން ނުދެއެވެ. ނަފްރަތެއް ނުކުރަމެވެ. ނަމަވެސް ތިއީ ދުވަހަކުވެސް އަހަރެން ދެކެން ބޭނުންވާ މޫނެއް ނޫނެވެ. ފޯނުން ތިބާގެ ނަންބަރު ޑިލީޓުކޮށް ބްލޮކް ވެސް ކުރީމެވެ. ތިއީ އަހަރެންނަށް މަރުވެފައިވާ މީހެކެވެ. މިގޮތުގައި އަހަރެންގެ ހަޔާތުގެ ބާކީ ދުވަސްތައް ހޭދަކުރަން ބޭނުމެވެ.\nނަމަވެސް މިހާރު ތިބާ ތިހިރީ އަހަރެންގެ ގޭގައި، އަހަރެންގެ ކޮޓަރީގައި، އަހަރެންގެ ކުރިމަތީގައެވެ. ރޮއެ އާދޭސް ކުރަނީއެވެ. ދެކަކޫމަށްޗަށް ތިރިވެ ސަލާން ޖަހަނީއެވެ. އޭނާ ވަރިކޮށްފި ކަމަށް ބުނެ މައާފަށް އެދެނީއެވެ. އަހަރެންގެ ލޮލުން އެންމެ ކަރުނައެއްވެސް ވައްޓާ ނުލަމަވެ. ދެން އިތުރަކަށް ތިބާއަށްޓަކައި ބާލާނެ ކަރުނައެއް ނެތެވެ. ނަމަވެސް ... ނަމަވެސް ތިއީ އަހަރެންގެ އަލަތު ލޯތްބެވެ. ހިތުގެ ވިންދެވެ. ފުރާނައިގެ ދިރުމެވެ. ތިނޫން އެހެން އުފަލެއް ނެތެވެ. ހިތުގެ ލަގަން ދޫވެއްޖެއެވެ. އަތް ފައިގެ ވާގި ނެތް ކަހަލައެވެ. އަހަރެންގެ އަތު ތެރެއަށް އަންނާށެވެ.\n' ... މުސާފިރަކަށް ނުވީމާ، ސަވާރީ ދެން މޮހާލާ.\nވަޔާ ދިޔުމުން ނިވާލާ، ނަޔާ އަލިކަން އުޖާލާ. ޙަޔާތުގެ ބިން މަތީގާ، މަގޭ އުނގުގަ ނިދާލާ'\nރީތި ވަރަށް ރީތި\nReethi vhk eh